
INVENŢIUNI 


Acum 15 352 ani a fost inventată păpădia Mai exact 
acum 15 352 ani, două luni, trei zile, patru minute, 33 seca 
fost inventată păpă. 

Asta ne mai lipsea. Un dezastru! 

Vântul, inventat ceva mai 'nainte, îşi făcu datoria, îm- 
prăştie drăciile alea, seminţele în formă de paraşută, dră- 
ciile ce zboară peste tot şi, când inventatorul reveni din 
concediu, văzu o planetă în întregime galbenă. 

I se făcură reproşuri! Culoarea asta nu convine oricui, 
provoacă, zice-se nevroze, irită conjunctiva ochilor de cu- 
loare deschisă, deci dă catar conjunctival, conjunctivită şi 
alte scheme neplăcute pentru ochi şi nervi. 

Inventatorul luă vitamina C forte, vitamina B-6, mâncă 
mult peşte să-i vină fosforul la cap şi inventă anti-păpădia, 
saxifraga carnivora 

Altă catastrofă! 

Saxi-car, anti-păpădia, hali în treacăt toate păpădiile şi se 
proclamă stăpână peste toate, chiar şi peste oameni, prin 
urmare ghinionistul inventator, după ce se mai îndop ă cu 
vitamine, reuşi să născocească anti-anti-păpădia, saxifraga 
saxifraga, şi astfel se instală un oarecare echilibru. 

Pe urmă, inventatorul, după o meritată odihnă la clinica 
de ergo... cum dracu-i spune? - inventă archeopterixul, pe 
care, fiind imperfect croit, îl transformă în vultur şi în 
vrabie. lată cum marile proiecte se metamorfozează în 
vrăbii. Pe urmă, acest inventator minunat născoci nucul - 
asta da! -, jderul şi alte vieţuitoare şi plante şi, ca o culme 
a perfecțiunii, inventă omul. 


Culme a perfecțiunii, pe drakku! Omul acela avea un 
singur ochi! Inventatorul concepu ursul de cavernă, ursul 
polar, ursul carpatin, apoi se mai odihni. 

Mare inventator, dar nu prea gândea! 

Omul cu un singur ochi nu avea unghi vizual, sau cam 
aşa ceva, şi din această cauză nu era în stare să determine 
distanţele. 

Inventatorul descoperi holera, care decimă omul cu un 
singur ochi, după care îl perfecţionă, croindu-l cu doi ochi, 
şi acum totul era-n regulă cu unghiul vizual. 

Dar inventatorul n-avea pace, acolo la ergoterapie i-au 
dat nişte injecții nepotrivite, el inventă scarlatina şi alte 
delicii de acest soi... Dar nici acum nu era bine! Omul cu doi 
ochi avea o singură ureche şi nu putea să determine locul 
de unde vin sunetele, deci inventatorul, după noi schiţe şi 
meditații, inventă omul cu două urechi, aşa cum îl ştim azi 
(după ce inventase ciuma bubonică pentru a decima omul 
imperfect, cu o singură ureche). 

După un timp, într-o inspiraţie, poate nefericită, in- 
ventatorul inventă femeia şi o aduse în faţa omului. Omul o 
examină şi-i întoarse spatele. Inventatorul o cercetă şi el şi, 
după alte cugetări, ajunse la concluzia că primului model de 
femeie îi lipseşte ceva, de-aia trimise asupra ei un sto/ da 
microbi, care o şi lichidară, apoi făcu o femeie căreia să nu-i 
lipsească nimic, femeia perfectă. De data asta, omul nu-i 
mai întoarse spatele 

Tot fojgăind pe planetă, atingând trunchiurile şi stâncile 
cu bagheta magică de făcut invenţii, o ţandăra sări din 
baghetă... 

Inventatorul nu observă, ci, ostenit, plecă într-un lung 
concediu. 

De absenţa lui se folosi omul, care găsise, absolut în- 
tâmplător, țandăra magică. 

Şi inventă focul, roata, guma de mestecat, Pepsi şi multe 
altele. 

Când reveni de la odihnă, inventatorul se luă cu mâinile 
de cap. 

Il apucase durerea de cap! 


Antinevralgicul nu se inventase încă. Îl inventă pe dată. 

Însă din nou se luă de cap, îl apucă iar durerea, când 
văzu ce văzu. 

Undeva, pe un ocean, două flote imense se nimiceau una 
pe alta cu mare spor şi zor! 

Fiindcă acela care găsise țfandăra magică descoperise şi 
praful de puşcă şi altele... 

„No, bine”, mârâi inventatorul Mai privi o clipă şi decise: 
„Am să mă izolez undeva, ca să vă pedepsesc!” 

Găsi o insuliţă ce părea complet pustie, dar care era de 
fapt poligon experimental. Abia-şi montase cortul pe 
insuliţă, că inventatorul se pomeni cocoţat în vârful unei 
ciuperci uriaşe şi sinistre, cauzată de o explozie atomică. 

Foarte supărat, inventatorul abia reuşi să se salveze, şi 
să salveze de la dezastru bagheta magică de făcut invenţii; 
inventă iute o navă cosmică şi o zbughi în alt Univers, decis 
să nu mai facă invenţii care să se-ntoarcă împotriva lui şi-a 
altora... 


INSOMNIE, SAU POVESTE DESPRE BĂIATUL 
FOARTE GRAV BOLNAV 


Puțin după miezul nopţii, Doctorul, cuprins de disperare, 
se duse la fereastră. Ninsoarea contenise, un vânt contrariu 
risipise norii, iar acum pe cer trona o lună de zile mari, mai 
exact, de nopţi mari. 

Deodată Doctorul tresări. Observase într-o rază a lunii un 
Lup traversând poiana în diagonală. Avea un mers atât de 
liniştit, şi trecând prin dreptul ferestrei îi aruncă Doctorului 
o privire atât de înţelegătoare, bizară, atât de umană, încât 
acesta avu un sentiment de ireal. 

Se dezlipi de fereastră, se apropie de patul băiatului 
bolnav, îl ridică încetişor, sprijinindu-l în pernă. Pleoapele 
bolnavului se zbătură, în ochii injectaţi luci febra. Doctorul îi 


strecură între buze pastila şi-l făcu s-o înghită cu puţin ceai. 
Ştia foarte bine că pastilele pe care le administra băiatului 
nu sunt suficiente, ar fi fost necesar un medicament mult 
mai puternic, însă oraşul era departe, ninsoarea cumplită 
din ultimele două zile blocase drumurile, telefonul cabanei 
nu mai funcţiona, pesemne viforniţa rupsese firele undeva. 

Doctorul îşi pregăti schiurile, conştient că şansele sale de 
a ajunge la oraş şi de a reveni la timp sunt nule. Mari şanse 
avea să se rătăcească sau să cadă undeva istovit, să 
îngheţe. Totuşi, totuşi, trebuia să încerce! Mulţi din băieţii 
din clasa a şasea, care se odihneau acum în dormitorul 
comun, schiau mai bine decât el, dar cum să trimită un 
copil în puterea nopţii, mai ales că, puţin înainte văzuse un 
Lup! 

Probabil că acum ieşiseră la preumblare toate haitele! 

Se pregăti să-l trezească pe cabanier pentru a-l instala la 
căpătâiul bolnavului, când, deodată, uşa scârţâi imper- 
ceptibil şi-şi făcu apariţia Paul M., un mic diavol de puşti ce 
legase, cu puţin înaintea vacanței, clopoţelul de coada unei 
mâţe, care miţă speriată, fugise pe coridoare dând o... 
pauză falsă! 

Doctorul îl întrebă ce e cu el, de ce nu doarme, diavolul 
de Paul M. îl privi pe colegul său bolnav, apoi examină cu 
ochi critic pregătirile Doctorului. 

— Mergeţi la oraş după medicamente? 

Doctorul făcu semn că da şi duse degetul la gură pentru 
ca Paul să vorbească mai încet. 

— Nu vă supăraţi, zise băiatul, dar nu veţi ajunge 
niciodată Nu aveţi antrenament şi sunteţi... cam bătrân. Voi 
merge eu cu Mihăiţă, suntem cei mai buni schiori din 
şcoală, Mihăiţă e gata îmbrăcaţi... 

Doctorul clătină din cap, nici vorbă de aşa ceva, Paul 
insistă, insistă şi Mihăiţă, care şi apăruse cu schiurile pe 
umăr, când, iarăşi imperceptibil, uşa scârţâi şi intră Lupul. 

— O fiară! tresări Doctorul şi apucă un băț de schi. 

— Potoleşte-te, Doctore, nu sunt o fiară, nici măcar lup, 
sunt un câine, zise Lupul, care învățase multe din 


experienţa vieţii. Am venit să vă ajut. Ştiu că aveţi aici un 
băiat grav bolnav. 

— Cum ai putea să ne ajuţi? se miră Doctorul. 

— Am să vă aduc medicamentele necesare, scrie numai 
reţeta! Ai încredere-n mine, Doctore! 

— Imposibil! Aşa ceva nu s-a mai văzut, Lupule! 

— Nu sunt Lup, ci câine, insistă Lupul. Şi apoi, n-aveţi 
altă şansă! Nimeni dintre voi nu poate să ajungă la o 
farmacie! 

— Dar tu poţi? 

— Da! Cunosc pădurea şi cotloanele şi am mulţi prieteni! 

— Vai de mine, tot nişte lupi? 

— Nu sunt lup, Doctore, pricepe odată! Cel puţin azi, nu 
sunt lup. Scrie repede reţeta! 


Lupul goni printre nămeţi cât îi ţineau puterile. 

Ajunse la farmacia pădurii, unde farmacist şi doctor de 
serviciu era chiar Bursucul. 

Lupul căzu, gâfâind, şi prezentă reţeta. 

— Nu am acest medicament, spuse, regretând, Bursucul. 

— Du-te la Urs, să meargă el mai departe, eu nu mai pot! 

— Ursul doarme, nu se mai trezeşte până-n primăvară. 

— Am uitat, de ostenit ce sunt..., suspină Lupul. Cine are 
locuinţa cea mai apropiată? 

— Cum, cine? Vulpea. Mă duc, rămâi aici de pază! 

Bursucul ajunse târâş-grăpiş la Vulpe, care şerpui imediat 
către culcuşul lepurelui. lepurele înlemni. 

— Nu te mănânc! îl linişti Vulpea. În orice caz, nu acum. 
la reţeta asta şi tunde-o către Jder, e caz de viaţă şi 
moarte! 

Urecheatul fugi ca vântul până la bordeiul Jderului. 
Acesta ajunse cât putu de iute la hanul lui Bală. Trezit din 
somn, Bală se înfurie, dar când pricepu despre ce era 
vorba, sări în cizme, îşi puse cel mai gros cojoc, cea mai 
mare căciulă şi, având reţeta în buzunar, îşi croi drum până 
la locuinţa Ceasornicarului. Dumirindu-se asupra cazului, 
acesta săltă pe schiuri şi în scurt timp îi preda ştafeta lui 
Halalaie Visătorul. 


Visătorul ajunse cu bine la oraş, găsi imediat farmacia de 
gardă, luă medicamentul, care circulă înapoi în sens invers, 
adică: Halalaie-Ceasornicarul-hangiul Bală-Jderul-lepurele- 
Vulpea-Bursucul-Lupul. 

Orizontul încă nu apucase să se albăstrească a dimineaţă 
când Lupul se ivi la cabană cu medicamentul mult aşteptat. 

Doctorul n-avu timp să se minuneze, luă seringa pre- 
gătită şi-i făcu băiatului bolnav o primă injecție. Ostenit, 
căzu apoi pe un scaun. Brusc deschise ochii, exact când 
trebuia să facă a doua injecție. 

— Unde e? 

— Cine? întrebă micul Paul M. 

— Cum, cine? Lupul... 

— Zicea că nu e lup, ci câine. 

„Ciudat! gândi Doctorul, efectuând următoarea injecție. 
Nimeni n-are să mă creadă de voi povesti...” Şi iar se 
aplecă deasupra băiatului bolnav. 

Către orele şapte dimineaţa, pe fruntea bolnavului se 
iviră mărgele de transpiraţie. Febra începea să scadă. 

Către amiază, băiatul fost „grav bolnav”, căruia acum îi 
mergea mult mai bine, mâncă un pic de supă şi un pic de 
rasol, iar apoi colegii îl vizitară, povestindu-i cum, în toiul 
nopţii, un lup mare şi, fireşte, cenuşiu, adusese me- 
dicamentul. Băiatul zâmbi şi nu crezu. Îl întrebă pe Doctor, 
care, încercănat de nesomn, dar fericit, zâmbi, nu dădu un 
răspuns, ci un sfat: „Acum eşti ca şi vindecat. Trebuie să 
dormi!” 

In amurg, când zăpezile deveneau albastre, Doctorul 
pipăi uşor fruntea bolnavului. Apoi se duse la fereastră, 
aceeaşi fereastră. 

Intre două tufişuri stătea Lupul. 

Se priviră în ochi. 

Doctorul dădu din cap: „Totul merge bine, îţi mul- 
tumesc!”. 

Lupul nu dădu din cap, el nu era om, nu cunoştea acest 
gest, dar, satisfăcut, dispăru. 

A doua zi dimineață, în timp ce băiatul se afla în con- 
valescență, şi în afara oricărui pericol, Doctorul ieşi însoțit 


de bătrânul cabanier, un om al muntelui. Da, erau 
„amprentele” unui lup mare, certifică „specialistul”. 

Urmele urcau pe nişte trepte invizibile, pierzându-se-n 
adâncul pădurii. 

Doctorul nu e nici azi în stare să afirme cu toată cer- 
titudinea cine i-a adus streptomicina care a salvat viaţa 
copilului. 


BALADA GHEȚARULUI 


A fost odată un munte mare şi semet. Din depărtări, 
călătorul ostenit, gata să se prăbuşească în mijlocul şesului 
galben şi prăfos, observând muntele, cuprins de o nouă 
îmbărbătare, şuiera printre dinţi: lată muntele, muntele!!! 
Curaj! 

Şi se târa mai departe... 

Muntele trăia o viaţă a lui, mândră şi solitară. 

Mândru şi solitar şi cu fruntea mângâiată de aripile 
şoimilor, răcorit de umbra pădurilor eterne şi nimeni - 
nimeni - n-a bănuit vreodată că sub munte, şi în munte, îşi 
ascundea fiinţa un ghețar imens, alb şi viu, sculptat de 
milenii în roca sură şi portocalie, un ghețar de la începutul 
lumilor, ramificat, şi haotic, cu mari goluri interioare prin 
care  galopau ecouri venite din adâncuri, glasuri 
nemaiauzite de care se bucura numai el, ghețarul, cu 
stalagmite şi stalactite ce alcătuiau o arhitectură mis- 
terioasă şi primară. 

Aşa trăia ghețarul. 

Şi aşa trăia muntele. 

Între ghețar şi munte, trăia şi Timpul. 

Pe munte boncăluiau cerbi şi urlau haite cenuşii de lupi, 
iar printre perdelele ploilor oblice săltau arcuit râşii către 
vreo pradă. 


Se iviră şi oameni ce-şi puseseră-n gând să cucerească 
muntele, şi prima echipă pieri, dispăru definitiv, încă 'nainte 
de a atinge buricul gigantului, dar deşertăciunea amorului 
propriu împinse alte şi alte echipe ce-şi înfipseră pioleţii şi 
carabinierele în pieptul, în umerii, în gâtul muntelui, pieriră 
pe rând cu toatele, până ce, într-o zi, doi supraviețuitori 
ridicară steag victorios în punctul cel mai înalt, şi nu mai 
are importanţă dacă au reuşit să coboare înapoi teferi şi vii. 

Muntele cel semeţ continua să rămână o mare atracţie, 
dar despre ghețar nu ştia nimeni, căci se ţinea ascuns, şi 
nimeni n-a aflat despre boala sa. 

Fiindcă ghețarul de sub munte şi din interiorul muntelui 
s-a îmbolnăvit grav. De o boală specifică ghețarilor. Cu totul 
incurabilă. 

Boala imensului ghețar era un firicel subţire de apă ce 
ţâşni din munte sub formă de izvor, chiar la o răscruce, jos, 
spre bucuria drumeţilor. Ei afirmară că nu mai sorbiseră o 
apă atât de rece, limpede şi gustoasă. Era rece fiindcă 
provenea direct din ghețar, dulce fiindcă trecea prin coapsa 
muntelui  dizolvând săruri importante, care-i dădeau 
frăgezime şi tărie. Şi era limpede fiindcă provenea dintr-o 
maladie incurabilă. 

Ghețarul înţelese ce se petrece cu el şi se resemnă 
Muntele continuă să fie semet, cu toate că sub el încetul cu 
încetul se căsca un gol din ce în ce mai ameninţător. După 
un mare interval de timp, veni clipa şi ghețarul muri. 

În acelaşi moment, continuând să nu înţeleagă ce se 
petrece, sorbit de neanturi, se prăbuşi şi muntele, târând în 
prăpastie cerbi, lupi, codri. 

Se prăbuşi fără să înţeleagă de ce, mirându-se doar, 
poate. 

Şi nu mai fu munte. 

Şi nici vreun ghețar nu se mai născu pe-acolo. 

Impreună cu ghețarul, muri şi boala sa. 

Deci, nu mai fu nici izvor. 

Un geograf cam miop şterse de pe harta sa muntele, ca 
şi cum nici n-ar fi fost. Puse harta înapoi în dulap, se scotoci 


după cheie prin buzunare şi, înainte de a ieşi, stinse lumină. 
Dispariţia izvorului nu-l preocupa. 


BALADA CERCULUI DIABOLIC 


unu 


A fost oarecândva un lup flămând He! Poveştile pretind 
că lupii arfi totdeauna flămânzi. Poate că exagerează, 
poveştile. Lupul meu era însă cu adevărat flămând ca 
drakku. Afacerile îi mergeau din ce în ce mai rău. Dăduse 
târcoale, când mai largi, când mai strânse, unui grajd 
mărginaş voind a sustrage din acea instituţie viţelul cel mai 
suculent, dar paza fiind severă, fusese nevoit să se retragă, 
în vreme ce maţele sale încăpătoare concertau a 
deznădejde. 

Cu această deosebită tristeţe adormise el, Lupul, în 
bârlogul său cel mai tainic însă foamea, cu un spasm rece, 
îl deşteptă la prima oră şi când deschise dumnealui ochii, 
ce văzu? Văzu plantat fix la intrarea locuinţei sale ultra- 
secrete un indicator mare, să-l observi de la o poştă, pe 
care o frumoasă săgeată albastră cu zorzoane şi briz-brizuri 
indica ferm o anumită direcţie, iar sub săgeată scria negru 
pe alb (cu inevitabilele greşeli de ortografie): „In at-entzia 
Domnilor Lupii! Carrne proaspete de viţ-el L-a discreţie! Nu 
înt-âirziaţi!!” 

Lupul se frecă la ochi, avea motive, iar după ce se frecă, 
avu bucuria şi certitudinea că nu e vorba de „halucinaţiuni” 
provocate de inaniţie; indicatorul era real. Inutil să 
adăugăm că dumnealui Lupul porni imediat în salturi mari 
pe direcţia săgeţii. După atâta post devenise uşurel ca o 
dâră de fum, ca un fuior de cenuşă... 


După ce parcurse tot mai gâfâit o frumoasă distanţă, un 
alt panou-indicator ce apăru brusc îl pironi. Ce glăsuia acest 
nou panou? lată ce: 

„Grat'iss numai pentru Domnii Lupii Viţ-el! Urm-aţi 
direcţia indicată!!!” 

Direcţia de pe noul indicator prezenta o vagă deviere 
faţă de cea iniţială, dar Lupul porni iarăşi cu nădejde, 
convins că se află doar la câţiva paşi de râvnita destinaţie. 
Un al treilea panou-indicator, cu un conţinut aproape 
identic, îi corectă uşor-uşor direcţia de marş... 

Până către seară, târându-se greu, Lupul mai trecu prin 
faţa a nenumărate indicatoare. Toate făgăduiau aceeaşi 
trufanda, gratis, însă toate corectau uşor-uşor ruta... Bui- 
mac, Lupul continuă chinul până ce căzu sleit, năuc, văzând 
că se află în faţa propriului bârlog, de unde plecase în zori. 
Un nou panou se afla înfipt acolo. Lupul citi şi reciti: 


„Tea-m păcălit Rău! Mă, ce T-am mai păcălit!! Hi-hi-hi! 
Crezi căţ-i merje cu MINE? Acha crez-i? Hi-hi!” 
Iscălit: „Mama viţe-lului, WAKKA”. 


doi 


Trăia odată un potcovar Şi potcovarul ăsta-şi cunoştea 
meseria lui potcovărească precum nimeni altul. Să nu vă 
închipuiţi că lipea de copitele cailor sau vacilor niscaiva 
nichel, argint sau aur, nu, dumnealui folosea metal simplu 
şi ieftin, dar îl potrivea cu atâta meşteşugită răbdare că, 
încălțaţi astfel, murgii şi roibii şi caii albi se simțeau mai 
eleganţi decât fanţii cei mai fanţi, şi alergau atât de uşor! 
Deci potcovarul nostru avea toate motivele să fie fericit, 
dar nu era. Nu era şi gata. Chiar, nu era. Potcoavele sale 
purtau un semn tainic şi semnul acesta putea fi desluşit pe 
toate drumurile mari şi mici ale ținutului, încă un motiv să 
fie fericit, însă el tot nu era, şi într-o zi lăsă foalele, 
ciocanul, potco varia sa vestită şi plecă în lumea largă să 
descifreze sensul adevăratei fericiri. Da, porni în lume. 


Porni în lume, ca un prost ce era. Şi ce făcu el? Căscă ochii 
şi răsuci întrebări, mirându-i pe unii, plictisindu-i pe alţii. Îi 
interogă pe oameni dacă ştiu ce e fericirea şi dacă-s fericiţi, 
dar răspunsuri limpezi nu avu. Chiar, nu prea avu Unul, 
cică, ar fi fost fericit de i-ar zornăi mai mulţi gologani prin 
buzunare. Altul, dacă ar avea o ţâdulă de academician în 
jăb. Altul - dacă ar stăpâni mai multe case, sau un vapor... 

Ce răspunsuri mai erau şi astea? Evazive, clar. Nu-l 
mulţumeau, şi nemulţumit rămase, tot colindând pribeag, 
până ce colilie i se făcu barba. Da, domnilor. 

Şi iată că ajunse, încetul cu încetul, într-un ţinut despre 
care începu să-l bântuie ceva ca o amintire, vagă precum 
ultimul vis al zorilor. 

| se păreau cunoscute ba un cot de apă, ba un stejar, ba 
o turlă aurie. Întrebă şi aici: ştiţi ce este fericirea? Şi fu 
răsplătit cu aceleaşi răspunsuri evazive, nătânge, până ce, 
într-o zi, unul îi spuse limpede: 

— Păi, nu. Eu nu sunt fericit. 

— De ce, omule? 

— Nu vezi? Îmi lipseşte un picior! 

— E important? 

— Taie-ţi un picior şi-ai să vezi, îl îndemnă celălalt, care 
nu părea un nătărău, şi necunoscutul ăsta care nu părea un 
nătărău adăugă: 

— Dacă te interesează însă, află că am cunoscut cândva 
un om fericit! 

— Chiar? 

— Chiar, chiar! Vezi linia pădurii? 

— Cum n-aş vedea-o? 

— Acolo unde parcă se mai poate deosebi ceva... 

— Ce anume? 

— Cum să-ţi zic, ceva ca o fantomă de horn... 

— O fantomă de...? Eşti în toate minţile? 

— Sunt! 

— Da? 

— Da! Acolo a fost oarecândva o potcovărie. Un potcovar 
straşnic o stăpânea. 

— Cât de straşnic? 


— Cel mai straşnic cu putinţă. Toţi alergau la el. Şi ştii ce 
semn punea el pe potcoavele sale? 

— Nu, de unde aş şti? 

— Aşa e, că nu prea eşti de pe-aici... Pe toate potcoavele 
cioplea o inimă, o inimă mică, dar îndeajuns de mare ca să 
poată fi observată pe orice drum. Şi toate drumurile erau 
presărate cu „semnul” lui... 

— Şi unde-i potcovarul acela fericit? Unde a plecat? 

— Unde? Nu se ştie... 

— Dar de ce a plecat? 

— Nici asta nu se ştie. Unii au zis că se plângea că e 
nefericit. 

— Dar spuneai că era, că trebuia să fie fericit! 

— Ar fi trebuit, dar poate că nu era. Poate că nu ştia că e 
fericit. 

— Dar de ce nu i-a spus-o careva? 

— Dar cum să spui asemenea lucru, cumetre, cu ce fel de 
cuvinte? ridică din umeri cel ce nu părea un nătărău, şi se 
tot duse, şchiopătând. 


ULIŢA LUPULUI DINAFARĂ 


La ora şase fără nu ştiu câte minute acceleratul, cu ochii 
cârpiţi de nesomn, trase la linia trei. Din vagon cobori un 
bărbat scund, cu faţa puternic bronzată. Făcu numai câţiva 
paşi, cu precauţiune, pe strâmtul peron înţesat şi rămase 
sprijinit în baston. În mâna stângă avea o mică valiză din 
piele neagră. Ţinuta sa vestimentară era întru totul corectă, 
iar cravata, modernă, cu un nod imens, de un gri uşor 
changeant, asortându-se cu haina şi cămaşa. La degetul 
mijlociu purta inel cu o piatră de un roşu delirant, în care 
lumina dimineţii îşi făcea de cap. 

El părea că aşteaptă. Adânca nemişcare a omului, în 
forfota aceea mare, atrăgea atenţia. Două vagoane mai 


încolo, pe acelaşi peron se oprise un ins despre care ai fi 
fost tentat să crezi că e fratele mai în vârstă al celui ce 
coborâse din tren. Acest al doilea personaj prinse o clipă de 
relativă linişte, când nu ţipa nici o locomotivă, nici un vagon 
nu se rostogolea peste linii, şi fluieră un scurt semnal. 
Probabil câteva acorduri din Cântecul lui Solveig. 

Chipul călătorului cu valiză neagră se lumină şi el răs- 
punse imediat cu acelaşi semnal. Doar câteva acorduri. 

Cei doi se îndreptară fără greş unul către celălalt prin 
zarva absurdă a gării matinale. Când se găsiră faţă-n faţă, 
primul, lăsând să cadă valiza, rosti cu glas sugrumat: - Tu 
eşti, Clemenţiu? 

— Bine ai venit, Ben! salută celălalt. Îşi strânseră mâinile, 
întârziind mult asupra momentului, ca şi cum prin acest 
dintâi contact sperau să se cunoască mai bine chiar din 
prima clipă. Ben ridică valiza, iar Clemenţiu îl luă de braţ şi-l 
conduse cu siguranţă până la ieşirea din gară, la staţia de 
autobuz. 

Merseră cu acesta câtva timp. Coborând, îşi continuată 
drumul la braţ pe trotuarele proaspăt stropite, printre 
oamenii grăbiţi ai dimineţii, printre copacii înmuguriţi în 
care vrăbiile deja făceau conversații. 

— Ca să fiu sincer, sunt foarte îngrijorat, spuse noul venit 
pe care-l chema Ben, iar glasul, de emoție, îi tremura. Îmi 
dau seama că trebuie să iau totul de la început. 

— Nu e momentul cel mai simplu al vieţii tale, aprobă 
Clemenţiu, calm. Tocmai traversau o încrucişare de străzi. 
Adăugă: - Acum douăzeci de ani mă găseam în aceeaşi 
situaţie, cu deosebirea că eram singur... La gară nu mă 
aştepta nimeni. 

— Unde ne aflăm? întrebă cu acelaşi glas negur Ben. 

— Unde? Ne aflăm chiar pe Uliţa Lupului Dinăuntru... lar 
la capătul ei începe Uliţa Lupului Dinafară... 

— Ce denumiri! se arătă Ben, foarte mirat. 

— Ei, ridică din umeri Clemenţiu. Sunt doar străvechile 
denumiri ale străzilor Clujului, Ulita Podului, Uliţa 
Cărbunarilor Dinafară, Uliţa Mănăşturului Dinăuntru, Uliţa 
Turzii Dinafară, Uliţa Mijlocie Dinăuntru... Planul cetăţii de 


odinioară era atât de simplu! Vei începe, dragă Ben, prin a 
te familiariza cu el, vei cunoaşte în amănunt totul, iar apoi, 
tot în amănunt, oraşul în care vei trăi acum. 

Glasul lui Clemenţiu sunase voit indiferent. 

— Are să fie greu, suspină Ben. 

— N-are să fie uşor, acceptă cel mai vârstnic. 

Cei doi nevăzători traversau marea piaţă a oraşului. 
Dintr-un turn vechi începură a vui nişte clopote formidabile, 
iar cântecul lor umplu spaţiul nesfârşit care, pentru 
imaginaţia celor ce n-au văzut niciodată cu ochii, trebuie că 
ia uneori contururi deosebit de stranii... 


COSMOS, IUBIRE, CAFEA... 


Calculam pentru a treia oară periheliul cometei Kollo, 
când sună, pentru a patra oară în acea noapte, telefonul: 
vocea răguşită a vechiului meu inamic, C. „Ai fost la hanul 
Azteca?” l-am spus că nu există un asemenea han. Şi chiar 
dacă există, n-am timp, sunt ocupat să stabilesc ora viitoa- 
rei întâlniri a Pământului cu prietenoasa cometă Kollo. 

El: - Lasă astrele, coboară din cer, du-te la hanul Azteca, 
să vezi... 

A doua zi am constatat că prin oraş se vorbeşte numai 
despre superbul han, despre cafeaua ce se dă acolo şi felul 
în care este proslăvită, în pictură şi muzică, iubirea, până 
ce drăgălaşa F., pe care o admir în mare taină, răsărindu-mi 
în faţă ca o stea, întrebă: „Ai fost la hanul Azteca? E 
undeva, nu ştiu exact unde, pe la marginea oraşului, printre 
dealuri...” 

Am plecat împreună în căutarea celebrului han, puţin 
cocoşaţi de toamnă. Ştiţi cum pică toamna la Cluj dinspre 
Dealul Feleacului, agresivă, cenuşie şi rea ca o caracatiţă 
cu lungi tentacole de ceaţă, cu tristeţi dizolvante. De cele 
mai multe ori vine brusc, dar acum uitasem de toamnă, 


fermecat de prezenţa drăgălaşei F., şi căutam împreună 
hanul Azteca. 

Oraşul rămăsese undeva în spate, sau poate în stânga» 
sclipiri stinse se adunau deasupra capetelor noastre într-un 
fel de vertige şi deodată o melodie, răzbi de undeva. Porni- 
răm în direcţia ei... hanul, desigur, e acolo, era chiar o 
melodie de dragoste, însă după o scurtă pauză, atât de 
scurtă că în vremea acelei pauze puteai să-ţi construieşti 
chiar şi un castel în Spania sau aiurea, melodia veni ca un 
semnal din cu totul altă direcţie şi, încăpăţânaţi, ne 
îndreptarăm paşii către chemarea ei. 

O vagă pădure mişca ramuri curbe în spatele nostru, fără 
motiv, fără vânt. Tot ce era tulburător şi imprevizibil în 
sentimentul meu faţă de F. mi se releva dintr-odată în 
spaţiile când melodia înceta, pentru a reveni din nou şi din 
nou din altă direcţie. 

După o clipă de nehotărâre, schimbarăm şi noi direcţia, 
desigur până la urmă vom ajunge la hanul Azteca. 

Faptul că periheliul cometei Kollo avea să rămână 
necalculat mi se părea de importanţă secundară. Ciuleam 
neîncetat urechea pentru a vedea dincotro ne cheamă, ca o 
mare taină, melodia, or direcţia, cum am zis, se schimba 
neîncetat, şi nu vântul era de vină, fiindcă nu bătea vânt. 

Casele risipite printre dealuri nu-şi aprinseseră încă 
ferestrele. Desigur, toţi pământenii erau atenţi în clipa 
aceea şi cu urechile întinse la maximum pentru a nu pierde 
nimic din sunetele înconjurătoare. 

În cele din urmă melodia se stinse definitiv. 

În cele din urmă se auzi iar. Deci, nu definitiv! 

Eu am zis: - Vine dintr-acolo! 

Drăgălaşa F. însă pretinse: - Vine din cealaltă parte! 

Greu de stabilit dreptatea de partea cui era! 

Totuşi, pentru ca să facem oarecare ordine, fiecare 
pornirăm să căutăm. In direcţii opuse! 

Acum, dacă stau să mă gândesc, nu are importanţă pe 
care din noi îl înşelase busola! Poate că drăgălaşa F. a dat 
în cele din urmă de han. Sau poate, poate, există două 
hanuri Azteca! 


Sau poate că nici unul din noi nu l-a găsit... Sau poate că 
numai eu... Sau amândoi, fiindcă hanul Azteca nici nu 
există... 


SFÂRŞITUL PUNCTULUI „CARAIMAN-DOI!” 


Everest: Aici Everest! \çi Everest! Speak Everest! Către 
toate punctele de supraveghere. Va fi ora cosmică zero: 
cinci, patru, trei, doi, unu, top! A fost ora cosmică zero. 
Transmitem pe frecvenţa normală. în acest moment, în 
jurul Pământului orbitează 30 556 obiecte identificate, 
provenind din resturile sateliților, rachetelor sau navetelor 
spaţiale, dintre care 9 foarte periculoase, purtând codul X, 
76 prezentând o periculozitate redusă, codul WW, celelalte 
fiind doar de un pericol teoretic. în cursul zilei precedente a 
fost deviat în direcţia Soarelui obiectul foarte periculos X-19 
ce ameninţa să se prăbuşească-asupra Australiei. Au fost 
expediate în spaţiul infinit un număr de 6 obiecte de 
periculozitate redusă, de asemenea au fost dezintegrate cu 
torpile Phoenix 55 obiecte prezentând un pericol teoretic. 
Activitatea continuă! Aşteptăm rapoarte, în ordinea 
urgenţelor. Aici Everest! (Bătăi îndepărtate? calme, de 
orologiu.) Prin urmare - nici o urgenţă. Aşteptăm rapoarte 
în ordinea stabilită. Aici Everest - recepţie. 

Caraiman-doi: Aici punctul de supraveghere Caraiman- 
doi. Ii le point de surveillance Carayman-deux. Transmite 
Jean. Nimic deosebit pe raza sectorului nostru. In ziua 
precedentă, vecinii de la Caraiman-iinu au identificat 
trecerea obiectului foarte periculos, treapta neexplodată a 
rachetei Saturn-11, codificat obiectul X-7. Punctul nostru a 
notat zborul a 75 de obiecte de o periculozitate teoretică, 
printre care şi o venerabilă relicvă, restul lui Apo!//o-30. 
Terminat! 


Everest: Mulţumesc, Caraiman-doi. Rămăşiţele lui Apollo- 
30 vor fi dezintegrate azi. Obiectul foarte periculos X-7 se 
află permanent sub control şi se fac pregătiri pentru a ne 
scăpa de el. De mâine, echipa voastră intră în concediu. Ai 
cuvântul, Mont-Blanc-cinci. Recepție. 

Jean (schimbând frecvența):  Caraiman-aoi către 
Caraiman-unu! Recepție. 

Caraiman-unu: Te aud Jean! Aici e Victor. Noutăţi? 

Jean: Nimic! Rutină! Pace montană. Aud cum şoptesc 
zăpezile. Ceilalţi încă mai dorm... 

Victor: Toţi dorm! Îmi beau singur cafeaua... Nimic nou 
pe cer... 

John: Hello, Victor! La Caraiman-doi nu mai doarme toată 
lumea! Bună dimineaţa, Jean, iar ţie, Victor, îţi întind mâna 
peste spaţiu, fiindcă mâine plecăm la odihnă. Ce auzeam 
despre cafea? 

lon: La Caraiman-doi nu mai doarme nimeni! Salutare 
tuturor, celor de aici, şi celor de dincolo! lată şi cafeaua, iar 
pentru tine, John, fireşte, ceai! 

Victor. Nici nu mă mir că la ora asta sunteţi toţi trei în 
picioare? Vă şi faceţi bagajele! 

lon: Te cred! O întindem care încotro. Era şi timpul! Ne 
schimbă „echipa sălbatică” a lui... 

(E întrerupt; o lovitură de gong de avertizare.) 

Everest: Aici Everest! Speak Everest! ALARMĂ GLOBALĂ!! 
ALARMĂ GLOBALĂ!! În zona Bermudelor s-au ciocnit două 
mici obiecte de  periculozitate teoretică. Urmarea 
neprevăzută a incidentului e devierea de pe orbita stabilită 
a obiectului foarte periculos X-7. Obiectul X-7 ne-a scăpat 
deocamdată de sub control. ALARMĂ GLOBALĂ! Punctele 
terestre trec la supraveghere în toate dimensiunile! 
Aşteptăm rapoarte! Recepție! 

John: Acest mic eveniment nu mă poate împiedeca să-mi 
termin ceaiul. 

lon: Legendarul calm britanic... Hai să ne ocupăm de X-7! 

Jean: Dacă nu va fi prins încă azi, s-a dus dracului 
concediul! 


Everest: Aici Everest! Atenţiune! Punctul de supra- 
veghere Azore a semnalat trecerea obiectului foarte pe- 
riculos X-7. O torpilă Phoenix trimisă în întâmpinarea sa a 
greşit cu puţin ţinta, din cauza că X-7, modificându-şi 
cursul, şi-a schimbat şi înălţimea. /nă/țimea descreşte! 
Alarmă de urgenţă în nordul Africii! Alarmă excepţională - 
Europa! Obiectul X-7 se îndreaptă către Europa! 

lon: Vine către noi... 

Jean: Nu mai glumi, te rog! 

John: Nici măcar nu glumeşte! 

Jean: Ştiu! Eu glumeam că ar glumi! 

Everest: Atenţiune! Aici Everest! Punctul Pirinei-unu 
semnalează trecerea obiectului foarte periculos X-7 la ora 
cosmică  0,59,17, direcţia  Nord-Est-Est, cu oscilații, 
altitudinea mereu în descreştere. Toate punctele de 
supraveghere vor pregăti torpilele de intercepţie solare! 

lon: Radarul? 

Jean: Am primele date! 

lon: Cele trei ordinatoare? 

John: Îşi fac datoria. Am parametrii. 

Mont-Blanc-5: Aici Mont-Blanc-5! Către Everest, către 
toate punctele! 

Everest: Te ascultăm, Mont-Blanc-5. Recepție. 

Mont-Blanc-5: X-7 deasupra noastră. Altitudinea 300/km, 
în scădere. Direcţia Q-77, constantă. Viteza cosmică 0,54, 
în scădere. 

Everest: Conform legii, aveţi dreptul de a trimite o torpilă 
magnetică solară. 

Mont-Blanc-5: Conform legii, ultima decizie ne revine! 
Propunerea se respinge. Altitudinea prea mică în caz de 
explozie, va pieri Geneva. Terminat. 

lon: john! Ordinatoarele? 

John: Aceleaşi elemente. Nimic alarmant. Vine exact pe 
noi. 

lon: Radarul? 

Jean: La même chose, ton jours... 

lon: Cât de punctual va fi X-7? 

John: Ca un ambasador britanic Şase minute şi ceva... 


lon: Mai precis? 

John: Şase minute, 15 secunde. Avem timp din belşug. 

Everest: Everest către Caraiman-unu. Conform legii, aveţi 
dreptul de a-l întâmpina cu o torpilă magnetică solară. 

Caraiman-unu: Caraiman-unu, către Everest, operatorul 
Victor. Conform legii, ultima decizie ne revine. Propunerea 
se respinge. In caz de impact, ar fi afectată zona Sibiu, 
Horezu, Curtea de Argeş. Terminat! 

Everest: Everest către Caraiman-doi. Aveţi alternativa de 
a distruge obiectul foarte periculos X-7 cu o rachetă în 
dublu focos nuclear! 

Caraiman-doi: Caraiman-doi, către Everest, operatorul 
lon. Propunerea se respinge! Ar pieri Braşovul, Sinaia, 
Făgăraşul. Terminat! 

Caraiman-unu: Caraiman-unu către Caraiman-doi, aici 
Victor. Vom atrage obiectul X-7 asupra noastră. 

lon:  Caraiman-doi către  Caraiman-unu. Multumim! 
Propunerea se respinge! Conform legii, orice obiect zbu- 
rător în cădere aparţine punctului de supraveghere ce 
controlează zona! X-7 ne aparține! L-am şi luat în primire. E 
al nostru. Nu ne poate scăpa! Terminat. 

Everest: Everest către Caraiman-doi! Impact inevitabil! X- 
7 cade pe teritoriul vostru întrucât aţi respins propunerea 
de a-l distruge în spaţiu, CONFORM LEGII, ORDIN: Atrageţi 
obiectul X-7 exact asupra punctului Caraiman-doi! 

John: Se vede şi cu ochiul liber. Vine! 

lon: Caraiman-doi către Everest. Cunoaştem legea. Nu 
părăsim posturile! L-am prins pe X-7. Va cădea pe noi. Nu 
vor fi victime. Terminat. 

Jean: În afară de noi trei... lată-l pe ecranul radar. Se 
apropie! 

lon: Caraiman-doi către Everest. Transmitem până îa 
ultima secundă. Îl vedem. Culoarea... 

Jean: A norilor cirus, în amurg... 

lon: Unghiul de cădere... 

Jean: Al delfinului când se înalţă peste valuri... 

lon: Şi e frumos ca macul sălbatic, primăvara... Aten- 
ţiune, Everest! Incepem numărătoarea inversă. Zece! 


Jean: Dix! 
John: Ten! 
lon: Nouă! 
Jean: Neuf! 
John: Nine! 
lon: Opt! 
Jean: Huit! 
John: Eight! 
lon: Şapte! 
Jean: Sept! 
John: Seven! 
lon: Şase! 
Jean: Six! 
John: Six! 
lon: Cinci! 
Jean: Cinq! 
John: Five! 
lon: Patru! 
Jean: Quatre! 
John: Four! 
lon: Trei! 
Jean: Trois! 
John: Three! 
lon: Doi! 
Jean: Deux! 
John: Two! 
lon: Unu!!! 
Jean: Un!!! 
John: One!!! 
lon: ZE...! 


(Bătăi de gong rare, solemne, universale.) 


Everest: Speak Everest! \çi Everest! Aici Everest! Către 
toate punctele de supraveghere din lume! Către toate 
punctele de supraveghere din lume! Atenţiune, atenţiune, 
atenţiune! Aici Everest! Colegii noştri de la Caraiman-aoi, la 
datorie până în ultima clipă, AU PLECAT! Colegii noştri de la 


Caraiman-doi, lon, Jean şi John, AU PLECAT! Drapelul 
universal în bernă. Activitatea continuă! 


CÂINELE DE SERVICIU 


unu 


Acolo unde Marele Fluviu se vărsa în Ocean, aveau 
întâlnire la ora unu. Hotărâseră, el, Paul, şi ea, Simina, că 
miezul nopţii ar fi banal! Ora 12 e a piraţilor, a bandiţilor, a 
îndrăgostiţilor, a stafiilor... Aceeaşi brânză... Miezul nopţii 
nu le convenea... Cu totul altceva: ora unu. 

Marele Fluviu se vărsa în larguri într-o solemnă linişte 
tumultoasă. O solemnă linişte tumultoasă ce ar fi dat de 
gândit oricui în afară de cei care nu aveau obiceiul de a 
gândi... 

Ca de obicei, Simina îl aştepta: venea totdeauna vreo 
câteva minute mai devreme. Paul întârzia totdeauna câteva 
minute. Nu conveniseră asupra acestor mici amănunte. 
Obiceiurile se nasc de la sine, a zis cineva. Conform obi- 
ceiului, Paul se aşeză lângă Simina, fără să o salute. Şe- 
deau amândoi pe un lemn foarte vechi, poate catargul unei 
corăbii de multă vreme decedate, catarg ce ducea mesajul 
acelei corăbii... către cine? Mesajul venea din trecut sau... 
din viitor? 

— Un astfel de lemn putred ar trebui să emită o lumină, 
rupse Paul tăcerea. Aşa scrie în vechile cărţi. 

— În vechile cărţi întâlneşti tot felul de tâmpenii, ripostă 
Simina cu glas aspru, contrastând definitiv cu fiinţa ei 
delicată, 

— E o chestie simplă de fosforescenţă, reluă Paul. Un 
lemn putred şi mort trebuie să lumineze. 

— Nu e mort, nu e putred, răspunse Simina, cu aceeaşi 
voce dură. Îi simt inima bătând! 


— Şi cum o simţi, Simina? Cu partea sensibilă a poste- 
riorului tău? 

Simina parcă nici nu-l auzi. Ei doi se aflau deasupra 
oceanului la nivelul Marelui Fluviu, deasupra lor se afla 
luna, iar şi mai sus nenumărate constelații, mai mult sau 
mai puţin cunoscute. 

Şi deodată, între ei, între Marele Fluviu şi Ocean, Lună şi 
constelații se ivi o altă fiinţă. Un câine. Un simplu câine. 
Poate nu chiar atât de simplu... Câinele se aşeză la mică 
distanţă de ei şi-i examină. Deşi simplu câine, avea statura 
unui mâncător de lupi. Părea să fie de culoarea şocolatei. 
Ochii mari, foarte depărtaţi unul de celălalt, oglindeau toate 
luminile nopţii. 

Un câine cu labe vânjoase, piept musculos şi dur ca 
prova unei nave din flota reginei Hatsepsut din Punt, ţara 
aia misterioasă, odinioară în Africa, probabil. Câinele avea 
pe trupul său maroniu-cafeniu şi câteva pete albe, câteva 
pete întunecate, dovadă, poate, că era de o rasă deosebită 
sau dimpotrivă, o corcitură deosebită. Oricum, părea blând 
şi cuminte. 

— E câinele tău? întrebă Paul 

— Nu cred, răspunse cu ezitare Simina. E un câine... 

— A, da, aprobă Paul. E „câinele de serviciu”. 

Simina îl privi o clipă şi-şi zise că Paul se dă mare, făcând 
pe atotştiutorul şi pe nepăsătorul. Femeile, chiar şi cele de 
numai şaptesprezece ani, îşi închipuie că pot descifra 
nuanțele. Oare şi băieţii de şaptesprezece ani cunosc „arta” 
de a descifra nuanțele? 

— Şi cum de a apărut aici? întrebă Paul 

— N-am idee. Poate m-a urmărit... 

— În acest caz, e sigur „câinele de serviciu”, conchise 
Paul, continuând să examineze patrupedul... In ochii aces- 
tuia fugeau profiluri şi lumini. 

Paul se obişnuise de mult timp - în sfârşit, nu chiar de 
foarte mult timp - să vadă luna, constelaţiile, reflectate din 
Marele Fluviu, din Ocean, din ochii Siminei. Dar din ochii 
unui câine?! Dar probabil era un câine inteligent. „Câinele 
de serviciu”! 


— Ai căutat? întrebă Simina. 

— Da! răspunse el, plictisit. Am tot căutat. În poduri, în 
pivnițe, prin ruinele vechilor case părăsite... 

— Şi? Nimic? 

— Nimic, nimic, nimic! Şi te rog, Simina, nu mă mai pisa! 

— Nu te mai pisez Paul! Ai adus sandvişul? 

— Bineînţeles! Paul scoase de prin buzunare un pacheţel. 

— De câte ori ţi-am spus că mâncarea nu se înveleşte în 
hârtie de ziar?! 

— Dă-mi pace, Simina! se răsti Paul încă nu-mi eşti 
nevastă! şi împărţi sandvişul în două. 

— Împarte-l în trei, îl corectă Simina. „Câinele de ser- 
viciu” o fi şi el flămând! 

Mărâind, Paul se execută, întrebându-se dacă visează, 
dacă e în transă sau în ce drakku. Apoi aruncă mica porţie 
în direcţia „câinelui de serviciu”. Acesta nu clinti, deşi fără 
îndoială îi era foame Simina îl privi cu dojană pe Paul, se 
ridică, apucă de Jos bucăţica şi i-o întinse câinelui. 

— „Câine de serviciu”! lată raţia ta. 

Din mâna fetei, câinele se servi, cu delicateţe. Apoi Si- 
mina îl admonestă pe Paul: 

— Unui câine deştept nu-i arunci mâncarea, ci i-o oferi! 

— Da, face şi fasoane! mormăi Paul. Fii mulţumită că nu 
ţi-a hălpăit şi mâna! Deci, vă cunoaşteţi! 

— Abia acum înţelegi, minte întunecată! reveni Simina la 
glasul ei aspru. Poţi să-ţi închipui orice, chiar şi, că ne 
cunoaştem de pe vremea când presupusele maimuțe s-au 
despărțit. o parte au devenit câini, iar cealaltă parte, mai 
puţin importantă, s-au prefăcut în oameni... Să presupunem 
că aşa e, deşi... Simina înghiţi ultima bucăţică din treimea 
ei de sandviş Ai căutat chiar peste tot? 

— N-am căutat în adâncul Oceanului. N-am căutat în 
Centrul Pământului. N-am căutat în peşterile necunoscute! 

— Şi de ce o spui cu atâta răutate? 

— Nici un fel de răutate! Continuăm cercetările! 

— Continuăm, sigur! 

— Ridică-te! ordonă Paul. Întoarce-te cu spatele către 
Steaua Polară. Inchide ochii! 


— l-am închis, Paul. Şi nu te mai răsti la mine! Încă nu-ţi 
sunt soţie! 

— Fă o sută de paşi drept înainte, cu ochii închişi! Unu... 
doi... trei... patru... 

Simina înainta lejer, suplă, fără a se poticni de nimic, deşi 
avea ochii închişi, cu pletele lungi încolăcindu-i-se în jurul 
gâtului. In ochi, sub pleoape, stăruiau luminile, cele de pe 
cer şi cele reflectate de Marele Fluviu şi de Ocean. Simina 
parcă nici nu mai auzea paşii lui Paul, în urma ei, şi glasul 
luL Poate avea momentele ei de „indisciplină”. În pletele ei 
luna se reflecta triplu... Deodată Simina se trezi ca dintr-un 
vis. Făcuse automat o sută de paşi şi se opri. Acum auzi 
iarăşi vocea lui Paul. 

— Cum a fost data trecută? întrebă el. 

— Tu trebuie să-ţi aminteşti! Tu eşti bărbatul! Tu faci 
schemele, hărţile, tu descurci şi încurci totul, şi tot tu le 
complici pe toate! 

— Nu mai vorbi atâta, Simina! Steaua Polară era exact în 
spatele tău, în schimb, coada mică a Carului Mare venea 
mai către stânga. 

— Şi ce s-a mişcat? Steaua Polară sau Carul Mare? 

— Noi ne-am mişcat, Simina! 

Chit că avea sau nu dreptate, Paul rostise foarte grav 
cuvintele. Simina deschise ochii şi-l examină. 

— Nu deschide ochii! Închide-i imediat! 

Ea îl ascultă. Era impresionată când lui Paul îi reușea 
tonul acela bărbătesc, autoritar, de comandant. Atunci Si- 
mina se simţea un pic pierdută. Atunci poate că-l iubea. 
Întrebă: 

— Ce face „câinele de serviciu”? 

— E alături de mine. Aşteaptă parcă şi el. Întoarce-te cu 
treizeci de grade spre dreapta. Porneşte! 

După treizeci şi doi de paşi, Paul o opri. 

— Stai! Poţi să deschizi ochii. Acesta e locul? 

— Nu-l recunosc, răspunse ea, dezamăgită. S-ar putea... 

— Ascunde-te sub castani. Eu am plecat. 

Paul rezistă tentaţiei de a escalada zidul: fereastra des- 
chisă părea atât de îmbietoare! Dar bănuia că acolo dorm 


un unchi, o mătuşă, o nepoată, o pisică sau o pisică şi un 
căţel. Căţelul ar fi declanşat o larmă invers proporţională cu 
gabaritul său. Paul gândi vag: „câinele se serviciu” n-ar fi 
făcut niciodată gălăgie fără sens. „Câinele de serviciu” o 
însoţi pe Simina până sub castani. Nimeni nu-i dăduse acest 
ordin, dar se pare că el ştia multe, poate chiar prea multe... 

In cele din urmă, tânărul sări gardul ca pe un nimic, ocoli 
cu precauţiune un anumit coteţ unde vieţuiau în pace - 
deocamdată - aproape patru gâşte. Se temea că vor stârni 
larmă, ca la Cartagina, Londra, Roma, sau mai ştie sfântul 
unde. Ocoli un hârdău în care se îmbăiau odinioară porcii, 
ori acum nu mai existau porci. Dar gâşte - mai existau. 
Străbătu o livadă. Cireşii şi vişinii îşi scuturaseră de mult 
timp petalele, dar în văzduh, mai ales în nopţile cu lună, 
stăruia parfumul etern de flori şi petale. Dar de ce anume în 
nopţile cu lună? Oare luna trimitea parfumul, nu aceşti 
pomi? Paul se gândi - vai, păcătosul de el! - că acest 
parfum e geamăn cu cel al obrajilor Siminei, dar alungă la 
repezeală aceste închipuiri. Acum e/ căuta! Paul urcă o 
scăriţă ce ducea în pod. Se sperie de moarte când un 
motan alb, prelung ca un fuior, poate o stafie de motan, îi 
tăie calea. Paul aprinse o brichetă şi de la ea o lumânare ce 
o purta-n buzunar. Ce ar fi spus pompierii! Se izbi cu 
fruntea de o bârnă. Scormoni fiece colţişor, deschise un 
cufăr vechiu de o mie de ani, cufăr ce promitea, dar nu era 
nimic nici acolo. O uşiţă cu grilaj îi atrase atenţia. Înconjurat 
de spaime, de tenebre, de umbre mişcătoare, Paul se simţi 
brusc fericit. Uşiţa, uşoară, se ridică parcă singură. Paul 
înregistră oftatul ei... 

Peste vreo câteva minute, Paul apăru în umbra castanilor 
de pe bulevard. „Câinele de serviciu” ieşi în calea lui. „E 
aici, am păzit-o”, zise „câinele de serviciu”. 

— Ai găsit? Spune-mi că ai găsit! imploră Simina. 

— Nu, n-am găsit, răspunse Paul. 

— Şi ce aduci în pachetul acela? 

— N-ai să ghiceşti niciodată, îi zâmbi Paul. Prăjitură. Am 
furat-o din cămara familiei. Ştrudel cu vişine în aluat 
franțuzesc... sau poate elveţian. 


— Mă păcăleşti, spuse Simina Ai găsit! 

— Nu. E doar un biet şi gustos ştrudel cu vişine. Dar ceea 
ce căutăm n-am găsit, din păcate. 

— Hotule! Furi aşa, din cămările oamenilor! 

— Şi până acum am furat! Altfel, ce mâncam? 

lar Simina puse o întrebare şi uluitoare, şi inutilă: 

— Crezi că acestui „câine de serviciu” îi place ştrudelul 
cu vişine? 

Paul răspunse complet anapoda: 

— Carul Mare îşi schimbă mereu poziţia. Steaua Polară, 
niciodată. 

— Dar noi, de fapt, după ce ne ghidăm? întrebă fata. 

— Vom încerca pe rând toate constelaţiile, răspunse Paul, 
şi iarăşi o impresionă cu vocea lui matură. Cine e Paul? se 
întrebă Simina. Cine e „câinele de serviciu”? Dar eu - eu 
cine sunt? Apoi îl privi pe Paul şi vocea ei se aspri: 

— De ce amesteci Steaua Polară cu Vega, cu Scorpionul, 
cu Săgetătorul, cu celelalte constelații? Mie de ce nu-mi 
spui totul? Paul nu explică nimic. Şi acum ce facem? 

— Ne întoarcem la locul nostru şi împărţim ştrudelul. 

Locul lor era la ţărmul Oceanului, acolo unde Marele 
Fluviu se pierdea în larguri. Paul întinse o hârtie perga- 
mentoasă, unsuroasă un pic - şi pe asta o furase din că- 
mară - şi pe ea aşeză ştrudelul. Îl tăie în trei bucăţi egale 
cu briceagul. În luminile nopţii, ştrudelul părea un şarpe cu 
clopoței, deşi nu era decât un biet ştrudel. Briceagul lui 
Paul era o sculă specială, apăsai pe un buton şi ţâşnea o 
lamă subţire, tăioasă. 

— Cuţit de asasin, zise Simina. Şi adăugă: Mi-e inima cât 
un purice la gândul că prietenului nostru, „câinele de 
serviciu”, nu-i plac dulciurile! 

Dar „câinele de serviciu” nu făcu mofturi, deşi clar că ar 
fi preferat o fleică. Îşi termină portia şi rămase în picioare. 

— Mai vrea, spuse Simina, dar „câinele de serviciu” îşi 
legănă coada scurtă, cam tuflită, şi le întoarse spatele. 

— Prost crescut, comentă Paul. Ar fi putut să ne mul- 
ţumească. 


— În ce limbă? întrebă Simina. Paul privea largul 
Oceanului. Carul Mare e acolo, schimbă fata subiectul. 
Steaua Polară iat-o, Carul Mic abia se distinge, de mic ce e, 
Crucea Sudului e acolo... 

— Aceea e Lebăda, o corectă Paul. Mereu faci confuzii. 
Nici nu mă mir că... 

— Foarte bine, toate sunt în preajma noastră, sub noi, 
deasupra sau paralel cu noi. Dar unde sunt munții? 

— Tu n-ai văzut munţi, Simina? 

Întrebarea lui putea să trădeze două amănunte: sau că 
Paul şi Simina se cunoşteau de foarte puţin timp sau că, 
dimpotrivă, se cunoşteau dintotdeauna... 

— Am văzut munţi, Paul. Şi poate tocmai de-aia am 
îndoieli că există munţi... 

În noaptea următoare se întâlniră iar, Simina veni la unu 
fix, Paul câteva minute mai târziu, ca de obicei. Ca de 
obicei, nu se salutară. Ca de obicei, se instalară pe lemnul 
acela foarte vechi, poate cândva catarg de corabie, care ar 
fi trebuit să lumineze, de putred ce era, şi totuşi refuza să 
lumineze. Paul nu se grăbi să scoată din buzunar sandvişul. 
Aştepta. „Câinele de serviciu” apăru, se aşeză lângă ei şi-i 
privi. Îi examină meditativ, melancolic. Abia atunci Paul 
scoase sandvişul. „larăşi împachetat în ziar!”, protestă 
Simina. Paul nu-şi ceru scuze, ci-l împărţi în trei şi gustară 
fiecare o bucăţică şi-n noaptea aceea lăsară în pace Steaua 
Polară, orientându-se după Pegas. După o sută de paşi 
făcuţi cu ochii închişi şi alţii pe direcţie schimbată, Simina, 
mereu cu ochii închişi, se izbi cu nasul într-un copac. 

— De ce nu eşti atent, Paul?! 

— Eram atent la „câinele de serviciu”. Are un com- 
portament ciudat. 

— lar dacă mâine nasul meu va căpăta un aspect foarte 
ciudat, nu-ţi pasă? 

În noaptea aceea Paul escaladă iarăşi nişte garduri, se 
strecură, se pitulă, deveni chiar invizibil când a fost nevoie. 
Reveni cu un pachet mare. Spuse că „n-a găsit” în pachet 
aducea o pâine albă, de casă, şuncă, jumări... 

— Mă minţi? 


— Cred că n-am să te mint niciodată, Simina! 

— Prin urmare, îl mustră fata, sub pretextul că noi 
căutăm ceva, am devenit nişte jefuitori sadea! 

— Nu mă pot întoarce cu mâna goală, Simina, zise Paul şi 
glasul său sună convingător, matur. lar „câinele de ser- 
viciu” aşteaptă şi el o răsplată 

— Dar noi ce folos tragem de pe urma „câinelui de ser- 
viciu”? 

— Mă miră întrebarea ta, Simina! „Câinele de serviciu” e 
drăguţ, deşi e mare şi lacom... şi... cred că ne este necesar 

Vocea lui Paul se schimbase. Glasul său nu mai suna 
bărbăteşte, ci sfios. Siminei i se muie sufletul. Paul avea 
mai multe voci? Dacă da, va trebui să le iubească pe toate. 
Gândi: Am să-l iubesc toată viaţa. Se descotorosi de acest 
gând. O împiedica să se concentreze, şi pe deasupra 
avusese o rudă habotnică, mătuşă, sau cum i-o fi zicând, 
care încercase, zadarnic probabil, să-i insufle o neîncredere 
totală faţă de bărbaţi. „Bărbaţii trebuie detestaţi”, suna 


principiul favorit al  habotnicei. „Ei sunt simple 
instrumente”. Simina îl privi pe Paul „Instrumentul meu 
drag”, gândi. 


In următoarele nopţi, mereu însoţiţi de „câinele de ser- 
viciu”, se călăuziră după alte constelații, unele total necu- 
noscute... 

Paul escalada garduri, umbla pe acoperişuri printre 
hornuri şi pisici, cu abilitatea unui profesionist, totuşi mereu 
se întorcea cu o pradă, niciodată cu aceea pe care o 
căutau, ca printr-un blestem, al zădărniciei, al insistenţei... 
Dar ce pradă căutau?... Prin ziua a şaptea sau a noua, Paul 
zăbovi mai mult într-o casă cu două caturi. De data asta 
luaseră un punct de reper cu totul necunoscut. 

Paul reveni, aducând iarăşi ceva voluminos şi greu. 

— Ai stat mult, constată Simina. Ai găsit, deci. 

— Hm! se mulţumi să răspundă Paul. 

— Paul! Trezeşte-te! Ai găsit? 

— Hm! 

— Cred că ai înnebunit, Paul! 

— Cred că am înnebunit, Simina! 


— Ce ai adus acolo? 

— O oală cu sarmale, Simina... 

— O, doamne! O oală cu sarmale! 

— Da, sarmale, Simina. Cred că şi „câinelui de serviciu” îi 
plac sarmalele... 

Prin întunericul fosforescent, Simina îl scrută pe Paul a/ 
ei. Se aflau iar pe ţărmul Oceanului, acolo unde Marele 
Fluviu se pierdea în larguri: tumultuos dar solemn. Şedeau 
iarăşi pe fostul catarg al unei corăbii scufundate de mii de 
ani. 

— Paul! Ai întârziat în casa aia mai mult ca de obicei! 

— Hm! 

— Alt cuvânt nu mai ştii? 

— S-a întâmplat ceva, Simina. 

— Ai găsit? 

— De fapt, nu-mi dau seama... Am sărit nu ştiu câte 
garduri, am intrat ca de obicei prin spate, am străbătut un 
coridor lung şi întunecos, apoi m-am pomenit într-un salon, 
străjuit de candelabre... 

— Scuteşte-mă de candelabre! Ce ai găsit? 

— Candelabrele erau din cristal veritabil, fiindcă, deşi 
noapte, emanau o lumină bizară. 

— Scuteşte-mă de lumina ta bizară! Ce ai găsit? 

— Am trecut în altă cameră. Deodată, ceva alb, prelung, 
a şerpuit prin faţa mea... 

— O stafie? 

— Nu. O pisică albă, dar nu aia din pod. Alta. Deşi poate 
că era aceeaşi... In cameră cineva dormea adânc, într-un 
pat alb. M-am apropiat în vârful picioarelor şi am văzut că 
fiinţa din pat eşti chiar tu. 

— Fata din pat eram eu? 

— De unde ştii că era o fată? 

— Păi dacă eram eu?! 

— Deci, recunoşti! Avea întru totul trăsăturile tale, iar 
când a deschis ochii şi m-a văzut, a şoptit: „Paul!”. Era 
vocea ta! 


Continuau să stea pe acelaşi lemn alb şi putred, mesaj al 
unui mare naufragiu şi care ar fi trebuit să fie fosforescent, 
dar nu era. 

Simina rămase multă vreme tăcută. Privirile ei răscoleau 
înălțimile Oceanului şi adâncimile cerului. 

— Bine, ai intrat în camera în care zici că dormeam eu. Şi 
asta a fost totul, Paul? 

— Nu. N-a fost totul, Simina! 

Glasul ei deveni brusc aspru. 

— Ce mai aştepţi? Imparte sarmalele! 

Paul instală porţia „câinelui de serviciu” chiar sub botul 
acestuia. De data asta, „câinele de serviciu” nu se atinse 
de mâncare. Îi privea lung pe cei doi. Parcă presimţea că 
plimbările lor nocturne vor lua sfârşit. Sau era numai o 
impresie? 

— Nu-i plac sarmalele, spuse Simina. Altceva mai bun n- 
ai găsit? 

— Te-am găsit pe tine... 

— E numai o impresie, Paul... 

Simina ridică ochii din Ocean şi scrută înălțimile înstelate. 

Pe nepregătite, Paul o întrebă: 

— Orion? 

Ea se înfioră, gândi puţin, apoi zise: 

— Da. Cum ai dedus? 

Paul nu explică. 

— Dar tu? întrebă Simina. Nu-mi răspunde! Lasă-mă să 
deduc şi eu. Antares? 

— Ai ghicit, Simina. Cum? 

— N-am ghicit. Am intuit şi eu. 

— Pe ce bază? 

— E o coincidenţă contrarie! 

— Nu există coincidenţe, şi, mai ales, nu există co- 
incidente contrarii în Univers! 

Simina nu-i răspunse. Prea vorbise răspicat şi bărbăteşte. 

„Câinele de serviciu” se îndepărtă. 

— Ne părăseşte! suspină Simina. 

Dar se înşela. La o anumită distanţă, „câinele de ser- 
viciu” se opri, se aşeză pe labele din spate, privi înapoi, 


lătra scurt, ca un semnal Morse. Cei doi nu mişcau. „Câi- 
nele de serviciu” lătră iarăşi, ca un semnal. 

— Ne cheamă! Ne cheamă! se înfrigură Simina. 

— Atunci să-l urmăm, decise Paul. Poate că el ştie mai 
mult decât noi... 

„Câinele de serviciu” o zbughi vesel înainte, iar Paul şi 
Simina se ţineau de el. 

— Dar cum, Paul, făcu Simina. E şi el...? 

— Nu, Simina. „Câinele de serviciu” e doar un /oca/nic... 

— Aşa crezi? Paul nu răspunse. Şi ce ne-aşteaptă de- 
acum înainte? 

— O nouă lungă şi neobosită căutare. Trebuie să găsim! 

— Dar dacă găsim, vii cu mine, la mine? 

— Nu, răspunse Paul. Dar tu vii cu mine, la mine? 

— Nu, răspunse Simina. 

— Şi cum ai să poţi trăi fără mine? 

— Am să văd, răspunse Simina. Dar, mai întâi, trebuie să 
găsim! 

Paul nu zise nimic. Ştia, sau presimţea, că o femeie 
trebuie să aibă ultimul cuvânt. 

„Câinele de serviciu” lătră iarăşi către ei să se gră- 
bească... 


doi 


După chinuitoare căutări, luni sau ani, mai curând aţii, 
mulţi, Paul şi Simina găsiră ce căutau. Se reîntâlniră pe 
ţărmul Oceanului, acolo unde Marele Fluviu se pierdea în 
larguri, aproape destrămându-se. 

Pe acelaşi lemn, foarte vechi, rămăşiţă a unui catarg de 
pe vremuri, mesaj din trecut... sau din viitor?, acolo se 
reîntâlniră ei doi. 

Paul nu mai scoase obişnuitul sandviş, nu mai aveau 
nevoie de el, acum totul se schimbase... 

— Pleci în noaptea asta? întrebă Paul. 

— Doar ştii prea bine! 

— Ai obligaţii faţă Orion? 


— Doar ştii prea bine... 

Lipsea „câinele de serviciu”. Oare pe unde hoinărea? Sau 
poate ghicise că aceşti străini pleacă şi nu mai au nevoie de 
el... 

— Şi tu pleci în noaptea asta, Paul? 

— Doar ştii prea bine, Simina. 

— Ai obligaţii faţă de Antares? 

— Doar ştii prea bine... 

— Atunci, să n-o mai lungim, zise Simina. Aici, pe 
Pământ, am devenit prea oameni... Cu cât o lungim mai 
mult, cu atât devine mai chinuitor. Adio, Paul! 

— Adio, Simina! 

— Pentru totdeauna? 

— Pentru tot... Dar, în fond, cine ştie! Spaţiul e de fapt 
atât de îngust! 

Se depărtară în direcţii opuse, fiecare către locul său de 
desprindere. 

Simina ajunse. Urmărea cadranul fosforescent al cea- 
sornicului. Mai avea timp. Şi deodată... inevitabilul! Apăru 
„câinele de serviciu”. O prinse cu dinţii de rochie şi o târî pe 
ţărmul Oceanului. Acolo, pe vechiul catarg, aştepta Paul. 

— Ce faci aici? 

— M-a adus aproape cu forţa „câinele de serviciu”. 

— Şi pe mine, făcu Paul. Ciudat, nu? 

— Foarte ciudat! Oare ce urmăreşte? 

„Câinele de serviciu” stătea în faţa lor, în ochii lui se 
oglindeau toate luminile nopţii şi profilurile celor doi 
„străini”. 

Pe neaşteptate, Paul luă o decizie: 

— Simina, orice s-ar întâmpla, eu vin cu tine pe Orion! 

Şi îşi strecură fruntea la subsuoara ei parfumată. 

— Nu, Paul, zise ea, vin eu cu tine pe Antares! 

— Dar nu te temi? 

— Mă tem! Groaznic mă tem! Dar de când mă aflu aici, 
am aflat de la pământeni că femeia îşi urmează bărbatul. 
Din noaptea aceea, eu sunt femeia ta. Fie ce va fi! Mergem 
împreună pe Antares! 


Apoi în ochii „câinelui de serviciu” avu loc o transfor- 
mare, o transfigurare, o fugă de imagini. Profilurile începură 
să se şteargă. Să se suprapună. Totul era înăbuşit de 
melancolia marilor despărţiri, dar oare „câinele de serviciu” 
cunoştea sensul melancoliei? 

Totul se pierdu undeva departe, departe, rămânând to- 
tuşi foarte aproape, chiar lângă el. 

Chiar lângă el se afla rămăşiţa unui vechi catarg, amin- 
tire din trecut, ameninţare din viitor? 

leşind din strania hipnoză, „câinele de serviciu” măsură 
întinderea Oceanului, apoi ochii i se ridicară, încet, încet. Și 
astfel, în noaptea aceea, el scrută înălțimile amenințătoare. 

Dar prin ce erau amenințătoare? 

„Câinele de serviciu” simţi că i se face foame. Da! La ora 
asta, el cina împreună cu Paul şi Simina. 

Şi văzu pe catargul cel vechi două bucăţi de pâine, iar 
între ele o halcă de carne. Le înghiţi pe loc. 

Şi privi în sus, în jos, căutându-i pe cei doi. Dar cei doi 
plecaseră, şi plecaseră împreună, şi asta datorită lui, el, 
„câinele de serviciu”, înţelegea asta, dar nu tocmai... Ce 
era de înţeles, şi ce nu? 


Cine va avea răbdarea să citească aceste cuvinte, să nu 
se întristeze. 

Îl rog, asemeni autorului unei minunate cărţi, intitulată 
Micul Prinț. 

Dacă, cititorule-călătorule, vei ajunge pe ţărmul Ocea- 
nului, şi-ai să vezi rămăşiţele unui vechi catarg, iar pe lem- 
nul acela, care ar trebui să fie fosforescent, două profiluri 
aproape ireale ale unei fete şi unui băiat, dă urgent de 
ştire! Te rog! Nu e timp de pierdut! 

Adresa e simplă: 


Pentru 
„Câinele de serviciu”. 


Atât numai. Fii pe pace, plicul va ajunge! 


DEODATĂ, INEVITABILUL... 


PANTOFII TENORULUI 


Dacă n-ar fi fost vântul, pata de lumină de pe covor ar fi 
semănat cu un motan galben sau cu un chihlimbar. 
Depinde. Covorul fusese aşezat pe diagonala camerei, însă 
nu perfect simetric. Nu era nimic simetric de semnalat în 
acea încăpere... Camera se afla undeva în pieptul acelei 
înfiorătoare clădiri. Am uitat să precizez, Cezar, culoarea 
covorului: roşie. 

Datorită vântului, copacul subţiratec din faţa ferestrei 
continua să gesticuleze cu vârfurile degetelor, proiectând 
un dana de umbre în interiorul camerei. Soarele apunea. 
Ştiu, ai să-mi obiectezi, Cezar, că, fiind sprijinit de orizont, 
soarelui i-ar fi fost cam peste mână să puncteze 
duşumeaua unei odăi oarecare; la care am să-ţi răspund că 
motanul galben, sau chihlimbarul; din centrul covorului roşu 
se reflecta dintr-o oglindă oblică, ovaloidă (imita forme 
femeieşti, oglinda), a cărei simplă prezenţă nu era 
justificată prin nimic acolo, poate doar prin fosta prezență a 
fetei. 

După ce aproape totul fu spus şi făcut, Adrian Mocanu 
aprinse una din ţigaretele sale şi privi în linişte cum lu- 
crează echipa. Echipa lucra bine. Tot din pricina vântului, 
care năvălea din când în când nepoftit pe fereastră şi răs- 
colea impudic, în adâncime, camera, coafura fetei avea să 
fie diferită, de la o fotografie la alta. Fotografiile luate de 
echipă. Părul fetei, lung, galben luminos, cu firul cât se 
poate de fin, continua să trăiască. 

După ce se mai scurse un interval, echipa îşi cam ter- 
mină lucrul. Din cauză că echipa obosise, şi Adrian Mocanu 
se simţi obosit, cu toate că nu făcuse mai nimic, se mulţu- 
mise mai mult să privească, având „ştiinţifica” presimţire 
că toate aceste scheme, măsurători, poze, amprente, şi al- 


tele, culese te miri de unde, nu vor servi cine ştie cât. În 
această situaţie, încălcând unele prevederi, permise ca fata 
să fie luată, ceea ce se şi petrecu. Oamenii se mişcau fără 
grabă, fără tristeţe. Meseria. 

Uşa camerei nu fu pusă sub sigiliu, conform regulamen- 
telor, şi Ad. Mocanu se duse acolo şi rămase acolo, în 
cameră, fiindcă nu poţi a şti niciodată ce se va mai 
întâmpla, deci rămase acolo, cu pachetul lui de ţigări pe 
jumătate consumat. 

Se duse la fereastră să privească. 

Un bulevard se despica dedesubt. 

Pustiu, fiindcă timpul făcuse un salt, în favoarea nopţii. 
Câinele fără coadă ce traversă de la un trotuar la altul, în 
mare melancolie, făcea şi el parte din nemişcare. 

Adrian Mocanu se întoarse cu spatele către stradă, re- 
zemat în coate, relativ relaxat, şi continuă să asculte. 

Vocea fetei era peste tot. 

El merse, luă o frântură din vocea fetei, un disc subţire, 
elastic, îl îndoi uşor. Vocea fetei se frânse pentru o clipă şi 
Ad. Mocanu putu să asculte glasul scărilor. Nenumărate, 
înmiite scări traversau casa aceea înfiorătoare. Ai remarcat, 
Cezar, că toate casele înfiorătoare sunt tăiate, în diagonală, 
spirală, direct sau indirect, de nenumărate scări ce duc nu 
se ştie unde? 

Cum să prinzi un asasin, se întrebă Adrian Mocanu, când 
există prea multe scări şi prea puţine reguli, pe care să 
urci, pe care să cobori? Scări ce, pe întuneric, se apucă să 
geamă, absolut fără nici un motiv! Cu toată marea lui silă 
ce o resimțea faţă de aparate, Adrian Mocanu puse acea 
frântură din vocea fetei pe unul din aparatele ce le detesta 
şi-i dădu libertate în spaţiu. 

Vocea fetei, după un ocol, ţâşni impetuoasă pe ferestre, 
ca un şir de verigi ovaloide dintr-un lanţ argintiu. 

Apoi spaţiul, văzduhul, sau cum doriţi a-i spune, obosi şi 
se lăsă o nesfârşită linişte - doar la un capăt al infinitului 
înviase o cucuvea. 


Una dintre scări, greu de ştiut care, ţipă subţire de trei 
ori, de parcă un hidalgo scheletic ar fi făcut tentativa za- 
darnică de a urca, oprindu-se brusc, înfricoşat. 

Tăcut, instalat provizoriu într-un fotoliu verde, Adrian 
Mocanu simţi o înţepătură pe omoplatul drept, apoi pe 
stângul, apoi undeva între, curajul şi frica sunt chestii re- 
lative, miji undeva gândul, şi unde e hotarul dintre ele, şi 
care-s principiile convieţuirii curajului, cu teama? Fumul 
ţigării abia se încolăci spre tavan, căci vântul încetase, şi-n 
situaţia asta o scară, altă scară, undeva în fumegosul şi 
înfricoşătorul spaţiu al clădirii, altă scară, deci, gemu lung, 
dureros, încercând poate să-şi schimbe poziţia în timpul 
somnului. Adrian Mocanu, cuprins de fiori, dădu ocol 
camerei şi aproape că se împiedică de punctul, acum 
marcat cu cretă, unde fusese găsită fata. 

Ocoli conturul ireal şi fragil. Se simţi şi mai deprimat, 
observând o sclipire lângă piciorul noptierei. Un cercel! 
Băieţii scormoniseră bine, dar nu observaseră cercelul. Ce 
căuta acolo jos şi de ce era numai unul? Ce trebuia înţeles 
de aici? Il ridică, era din argint vechiu, cu o picătură de 
chihlimbar. Minute în şir îl căută pe celălalt, nu-l găsi. 

Pe neaşteptate o altă scară din clădire începu să chico- 
tească. 

Apoi conversaţia scărilor se înteţi. Sonorităţile lunecau 
dintr-un ungher la altul, combinându-se cu vocea fetei care 
încă mai stăpânea spaţiul, deşi pe fată o duseseră de 
câteva ore. Stăpânit de fiorii spaimei, dar şi ai curiozităţii 
Adrian Mocanu îşi reocupă locul în fotoliul verde, fără să 
observe că i se stinsese ţigareta. Într-o mână ţigareta 
stinsă, în cealaltă, cercelul, tot stins... Scările din toată 
clădirea, alarmate de o prezenţă străină, ostilă probabil, 
conversau şi mai intens, şi un gând, un gând în aparenţă 
fără sens, o întrebare fără sens se preciză în mintea lui Ad. 
Mocanu: Oare ce culoare vor fi având pantofii tenorului? 

Când tenorul deschise în sfârşit uşa, constată că pantofii 
lui erau galbeni. Ca şi motanul de pe covorul roşu. Observă, 
de asemenea, că tenorul poartă la gât un lănţişor argintiu, 


alcătuit din verigi mari, şi cugetă, fără nici o legătură, că 
fata avusese într-adevăr o voce nemaipomenită, păcat! 

Tenorul nu schiţă acel zâmbet obosit ce face parte uneori 
din tactica asasinului, ci înaintă direct spre noptieră, căută 
în preajma ei. 

Adrian Mocanu deschise pumnul în care avea cercelul. 

— Asta cauţi? 

Tenorul purta la gât fular subţire de mătase, galben, fular 
de tenor; îşi frecă pantofii galbeni, de tenor. 

— Asta caut, răspunse. Celălalt e la mine. lată-l. 

Ad. Mocanu privi, tăcut, celălalt cercel. 

— Dă-mi-l! ceru tenorul, dar Adrian Mocanu nu i-l dădu, 
ci-l strecură în buzunar. Tenorul scoase un oftat de tenor, 
se duse apoi împleticindu-se la celălalt fotoliu verde, oftă, 
îşi frecă iar pantofii. Deşi acum tenorul se afla aici, departe, 
în clădire, una dintre scări cântă încetişor. Probabil urca o 
pisică. Motanul galben poate. Sau una din amantele sale. 

— Deci aşa! vorbi Adrian Mocanu. 

Tenorul dădu din cap că e într-adevăr aşa iar Adrian 
Mocanu făcu să lunece în direcţia lui, pe măsuţa lucioasă, 
pachetul lui de ţigări, tenorul scoase una o învârti între 
degetele mâinii stângi, apoi o trecu în mâna dreaptă, luă 
chibriturile, puse ţigareta-ntre buze, scoase un chibrit, 
chibritul se sfărâmă între degetele sale cleioase tenorul 
scoase ţigareta din gură, o mototoli niţel cu aceleaşi de- 
gete, o duse iar la gură, scoase alt chibrit, nici acesta nu se 
aprinse, iar Adrian Mocanu examina curios mâinile te- 
norului. lar acesta în cele din urmă zise: 

— La naiba, ce mai aşteptăm, să mergem... 

— Pentru ceea ce urmează este timp din belşug... 

Totuşi, tenorul se ridică, porni spre uşă, iar Adrian Mo- 
canu îi urmări mersul, mişcările dezordonate ale mâinilor. 
În drumu-i sinuos, tenorul atinse tot ce putea fi atins, făcu 
să fluture o perdea, apucă în treacăt suportul veiozei, min- 
gile un dulap, frecă un perete cu buricele degetelor, pipăi şi 
uşa, iar Adrian Mocanu îşi prezise, foarte posomorât, că pe 
scările acelei înfiorătoare clădiri asasinul fetei, în loc să 
încerce să-l sugrume, probabil are să-l apuce de braţ cu 


degetele sale neliniştite şi bolnave, şi va dori să-i plângă pe 
umeri... 

O clipă, crede-mă, Cezar, Ad. Mocanu îşi dori să aibă de-a 
face cu un asasin dur, flegmatic, sănătos. In acest timp, 
pantofii galbeni coborau prima treaptă. 


MORMÂNTUL CĂPITANULUI DE CURSĂ LUNGĂ 


În preajma anului şaizeci am intrat, fără voia mea, de- 
sigur, într-o poveste destul de încâlcită, o aventură cu tentă 
polițistă, la care mă gândesc şi acum, încercând a-i stabili 
„coordonatele”. Poate voi clarifica nedumeririle ce mă 
urmăresc în următoarele pagini, poate nu... 

Dar să mă prezint: în permisul de conducere scrie Sibil 
Bia, adică numele meu, se certifică precum că am catego- 
riile A şi B; pe tichetul contravenţiilor, nimic. Băieţii de la 
circulaţie au fost totdeauna amabili cu femeile frumoase şi 
nu le-ar veni să creadă că una dintre acestea ar putea face 
vreo năzbâtie la volan. Tot aşa, în permis nu scrie că am 28 
de ani (mărturisiţi numai 22...), că sunt cu adevărat 
frumoasă, am un păr bogat, „lunatec”, ochi întunecaţi, 167 
înălţime, 56 kg. Şi necăsătorită, deşi destui nătărăi au 
încercat să pună definitiv stăpânire pe mine. Definitiv! Dar 
n-am întâlnit încă bărbatul pe care să-l iubesc nebuneşte, 
aşa fel ca să fiu convinsă că-i voi rămâne definitiv 
credincioasă. Printre altele, mărturisesc că public, nu în 
sensul că am public, ci că nişte reviste îmi acordă oarecare 
atenţie şi am scris vreo câteva cărţi. Intâmplarea a făcut ca 
la reviste şi la edituri să întâlnesc drept redactori mai ales 
bărbaţi. Oare „trecerea mea în nemurire” se explică doar 
prin faptul că sunt atrăgătoare? 

Pilotam o rablă de Fiat 850, de culoare albă, cu schim- 
bătorul de viteze defect, când băgai în a patra intrai în a 
doua şi viceversa, în plus ceva zumzăia dubios pe la cu- 


relele de transmisie dintre bobine şi mai ştie drakku ce, apa 
din radiator începea să fiarbă în momentele cele mai 
nepotrivite, - în rest, un automobil perfect, drept care 
abordam cu încredere pantele dificile ale Muntelui Gutin. În 
dreapta, pe locul cel mai periculos, zice-se, stătea fratele 
meu, Valentin, un puşti (dar un puşti deştept!). Care din 
pricină de vârstă nu avea voie să posede permis de 
conducere, dar avea dreptul să-mi dea sfaturi, mie, care 
şofam de vreo unşpe ani, cum să tai mai lejer curbele, cum 
să procedez spre a prelungi viaţa cauciucurilor, şi multe 
altele. Dar, ca în ciuda sfaturilor sale, pe la jumătatea 
urcuşului pică peste noi din senin - parcă pică oareceva din 
senin?! - o ceaţă ca smoala, faţă de care celebra pâclă 
londoneză pare o glumă. 

Nu mai distingeam marginea şoselei. Cine a umblat prin 
acele locuri, ştie că nu exagerez. Puştiul de frate-meu ieşi 
din Fiat şi, alergând încetişor în faţă, mă călăuzi câtva timp, 
speram să ies din „golul” acela vâscos, dar nici vorbă de 
aşa ceva; curând, puştiul obosi şi se reaşeză, răsuflând 
sacadat, pe scaunul din dreapta mea. Am oprit motorul şi 
am ascultat cum draperiile de ceaţă ling tăblăria maşinii. ŞI 
cum fierbe apa din radiator. 

— Ei, muchacho, te-ai odihnit? 

— Mda... 

Şi radiatorul se mai odihnise. 

— Bine, am zis. Continuăm cursa, dar nu în sus, ci la 
dreapta, pe drumeagul acela aproape uitat, vreo două sute 
de metri. Vreau să-ţi arăt ceva deosebit... 

Puştiul cobori, fără deosebit chef, şi mă călăuzi înaintând 
lejer pe panta ce cobora lin, către dreapta. Cândva drum 
forestier, acum părăsit, fiindcă şi astea, cum le zice, forest, 
au început să ne părăsească. Un drum cu adevărat uitat, 
eh, eh! Am onoarea de a mă număra printre cei ce cunosc 
foarte bine acest ţinut legendar, unde-şi aveau 
ascunzătorile oamenii lui Pintea Viteazu, unde existau ne- 
numărate izvoare „ale lui Pintea”, majoritatea desfiinţate 
din cauza sistematizării drumului... 


La mică distanţă de şosea, pe drumeagul ce cobora lin, 
se afla un monument din cale-afară de bizar. Am străbătut 
munţii aceia de nu ştiu câte ori, pe jos, cu bicicleta, 
motocicleta şi automobilul. 

Monumentul îl descoperisem într-o excursie şcolară 
nevinovată..., dovadă că şi excursiile nevinovate sunt şi ele 
folositoare. Aşa cum zic doctorii, care şi ei trag uneori bărbi, 
- cui nu i se întâmplă?? -, şi deci, acolo, într-un luminiş 
înconjurat de molizi, se află mormântul căpitanului de cursă 
lungă. 

Acolo, în acel luminiş se află mormântul căpitanului de 
cursă lungă. Ce straniu mormânt, doamnelor şi domnilor. 
Trei vâsle foarte lungi ţâşneau dintr-o bucată de marmură 
albă, cu vinişoare albăstrui. Sus, la încrucişarea celor trei 
vâsle, aranjate într-o poziţie bine studiată, se afla globul 
pământesc. Cine a conceput astfel mormântul unui marinar 
avusese fantezie! Dacă nu cumva şi l-a conceput chiar el, 
căpitanul de cursă lungă. Dar de ce un om al întinderilor 
marine să-şi doarmă somnul cel mare aici, în inima 
munţilor? Monumentul începuse a se profila prin ceaţă 
când, cu totul neaşteptat, două persoane ne barară calea. 
Un plutonier de miliţie şi un civil de vârstă incertă, în orice 
caz foarte prezentabil, într-un foarte elegant costum 
albastru, cravată albastră cu „tăieturi” galbene, ghete 
negre. Eleganta lui, totuşi, nu se potrivea cu munţii, ceața, 
pădurea. 

Cum ajunseseră ăia doi aici? Pesemne aveau undeva 
ascunsă o maşină. 

Astfel a intrat în paginile mele „marele” Maximilian 
Cornea, odinioară şeful celebrei Brigăzi a treia criminală, 
dar aflat şi acum în funcţie. Nu părea să fi îmbătrânit. 

Ne-am dat jos din automobil - ce era să facem altceva? 

— Plutonier! Cercetează-le documentele! Vezi ce caută 
aici! ordonă vestitul detectiv. El nu se clinti. Continua să ne 
fixeze cu ochii lui cenuşii pe care-i considera de bună 
seamă irezistibili - şi poate chiar erau irezistibili... Dar nu- 
mi păsa. Priveam în direcţia monumentului, când îl auzi 
iarăşi pe marele detectiv: 


— Intră în automobilul lor, plutonier! Verifică acolo 
actele, altfel, din cauza umezelii, cernelurile se vor pre- 
linge, fotografiile se vor dezlipi... 

Observaţie de bun simţ, totuşi ostilitatea tonului era 
evidentă, dar tot nu-mi păsa. Plutonierul intră în Fiat şi 
aprinse, fără să bâjbâie, becul de bord. L-am urmărit o 
clipă, i-am acordat o scurtă şi glacială privire lui Maximilian 
Cornea, şi ni-am întors iarăşi către mormântul căpitanului 
de cursă lungă. Trei straturi de pietre mari, frumos îmbinate 
una în alta, la fel ca şi-n zidurile cetăților mayaşe (totuşi, 
printre crăpături răsăriseră fire de iarbă şi câteva delicate 
flori), susțineau un imens bloc de marmură, lat de vreo doi 
metri, înalt de trei. Cum îl transportaseră până acolo, iată o 
enigmă aproape la fel de inexplicabilă ca şi modul în care 
fuseseră cărate lespezile Piramidelor - păstrând proporţiile. 
În trei puncte ale marmurei mâini destoinice practicaseră 
deschizături adânci în care fuseseră cimentate cele trei 
vâsle, făurite dintr-un aliaj întunecat, foarte lungi şi fără 
îndoială rezistente. Sus, vâslele se uneau formând un 
„Cuib”, apoi se desfăceau iar în evantai... In acel „cuib” se 
odihnea globul pământesc, o sferă, bineînţeles. Deşi ceața 
persista, dinspre globul pământesc răzbătea o _ licărire 
inexplicabilă. Oare Terra, cea reală, această planetă 
bântuită de atâtea nebunii, trimite şi ea în infinit o sclipire, 
o sclipire inexplicabilă? 

În ciuda anilor scurşi, globul pământesc suspendat pe 
vâsle (!!!) nu ruginise, culoarea nu i se alterase, contururile 
continentelor şi oceanelor se distingeau clar. Sfera era de 
culoare gălbuie şi mă întrebasem nu o singură dată dacă 
fusese făurită din aramă, sau din aramă aurită, dacă nu era 
în întregime din aur! Însă dacă ar fi fost din acest material 
preţios, ar mai fi rămas atâta vreme-acolo, n-ar fi furat-o 
furii? Sau o ocrotea vreun blestem teribil? 

Şi alt amănunt: în marmură fuseseră săpate următoarele 
cuvinte: „Aici îşi doarme somnul de veci căpitanul de cursă 
lungă”. Atât. Nici o dată, an, lună, care să precizeze când 
se născuse şi când fusese adus la munte, de pe oceanele 
sale. Parcă venise din stele, cu mormântul lui cu tot. Dar 


dacă venise din stele, de ce la bifurcarea vâslelor se afla 
Pământul, iar nu astrul de pe care descinsese? La Baia 
Mare, la Sighet, la Ocna-Şugatag, în sate de pe Mara şi Iza, 
căutasem amănunte. Toate se  contraziceau. Unii 
pretindeau că văzuseră chiar cu ochiul lor trecând cortegiul, 
undeva dinspre Vişeul de Sus acum fix 25 de ani. Alţii datau 
la un secol apariţia monumentului. Alţii mergeau până la 
trei veacuri! In fine unii pretindeau că acolo nu se afla nici 
un căpitan, ci că bandiții folosiseră un şiretlic, pentru a 
ascunde cine ştie ce, sau pentru a se ascunde ei... 

Şi alt amănunt: marmura, cât era ea de marmură, nu se 
dovedea chiar eternă. Apăruseră fisuri, dar am observat de 
fiecare dată că inscripţia „mormântul căpitanului de cursă 
lungă” nu-şi pierdea conturul. La răstimpuri, o daltă iscusită 
apărea acolo şi corecta şi adâncea literele! Cineva purta 
grijă ca inscripţia să dăinuie. Cine? Altă întrebare. lar dacă 
era de acceptat gândul că monumentul dura acolo de 
veacuri însemna că aceeaşi daltă trecuse din mână în mână 
din generaţie în generaţie... 

Maximilian Cornea nu dădea semne de nerăbdare, deşi 
plutonierul cerceta la nesfârşit actele. Marele detectiv îşi 
aprinsese o ţigaretă, fără a-mi oferi şi mie una. În fine, 
miliţianul, ieşi din Fiat, ca dintr-o vizuină, fără de plăcere, 
era rece afară şi neplăcut, şi-i întinse lui M.C. documentele. 

— Actele sunt în regulă, raportez! Verificaţi şi dum- 
neavoastră. 

Marele detectiv nu catadixi să desfacă teancul acela de 
buletine, permise şi alte legitimaţii, lovi peste ele cu palma, 
apoi mi le întinse. A trebuit să merg eu la el, să le iau. Le- 
am ascuns repede în buzunarul hanoracului M.C. îşi 
întoarse privirea asupra fratelui meu. 

— Vreo şaptesprezece ani nu? Puştiul aprobă. Asta nu te 
scoate din bănuieli. Apoi mă privi dur: Nici dumneata nu 
ieşi de sub bănuieli, doar pentru motivul că eşti femeie 
serioasă. Cu ce te ocupi dumneata? 

— Dar dumneata de ce n-ai binevoit a-mi cerceta 
hârtiile? 

Mă privi de parcă l-aş fi stropit cu venin de viperă. 


— Suntem per tu? 

— Mă rog! i-am replicat. Sau pertu, sau dumneata, sau 
dumneavoastră. Să decidem în acest moment! 

El rânji. Era prea convins că nimeni n-ar avea voie să-i 
vorbească pe un astfel de ton! 

— Mă rog! mă imită. Cu ce te ocupi? 

l-am întins una din „împuternicirile” mele. 

larăşi rânji, dar mai puţin sigur. Nu accepta ca nimeni să- 
şi dea aere faţă de el şi, totuşi, contradicţie, cei care-şi 
permiteau, creşteau în ochii lui. Incepea să-i respecte. 

— Aş vrea să aud chiar din gurita dumitale, domnişoară, 
cu ce te ocupi şi ce cauţi aici, în acest loc! 

l-am spus. Nu păru impresionat. Mai curând rău im- 
presionat, fapt ce m-a convins că nu avea cine ştie ce stimă 
faţă de oamenii condeiului. In schimb, nici eu nu-i puteam 
suferit pe tipii încrezuţi - aşa că eram chit. 

— Dar nu mi-ai spus ce căutai în locul acesta! 

— Nu mi-am putut continua drumul, din cauza pâclei, şi 
am cotit-o încoace. 

— Deci cunoştea! mormântul căpitanului de cursă 
lungă?! 

— Da! 

— Chiar?! 

— Chiar! Mai bine decât dumneata! 

— Şi cam de câţi ani cunoşti locul? 

— Sunt mulţi ani de când am poposit prima dată aici! 

— Şi te opreşti deseori pe-aici? 

— Deseori! De câte ori am drum între Sighet şi Baia 
Mare. 

— Adică o dată pe an, de două ori? 

— Aproximativ, cam aşa. 

— De unde atâta interes faţă de mormântul căpitanului? 

— Sunt scriitoare, i-am zis. Am fantezie, spre deosebire 
de alţii ce nu au fantezie. Abia am descifrat pe mutra 
marelui detectiv o strâmbătură. Nu-i plăceau cuvintele 
mele. Am fantezie şi-mi place monumentul, fiindcă a fost 
conceput cu fantezie, şi mai ales datorită amănuntului că 
un bătrân lup de mare a fost adus aici, în inima munţilor... 


— Astea sunt numai vorbe, frumoasă domnişoară! Ce 
anume îţi place aici? 

— Ţin să vă atrag atenţia că un interogatoriu se ia de 
faţă cu martori, în prezenţa avocatului şi a unui stenograf 
care să noteze totul, pentru ca nici o afirmaţie a mea să nu 
mă poată încrimina, să nu se întoarcă împotriva mea! 

— Tâmpenii americăneşti! De unde le cunoşti? 

— Din Codurile Penale şi din codul manierelor elegante! 

— Fii amabilă şi nu mă învăţa pe mine ce sunt Codurile 
Penale şi celelalte coduri! 

L-am întrebat în şoaptă pe fratele meu: „Cum se nu- 
meşte, ştiinţific, acest cub de marmură?” 

— Nu cub, în orice caz, îmi şopti acela. E un paralelipiped 
dreptunghic. 

În acest timp, M.C., trăgând cu urechea, părea tot mai 
nemulţumit. Îşi drese nodul cravatei, îşi netezi frizura pe 
care umezeala o dereglase şi se răsti la miliţian: 

—  Plutonier! De ce stai degeaba? În loc să faci o 
percheziţie la sânge... 

— Imediat o fac! 

— Nu faci nimic! Legea nu permite! Nu avem mandat, şi 
o femeie nu poate fi percheziţionată decât de o persoană 
de acelaşi sex - aşa sună legea. Mai bine ia aminte la tot ce 
se petrece! Veniţi după mine, domnişoară şi... domnişorule! 

Făcurăm de câteva ori ocolul mormântului acelui căpitan 
de cursă lungă. 

— Ce aţi observat? 

— Nimic, i-am răspuns, fără să am complexe. 

— Adică, nimic!? Foarte suspect! Foarte suspect că n-ai 
observat nimic suspect! 

— Poate că ar fi, totuşi ceva, am reluat pe un ton atât de 
blajin că o pisică ar fi adormit doar la auzul vocii mele. Pe 
muchea dinspre vest a acestui paralelipiped dreptunghic de 
marmură... 

— Stai uşor! Cum ai formulat definiţia? 

— Paralelipiped dreptunghic de marmură. 

— Ai reţinut, plutonier? 

— Am reţinut, para... 


— Ei şi ce e pe muchea aia? A Paralelipipedului 
dreptunghic de marmură? întrebă M.C. de parcă termenul 
acela afurisit de geometric i-ar fi scrântit limba. În realitate, 
cred că încerca să şi-l fixeze şi el în memorie, ca să poată 
face oricând pe deşteptul. 

— Oricine vede ce e, am rostit, mai cu puţină blândeţe. 
Acum, abia o hienă ar fi aţipit la vocea mea. Acolo e 
desprinsă, sau ruptă, o bună bucată de marmură. 

— E uşor de văzut, replică marele detectiv. Vede oricine. 
Piatra asta nemuritoare moare uneori. Marmura a crăpat 
din cauza căldurii, a frigului, a variațiilor de temperatură. Și 
ce e cu asta? 

— Nici căldură, nici frig, i-am răspuns. Acea fisură e 
rezultatul unui impact. Ceva a căzut acolo! 

Maximilian Cornea mă privi pieziş. Nu-i plăcea să fie 
corectat, nici pus la punct, nici să fie învăţat de alţii. 

— Da, frumoaso! A căzut un meteorit şi a rănit marmura. 

— E o „rană” veche, i-am zis, privindu-l de sus, deşi era 
mult mai înalt. Interiorul „rănii” e gălbui, au încercat să 
încolţească şi nişte flori acolo - şi i-am aruncat una din 
privirile mele verzi şi dure, în faţa cărora bărbaţii se dau 
înapoi - dar şi florile, ca şi oamenii în astfel de cazuri, 
preferă pământul simplu şi afinat, nu marmura. In marmură 
nu poţi încolţi! 

Marele detectiv scoase o batistă imaculată şi o trecu 
peste tâmple. Se obişnuise cu orice fel de situaţii, dar să fie 
sfidat, de faţă cu martori, de o muiere, nu. 

— „Rană veche”, repetă el cu ironie. Altceva? 

— Ar mai fi ceva, am ripostat cu trufie, fiindcă la trufie şi 
ţâfnoşenie se răspunde cu aceleaşi arme, aşa ne învaţă, 
dacă nu mă înşel, un filozof al cărui nume pentru moment 
îmi scapă. Şi astfel, am urmat să-i dau „lecţii” marelui 
detectiv. Pe aceeaşi parte vestică, umbrită şi mai ales ferită 
vederii a paralelipipedului de marmură, am observat o 
inscripţie, foarte veche. Inscripţia aceea n-a mai adâncit-o 
şi n-a mai corectat-o nimeni. E o „rană” şi mai veche, şi 
moare, dispare singură, abia o poţi descifra: cifra „17”. 
Dacă ai ochi buni, o poţi vedea. 


M.C. se răsti la plutonier: 

— Cum de ai omis acest amănunt? Trebuie civilii să vină 
să ne arate? 

— Am făcut cercetarea împreună, domnule şei parcă se 
scuză şi nu se scuză miliţianul. 

— Eu am condus cercetarea! strigă marele detectiv. De 
observat, trebuia să observi dumneata! Işi aprinse un nou 
trabuc, se întoarse către mine. Ei, şi ce e cu acest „17”? 

„Rană” veche, am repetat, pironindu-l cu cea mai 
verde şi cea mai ria privire a mea. Şi i-am explicat, iar el 
depunea eforturi să nu pară umilit. Inscripţia din faţă, „Aici 
îşi doarme somnul de veci căpitanul de cursă lungă”, a fost 
„reimprospătată” din timp în timp, de o daltă sau de mai 
multe dalte. Pe când acel „17”, a fost lăsat să se şteargă. 
Intenţionat oare? 

— Eşti cumva grafoloagă? 

— Nu. Sunt o femeie deşteaptă. O femeie deşteaptă nu 
se iasă luată peste picior de oricine! 

M.C. îşi stăpâni furia. La început, credeam că-i va da 
ordin plutonierului să-mi pună cătuşe, sau cam aşa ceva. 

— Lanterna! porunci M.C. 

Plutonierul se îndepărtă şi, din desişuri, unde-şi as- 
cunsese maşinuţa, aduse o lanternă lungă de vreun metru 
şi juma. Încăpeau în tubul acela vreun milion de baterii. 
Fasciculul de lumină era atât de puternic că învingea ceața. 

— Vino după mine! zise marele detectiv. Şi tu, puştiule! 

M.C. ne mai plimbă de câteva ori prin jurul monu- 
mentului. 

— Ai mai observat ceva? 

— Sigur! De-aia am ochi, i-am răspuns, mai nepăsătoare 
decât o grindă pe care toarce un motan. Acolo, tot în partea 
de vest, cineva a scormonit pământul. Destul de recent. 

— Cât de recent? 

— Să tot fie două săptămâni. 

— Fix acum trei săptămâni, mă dojeni M.C., ca şi cum aş 
fi fost obligată să fiu la curent cu toată tărăşenia. Ei, şi ce 
concluzii tragi de-aici? 


— Nu sunt trăgătoare de concluzii. A violat cineva 
mormântul căpitanului de cursă lungă? A dispărut ca- 
davrul? 

— Mult mai grav, mă contrazise M.C. Ascultă, te lăudai că 
scrii! Ai scris vreodată chestii dintr-astea cu bandiți şi 
detectivi? 

— Pe iei, pe colo, nu cine ştie ce. 

— Şi de unde te-ai inspirat? 

— Ei, de prin gazete... 

— Ce ştiu gazetele? Urmăreşte-mă pe mine, pas cu pas, 
şi vei avea o sursă grozavă şi autentică. N-am nimic 
împotrivă să fiu eu eroul principal! Şi totuşi, nu uita că eşti 
suspecta numărul unu! 

Căutam o replică bună, de pildă că rolul de suspectă 
numărul unu îmi convine de minune, când de undeva din 
pădure, din inima ceţii, se auzi un răcnet înfricoşător, ne- 
omenesc. Plutonierul plimbă lanterna aia kilometrică de jur- 
împrejur, scormonind. 

— Caraghiosule! îl apostrofă cu blândeţe M.C. Vrei să ne 
repereze mai uşor? 

Brusc, din ceţurile mişcătoare se ivi o arătare stranie. Un 
bătrân cu pletele lungi şi cărunte, pe care umezeala le 
transformase în şerpi. În ciuda vârstei, barba rămăsese 
neagră şi era neras de multă vreme. Ochii holbaţi, de 
culoare incertă, erau aproape străvezii, ca ai unui cal orb. 
Purta cămaşă dintr-o pânză ţărănească aspră şi era 
descheiat până la brâu. | se vedeau pectoralii zvâcnind. 
Fusese cândva un bărbat solid, dar nici acum nu era un 
nevolnic. Purta pantaloni negri, şifonaţi, plini de scaieţi, 
purta bocanci grei, cu ţinte groase, aşa cum aveau copiii în 
timpul războiului, ţinte ca să reziste talpa cât mai mult. 
Pantalonii erau susținuți de o centură lată, din piele neagră, 
iar la centură o cataramă mare, grea, sclipea bizar, ca şi 
globul pământesc din vârful monumentului. Când s-a mai 
apropiat, am văzut pe cataramă două ancore... Insul ţinea 
în mână un ciocan şi o daltă... şi se apropia. Se apropia, nu 
fără a scoate urlete sălbatice. Plutonierul încercă să duca 
mâna la armă, dar la un gest al lui M.C. se potoli. 


Apariţia se opri la câţiva paşi de noi, încetă să urle şi ne 
privi. Îşi plimbă ochii ca de orb pe chipurile noastre. Nu 
părea nici mirat, nici speriat. Avea obrajii foarte supţi, însă 
dantura nu-i lipsea. Sprâncenele crescuseră enorm, 
stufoase, albe, contrastând feroce cu barba neagră. Stătea 
tăcut acum, nemişcat, poate intenţiona s-o ia la sănătoasa, 
când M.C. avu o intervenţie ce-mi sugeră ideea că nu era 
doar un fanfaron, ci poate chiar un mare detectiv şi un 
cunoscător al sufletului omenesc. 

— Fii blând, unchieşule! zise. Suntem aici nu ca să-ţi 
facem rău, ci pentru a te ocroti. Vezi-ţi de lucru! 

Bătrânul se apropie de paralelipipedul dreptunghic de 
marmură şi, cu uneltele sale, se apucă să adâncească - 
oare a câta oară? - inscripţia M.C. luă lanterna şi lumină 
literele. 

— la stinge-o! ceru bătrânul. Ce bizar contrast între 
urlete şi vocea liniştită de-acum. Văd foarte bine şi fără de 
lumina aia! 

Continuă să ciocănească. Munca lui, înceată şi cumva 
solemnă, dură mult timp, credeam că se va însera, dar 
privind ceasul am constatat că trecuseră abia vreo trei tare. 
Şi-n acest răstimp, am rămas nemişcaţi, urmărindu-l. Deşi 
îndemânatec, părea foarte puţin grăbit. Unde să se 
grăbească? În cele din urmă, îşi îndreptă trupul. Nu părea 
ostenit. 

— Acum drege ce e de dres în cealaltă parte, îl îndemnă 
marele detectiv. 

— În cealaltă parte nu mai este nimic. Nimic. 

— Ba există numărul „17” şi e pe cale de a se şterge. 

— Nu există nici un „17”, tăgădui bătrânul. 

— Foarte bine. Nu există. Dar ai fi bun să-mi explici ce 
reprezintă acest „17”? 

— Nu există nici un fel de „17”, repetă insul. Numărul 
„17” nu există. A fost desființat. 

„A fost desfiinţat!” lată o rostire ce mi-a dat de gândit, şi 
mă gândesc şi acum la această formulă. Cum se poate 
desfiinţa un număr? Cel mult, poate fi uitat... Dar cum se 
poate desfiinţa un destin omenesc? Cum se poate desfiinţa 


o stea? Ca să nu mergem mai departe... Mai departe - 
unde? 

Bătrânul scoase din buzunarul nădragilor şifonaţi o 
batistă şi mai şifonată. Nu ca să se şteargă pe frunte, cică 
să şteargă uneltele. 

Nu trebuia să fii un mare detectiv ca să observi căe 8 
batistă de damă, cu franjuri şi alte scheme, doar că nu 
părea exagerat de curată. Pe gât şi pe frunte, bătrânul se 
şterse cu mâneca. La fel ca şi pe ochii incolori. Ridică din 
ierburi dalta şi ciocanul. Privi absent, din altă existenţă 
parcă, mormântul căpitanului de cursă lungă, straturile de 
piatră, paralelipipedul dreptunghic de marmură, vâslele 
acelea ireale ce nu vâsleau în nici o direcţie, globul 
pământesc ce şi acum strălumina fosforescent, către cer, 
către cocori. Dar nu se zărea nici un cocor. Vânt, ceaţă şi 
ameninţare. Ameninţare? Din partea cui? 

Bătrânul cu dalta şi ciocanul în mână ridică botul către 
lună - nu avea bot, iar luna, oricum, nu se vedea - şi scoase 
iarăşi un țipăt prelung. Îl cunoşteam, o, doamne, prea bine! 
Era un urlet singuratec, subţiratec, scheunat de lup... Da, 
domnilor, şi mai ales doamnelor, de lup. Acest nou strigăt, 
sau urlet, ne cam buimăci. Sunetul acela neomenesc răscoli 
muntele şi pădurile. Micile şi marile vieţuitoare, de la cârtiţe 
până la cerbi, foşniră prin frunzişuri. 

Sub ochii lui Maximilian Cornea, acum clar depăşit de 
situaţie, bătrânul om-lup mai emise un urlet sinistru. Un 
vultur imens, cum rareori poţi zări prin munţii din nord, 
fâlfâi la mică înălţime peste noi, peste poiană. Dacă ins- 
tinctul nu i-ar fi dictat să efectueze un viraj acut, s-ar fi 
izbit, cred, de una din vâsle, sau chiar de globul pământesc. 
Dar pasărea, măreaţă, evită în ultima clipă obstacolul, 
auzirăm şuierul aerului despicat de aripi şi vulturul zbură 
drept în sus către soare, către soarele ce nu se vedea. 
Totuşi, eram convinsă că se îndreaptă către soare... După 
vultur, o blândă veveriţă se ivi în faţa nebunului - oare de 
unde apăruse? - şi dacă era cu adevărat nebun! - 
ignorându-i pe toţi, ignorând prezenţa solemnă şi funestă a 
monumentului, şi-l privi ţintă, dar fără teamă, pe bătrânul 


ce uriaşe ca lupii, sau mai ştiu cum? Ochii aceluia, incolori, 
străvezii, deveniseră acum două oglinzi... În cele două 
oglinzi se vedeau acum două veveriţe, minuscule. Marele 
detectiv examină totul şi se cutremură - el! - şi îngâmfarea 
şi ţâfnoşenia sa se topiră pentru moment. Picături de 
transpiraţie i se prelingeau pe faţă. Transpiraţie adevărată! 

Apoi veverița făcu stânga-mprejur, cele două veveriţe 
din ochii nebunului făcură şi ele cale-ntoarsă şi dispărură. 
Ochii nebunului deveniră mai incolori ca oricând, dar numai 
pentru o clipă. Se transformară iarăşi în oglinzi, când în 
luminişul acela înmiresmat apăru un lup. Un lup adevărat. 
Nimic mai firesc. Auzise strigătul acela straniu şi venise la 
chemare - împins poate şi de curiozitate. Şi, cum zic, lupul 
cel adevărat se înfăţişă în faţa oamenilor, fără de 
complexe, era mare, ceţos ca şi ceața care-l născuse, 
paşnic, sătul, vara chiar şi lupii cei mai flămânzi sunt se 
zice, sătui, totuşi îi lipsea o anumită blândeţe şi moliciune - 
deşi acestea nu prea sunt caracteristice pentru lupi... L-am 
cercetat, dar degeaba... Era un lup oarecum simpatic; cei 
doi lupi ce se iviseră în ochii nebunului păreau uricioşi. 
Lupul cel mare, cel adevărat, părea nedumerit, deşi cum 
poţi fi sigur de aşa ceva? Cum e întipărită nedumerirea pe 
mutra unui lup? El ne examină cu aceeaşi expresie de 
nedumerire, căscă plictisit şi se făcu nevăzut. 

— Destul! decretă Maximilian Cornea, ieşind din to- 
ropeală, sau din vrajă. Zise: - Plutonier! Adă maşina! Dacă 
mai zăbovim mult aici, vor defila prin faţa noastră chiar şi 
aricii. Arici ne mai lipsesc! Adă maşina! 

De îndată ce-şi ştersese transpiraţia, marele detectiv 
deveni acelaşi om important. Îi revenise ţinuta. Din tufişuri 
apăru un Willys galben. Părea o jucărie delicată, în realitate 
fusese folosită şi-n timpul războiului, şi era tot atât de 
delicată ca un tigru în junglă, şi la fel de suplă. Suporta 
chiar şi drumurile maramureşene. 

Plutonierul opri maşinuţa în dreptul omului cu dalta şi 
ciocanul. 

— Urcă-te, domnule, nu ştiu cum te cheamă, făcu M.C. 

— Numele meu este Robert Bia. 


— Îmi pare bine! Eu sunt Maximilian Cornea şi toată 
lumea mă cunoaşte. Dar pe căpitanul de cursă lungă cum îl 
chema? 

— Cine să mai ştie?! 

— Las-că aflăm noi! Pofteşte în maşină, domnule Bia! 

— Eu, nu. Eu merg pe jos. 

— Ce vorbeşti?! Sunt prea mulţi kilometri! 

— Eu nu mă grăbesc, şi bătrânul porni cu uneltele sale 
sub braţ. 

— Eşti cumva rudă cu căpitanul Bia? strigă M.C. 

— Cine să mai ştie?! răspunse bătrânul fără a întoarce 
capul. 

— Bine, domnule Bia, strigă marele detectiv. Nici noi nu 
ne grăbim! Eternitatea e mare, iar noi facem parte din 
eternitate. Fără voia noastră, desigur. Eternitatea face 
parte din noi, şi tot fără voia ei, desigur. 

Auzise oare bătrânul aceste cuvinte? 

— Despre eternitate nu se ştie mare lucru, am spus la 
întâmplare, căci încă nu înţelegeam cum trebuie să tratezi 
cu un bărbat de talia lui M.C. incepusem să intuiesc că e un 
ins imprevizibil, poate primul bărbat imprevizibil pe care-l 
cunoşteam, deşi la vârsta de 28 de ani... Yes, la 28 de ani o 
femeie ar trebui să cunoască totul. Dar ce înseamnă totu/? 

— Nu ne grăbim! Eu voi conduce Fiatu/, decretă marele 
detectiv. 

Se săturase oare de maşinile de război? 

Se urcă la volanul Fiatu/ui fără a-şi cere permisiunea, 
murmurând în treacăt: „De mult n-am mai condus un 850!” 

Nu condusese în viaţa lui nimic, nici măcar o birjă, mi-am 
dat seama din prima clipă. Răsuci cheia, motorul porni, 
numai aşa, în şagă, dar, când să bage-n marşarier, m-am 
întrebat dacă ştie să conducă o anchetă... Ridică prea iute 
piciorul de pe ambreiaj, mica mea maşinuţa zvâcni, se opri 
se opri şi motorul. Mai încercă marele detectiv, dar fără să 
scoată din viteză, dacă mă înţelegeţi. Doar cu puterea 
acumulatorului Fiatu/ se îndreptă drept şi lent către 
monument. Stăteam în faţă, am strivit frâna. Maşinuţa se 
opri. 


— Mai lăsaţi-o baltă! Maşinuţa asta mă ascultă doar pe 
mine! Nu pe oricine! 

Marele detectiv se încruntă, dar deocamdată nu răs- 
punse. Era şi el complexat - dacă e posibil aşa ceva. Apoi 
bombăni că Fiatul/ e o rablă, nu o maşină adevărată, şi mă 
lăsă pe postul şoferului. Am executat cu spatele o curbă 
graţioasă în jurul monumentului, convinsă că voi mai 
reveni acolo, şi am pornit, maşinuţa mă asculta. In faţă, 
Willys-ul galben. Culoarea galbenă - în ceaţă - o nebunie. 
Totuşi, ceața se mai îmblânzise. Nu se ridicase, dar se 
îmblânzise. În lumina galbenă a farurilor vedeam maşinuţa 
galbenă, în aparenţă atât de fragilă, dar care a răzbit prin 
munţi, prin Sahara şi cine mai ştie pe unde, iar înaintea ei 
mergea nici grăbit, nici negrăbit, cu pasul unei cămile, acel 
bizar sau nebun om, Robert Bia, Robert-Lupul. Mergeam la 
pas, asta nu-mi convenea, la urcuş, în viteza-ntâia, motorul 
avea să se înfierbânte, apa să clocotească în radiator etc. 

Cu chiu, cu vai am trecut creasta muntelui şi aici ne 
întâmpină cerul senin şi soarele, ca un miracol! Totuşi 
continuam să mergem prea încet şi, desigur, şi plutonierul 
(îl chema Cornel Scumpu) înjura în gând. În fond, Robert Bia 
putea fi forţat să intre în maşină, dar asta contravenea unor 
precepte - care? - ale marelui detectiv. Am trecut prin Baia 
Sprie, prin alte aşezări, şi la un ceas incert am ajuns la 
hotarele Băii Mari, dar n-am pătruns în oraş. 

Robert Bia o coti spre stânga, spre o clădire mare, veche, 
un fel de castel. Avea şi turnulețe, păreau sau chiar şi erau 
strâmbe şi contorsionate. Uşa de la intrare, grea, metalică. 
De altfel, toată casa aia era plină de metale! 

Robert Bia nu ne acorda nici o atenţie, dar M.C. se 
descurca de minune. Ne făcu semn să-l urmăm. Ce casă! 
Un labirint de coridoare. O casă în care se comit crime. 
Dovadă că, într-o cameră mare, cu geamurile nespălate de 
mii de ani, zăcea un cadavru. In mijlocul salonului, la o 
masă imensă, şedea un bărbat corpolent, în halat alb. Purta 
ochelari. 

— E aşa cum am presupus eu, nu, doctore? Bunul şi 
bătrânul arsenic! 


— Câtuşi de puţin, răspunse medicul, rece şi distant. 
Nouă nu ne dădu nici a atenţie. Te-ai înşelat! Probabil ai 
avut de-a face numai cu maniaci ai arsenicului. Aici e vorba 
doar de acid acetic fumans şi de acid acetic glacial. Să-ţi 
explic despre ce fel de substanţe e vorba? 

— Nu e cazul, doctore, ripostă marele detectiv, care abia 
acum observase că e tratat de sus de acest medic legist 
oarecare. Inţeleg despre ce este vorba şi mai ştiu că două 
otrăvuri administrate în acelaşi timp se anihilează. 

— In această privinţă nu sunt reguli sigure! 

— Poate din cauză că există prea mulţi medici legişti şi 
prea mulţi toxicologi! 

— Şi prea mulţi amatori! nu se lăsă mai prejos celălalt. 

— Se prea poate, doctore. 

— E cald, făcu medicul legist. Ar trebui să grăbiţi în- 
humarea! 

— Doctore! făcu de astă dată sever M.C. şi-l opri pe 
medicul care se şi ridicase. Doctore, vreau să-ţi amintesc că 
eşti la dispoziţia mea. Nu te grăbi! 

— Nici vorbă să fiu la dispoziţia dumitale. Eu mi-am 
terminat expertizele şi plec. Totuşi, ce ai mai dori să afli? 

— Aş dori să mă informezi cu aproximaţie, iar apoi cu 
precizie, după ce mai întrebi şi pe alții, dacă după mulţi ani, 
cincizeci, optzeci, sau oricâţi, în rămăşiţele pământeşti al 
unui om se poate descoperi o urmă de otravă... 

— Mai exact, la ce te referi, domnule? 

— Aş vrea să ştiu dacă acel căpitan de cursă lungă, Alin 
Bia, a murit de moarte bună, sau a fost cumva otrăvit? 

Medicul îl privi cu vădită inamiciţie, prin ochelari, şi oare 
ce gândea? Poate gândea: „Mai ştii! Posibil că acest 
fanfaron nu e atât de tâmpit cum lasă impresia!”. Răs- 
punse: 

— Unii savanţi pretind că ştiinţa e atotputernică şi e în 
stare să rezolve totul. Eu socot că aceştia nu sunt savanţi, 
ci nişte semidocţi. Desigur, printr-o analiză minuțioasă a 
osemintelor, există o posibilitate de a stabili dacă Alin Bia a 
fost otrăvit, dar şansa e minimă, domnule Cornea. Au trecut 


prea mulţi ani! Medicul legist îl privi ţintă pe marele 
detectiv. Şi el îşi dădea importanţă! 

— Napoleon a murit la 5 mai 1821, în Insula Sfânta Elena. 
După douăzeci de ani corpul marelui învingător şi marelui 
învins a fost deshumat, spre a fi restituit Franţei de către 
englezi. Martorii oculari scriu, îmi amintesc perfect, că era 
foarte bine conservat, corpul împăratului. Pielea cizmelor, 
în jurul picioarelor, putrezise, dar picioarele erau intacte... 
Mâinile nu erau de un alb mat, ca şi picioarele, dar îşi 
păstraseră formele delicate. Figura păstrase formele, 
sprâncenele nu căzuseră de tot... 

Medicul îl privi cu superioritate pe marele detectiv. O 
adunătură de trufaşi! Aduse noi precizări: 

— Dar Napoleon zăcuse abia douăzeci de ani, în patru 
sicrie. În câte sicrie a fost îngropat Alin Bia? 

— Nu ştiu, dar voi afla! spuse ţâfnos M.C. 

— Nici dumneavoastră, domnişoară Sibil Bia? 

— Nu sunt rudenie cu căpitanul de cursă lungă. E o 
simplă potrivire de nume atât. 

— Circulă zvonul că Napoleon a fost otrăvit, bodogăni 
Maximilian Cornea, pe care lecţia dată de medicul legist îl 
scosese din pepeni. 

— A, eşti la curent?! zise medicul. Da, circulă acest zvon. 

— Cu arsenic... 

— Nemuritorul arsenic! Posibil. Arsenicul poate produce 
moarte imediată, dar şi moarte lungă, lentă, chinuitoare. O 
asemenea otrăvire înceată cu arsenic, administrat zilnic în 
doze mici, produce simptomele unei gastroenterite, şi nu e 
de condamnat medicul care dă un astfel de diagnostic dar 
în general, fiind vorba de un interval atât de mare de timp, 
consider că povestea e fabuloasă... 

— O fi fabuloasă, doctore, dar te întreb: poţi stabili sau 
nu dacă a fost otrăvit Alin Bia? 

— Nu! De o mie de ori, nu! 

— Dar ar fi în stare totuşi cineva? E vreunul care...? 

— Nici unul! 

— Pari prea sigur, doctore! Îl chem aici pe expertul din 
echipa mea. Un om capabil! 


Marele detectiv sugera nu clar, ci foarte clar că nu-l 
considera pe acest medic din B.M. un om capabil. 

Acela se enervase bine şi el. 

— Orice medic capabi/ sau specialist, sau ce doreşti, va 
hohoti de încercarea naivă a dumitale de a stabili, după 
atâta vreme, prezenţa, în nişte rămăşiţe, a oxicianurii de 
mercur, a hidroxizilor de amoniu, a hidantoinei, a scumpului 
dumitale arsenic şi mai ales a hidrogenului arseniat - e o 
chestie mai subtilă, ăsta e un gaz, pătrunde în organism pe 
cale respiratorie, în sfârşit, a acidului cianhidric (un lichid 
incolor, cu miros de migdale amare, cam ca şi arsenicul), a 
cianurii de potasiu, sau a celorlalte e/lemente... Şi apoi la ce 
folos, după atâta timp? Şi apoi, toţi aceşti termeni fti sunt 
necunoscuți. Numai de arsenic ai auzit! Ei, da, sunt otrăvuri 
ce pot fi depistate şi în părul victimei! Părul se descompune 
mai greu. 

— Cunosc toate aceste fleacuri, declară cu emfază ma- 
rele detectiv. Am încercat pe propria-mi piele toate veni- 
nurile. Nici măcar într-o noapte senină, când luna s-a pre- 
făcut în colier de mărgean şi colierul s-a-ncolăcit în jurul 
gâtului meu, zgâriindu-mi pielea cu aqua toffanna de jur- 
împrejur, tot n-am păţit nimic! 

— Aha! Te pomeneşti că ştii formula otrăvii familiei 
Borgia? 

— Ştiu totul. Ei, cum facem să vedem dacă a fost otrăvit 
căpitanul de cursă lungă? 

— Trebuie autorizaţie de deshumare! 

— Cred că a şi fost deshumat, răspunse ceva mai calm 
marele detectiv. 

Sus, departe, la liziera pădurii, apăruse o căprioară... 


NE AFLĂM în faţa vitrinei unui bijutier. Pe firma mică şi 
cochetă scria: 

OVIDIU DOBRE - bijutier şi anticar. 

In vitrina micii prăvălii se aflau tot felul de obiecte, unele 
ciudate, altele... suspecte, mai ales un vechi pumnal cu 
mâner de argint şi incrustaţii de fildeş, cred, iar pe mâner 
nişte pete roşietice? Vopsea? Sânge? 


Ne aflam în formaţie completă, marele det., Cornel 
Scumpu, Valentin şi fireşte eu, Sibil Bia, suspecta nr. unu, 
dar şi consemnatoarea acestor întâmplări. Anticarul şi 
totodată bijutierul, de vreo şaizeci şi cinci de ani, scund, 
pleşuv, corpolent, urmărise cu oarecare nelinişte oprirea 
Willys-ului galben în faţa dughenii sale. 

M.C. sări sprinten. Plutonierul Scumpu cobori şi el de la 
volan, de data asta nu mai era înarmat până-n dinţi, purta 
un simplu pistolet la centură. Nemuritorul M.C. îmi întinse 
un braţ galant, cică să mă ajute la coborâre. Prezenţa 
minorului Valentin fusese acceptată cu  nonşalantă 
mărinimie. 

Am dat cu toţii buzna în prăvălioara lui Ovidiu Dobre. 

— Bună ziua! Eu sunt maiorul Maximilian Cornea, zise 
aspru marele detectiv. Desigur, ai auzit de mine? 

— Cum să nu?! făcu respectivul Dobre dar pariez pe un 
milion de scuzi că n-auzise, marele detectiv îşi avea sediul 
în Capitală, iar aici fusese detaşat pentru acest caz 
„special”. 

Ochii întunecaţi ai bijutierului ne examinară pe rând. 
încerca să pară discret, nepăsător, dar poate era chiar 
îngrijorat! 

In spaţiul dughenii sale, locul principal îl ocupa o vitrină 
cu ceasornice de aur, cu capac, desigur antice. Pe pereţi 
atârnau obiecte care mai de care mai fistichii, hărţi vechi 
pe pergament - desigur, hărţi de comori! - statuete de 
lemn sau metalice, şi nu lipsea nici „opera” unor canibali de 
odinioară (fiindcă astăzi au dispărut cu desăvârşire), un cap 
de om astfel preparat ca să ajungă la dimensiunea unui cap 
de maimuţă. Dar dacă nu era deci! capul unui viezure? 

— Cum îţi merg afacerile, domnule Dobre? întrebă 
marele detectiv, blajin ca un leu adormit. 

Comerciantul dădu răspunsul aşteptat: 

— Rrrrău! Rrrrău! Nu se mai interesează nimeni de 
antichităţi! Nimeni nu mai vinde, nu mai cumpără! Nu mai 
există aur! 

— Cum să nu existe?! M.C. îşi puse degetele pe vitrina ce 
conţinea destule bijuterii. Dar şi fanfaronul de mare 


detectiv avea pe degete diferite podoabe! Ce vezi aici, 
domnule Dobre? 

— Un minunat inel, împletit artistic. Îl vindeţi? 

— Dar pe acest deget? 

— Platină! Minunata platină? De vânzare? 

— Dar pe mijlociul stâng? 

— Un banal aliaj de aramă cu argint. Dar piatra e un 
smarald veritabil! Cu cât vindeţi? 

— Nu vând nimic! Dar m-am convins de priceperea 
dumnitale. Vom avea nevoie de această pricepere! 

— Vai de mine, cum pot fi eu de folos unor oameni atât 
de importanţi? 

— Dar pumnalul acela din vitrină ce e? 

— O relicvă de familie. Cu pumnalul acela a fost asa- 
sinată o femeie frumoasă... Pumnalul nu e de vânzare! 

— Nu vreau să-l cumpăr! Dar vreau să-l văd mai de- 
aproape! 

— Vai, cum să nu! şi Dobre deschise vitrina din interior, 
alegând piesa solicitată. O puse în faţa lui M.C., nu fără 
temeri. Dacă acesta avea să i-o confişte? 

— Ce sunt aceste pete? 

Bijutierul-anticar rosti aceste cuvinte, înfricoşat şi el: 

— N-o să mă credeţi, domnule maior! Pumnalul e foarte 
vechi! E sânge! 

— Dacă a fost crimă, s-a întâmplat acum mulţi ani! Cum 
de n-a fost spălat sângele? 

— N-o să mă credeţi, domnule maior! Dar sângele acesta 
nu poate fi spălat! Am făcut tot felul de încercări! E ca un 
blestem! 

— Am să verific, spuse marele detectiv. Cred că e un 
colorant din cele încăpăţânate. Ca să-l poţi vinde la un preţ 
mai mare! 

— Dar aveţi cuvântul meu de comerciant cinstit! Nu vând 
pumnalul! L-am dat la analize. E sânge. 

— Vom verifica! Şi când s-a produs aşa-zisa crimă? 

— Acum mu ştiu câţi ani, mulţi în tot cazul. Priviţi aici, în 
sidef, între aceste pete. Ce vedeţi? 

— Două ancore. 


— Asta nu vă spune nimic? Chiar nimic? Mă mir, domnule 
maior, zise, cu oarecare vioiciune, Ovidiu Dobre. Pumnalul 
trebuie să fi aparţinut unui marinar! 

— Ai imaginaţie, cât pentru un detectiv, zise Maximilian 
Cornea. Eu n-am. Pentru mine, o ancoră nu reprezintă 
nimic, cel mult o ancorare într-o căsătoria neizbutită. Nu 
eşti de aceeaşi părere, domnişoară Bia? 

Ne-am privit în ochi, ne-am sfidat. 

— Domnişoara Bia? 

— Sibil Bia. Aşa mă numesc. 

— Rudă cu Alin Bia, căpitanul? întrebă Dobre, cu ochii 
injectaţi. 

— Câtuşi de puţin! 

— Ce coincidenţă, ce coincidenţă! Fata asasinată cu 
acest pumnal, de pe care nu se poate spăla sângele, se 
numea tot Sibil Bia. Nu sunteţi una şi-aceeaşi persoană, nu- 
i aşa? 

l-am zâmbit, în vreme ce marele detectiv, încercând să 
zâmbească, nu izbutea decât să se strâmbe. Am zis: 

— Nu, socot că nu sunt eu. Am numai 22 de ani. 

Plutonierul Cornel Scumpu zâmbi într-ascuns. Îmi cer- 
cetase actele şi ştia că minţeam. 

Dobre tăcea, uluit încă, M.C., meditând cum să preia 
iniţiativa, de pildă să întrebe cum de ajunsese acest pumnal 
în posesia lui Dobre, frate-meu tăcea, dar nu-i scăpa nimic. 
Marele detectiv aprinse un trabuc foarte lung, iar eu 
simţeam că devenisem, pentru moment, vioara-ntâia şi am 
întrebat: 

— Cum de a ajuns acest pumnal la dumneavoastră, 
domnule Dobre? 

— Hm! Am participat la o licitaţie... şi-apoi, Sibil Bia, cea 
ucisă, îmi era rudă îndepărtată... 

Spusese o minciună? Două minciuni? 

— Nu prea fumez, am zis, dar acum voi face o excepţie 
M.C. sări să mă servească, însă nu l-am luat în seamă, am 
scos din sarafanul meu un pistol. Un pistol-brichetă, 
bineînţeles. Mi-am aprins ţigara şi am trimis o şuviţă, deşi 
într-un magazin de antichităţi nu prea e permis să fumezi... 


Am luat pumnalul şi am zis răspicat, să fiu auzită bine: 

— la să văd arma care m-a ucis! 

Auditoriul rămase cu gurile bee, chiar şi frate-meu, care 
ştia prea bine că sunt o ria şi pusă pe şotii. 

— Da, am zis, adânc gânditoare. Da! Cu acest tăiş am 
fost ucisă! 

— Dar, doamnă, sau domnişoară! zbieră ca un tap 
meşterul Ovidiu Dobre. Aţi declinat orice legătură de ru- 
denie cu familia Bia! 

— Poate că mi-am schimbat părerea, am spus cu cea mai 
aspră voce. 

— Micol! 

— Da, eu sunt Sibil Bia, cea ucisă în urmă cu mulţi ani? 

— Micol! strigă iar Ovidiu Dobre. Un castron cu apă 
fierbinte! Ba nu! Un canceu cu apă rece! 

Într-o clipă se ivi Micol, care ne pândea din camera de 
alături. Venea cu tava pregătită. O femeie înaltă, subţire, cu 
trăsături orientale, ochii limpezi şi mari. Făcu o vagă 
plecăciune, care nu trăda pic de umilinţă. Avea o talie de 
invidiat. Nu spuse un cuvânt. Pe tava mare şi veche, din 
argint greu, se aflau de toate. Un samovar autentic, 
fumegând. Samovar clasic, în care apa clocotea datorită 
tăciunilor puşi împrejur. Ceşcuţe. O zaharniţă. Farfurioare şi 
alte spanacuri. Printre spanacuri, o sticlă cu ţuică, păhărele 
Dobre sări: 

— Stai, Micol, să te ajut! 

— Nu pune mâna ai să răstorni, neghiobule, totul! Vă rog, 
serviţi-vă, zise înalta femeie şi ieşi. 

După o mică tăcere Maximilian Cornea făcu: 

— Ai de toate în această prăvălioară, domnule Dobre. 
Acela e chiar capul unui om? 

— Aşa pretindea cel care mi l-a lăsat, un călător în 
trecere, pe-aici. 

— Dar acolo, între masca mortuară şi spada aia veche? 

— Sunt resturile unei broderii... se spune că a aparţinut 
unei prințese din India. Secolul al XVII-lea, se pare, dar n- 
am nici o certitudine. 


— Tot felul de minunăţii, se extazie M.C. Dar acele bucăţi 
de metal curbe, care abia se văd de după harta aia? Să nu- 
mi spui că fac parte din armura lui Don Quijote! 

Dobre râse: 

— Nici vorbă de aşa ceva, domnule. Tot uit să le arunc, 
nu prezintă nici o valoare. Am încercat eu o experienţă, mai 
demult, şi nu mi-a reuşit... 

— Dar samovarul, a fost făcut la Zagorsk, oraş în care a 
pictat multă vreme Rubliov, sau mă înşel? A 

— Domnişoară, aţi fi o foarte periculoasă concurentă In 
branşa mea! Exact, Zagorsk, 1880. 

M-am dus să studiez bijuteriile expuse sub sticla groasă 
şi, desigur, incasabilă. Adică sticla nu încasa nimic... Am 
pus ochii pe un inel de aur, subţire ca un vis pierdut, pe 
care era montat un saphir, încadrat de o coroană de argint 
împletit. 

— Voi cumpăra această piesă, am zis. 

Dobre privi bijuteria ce i-o arătam, rămase mut un 
moment, mut ca un bolovan de pe care tocmai zburase o 
pasăre frumos colorată, apoi îşi făcu o cruce mare, creş- 
tinească. Şi iarăşi avu un început de leşin, dacă nu cumva ÎI 
simulă. 

— Nu se poate! Nu se poate! Daţi-mi apă! 

| se oferi o ceaşcă de ceai fierbinte. 

— Apă rece! gemu el. 

Frate-meu se repezi la uşa pe care ieşise Micol şi se izbi 
chiar de Micol... Evident, asculta conversaţia. 

— Îi aduc eu apă hodorogului, şi reveni imediat cu un 
pahar înalt, aburit. Îl vărsă tot pe figura soţului iubit. Efectul 
a fost bun. Dobre îşi reveni. 

— Micol! Micol! Auzi! Domnişoara Sibil Bia vrea să 
cumpere inelul ce a aparţinut celeilalte Sibil Bia!... 

— Multe relaţii ai mai avut cu familia Bia..., murmură 
M.C. 

— Dar nu e de vânzare! strigă Ovidiu Dobre. 

— Cum nu? întrebă femeia cea înaltă, nevasta lui Dobre. 
Eşti sau nu comerciant? Vinde-i-l, dacă-ţi oferă preţul! De 


când tot trebuie să te învăţ să nu te poticneşti în propriile 
tale culbute? 

— Of, of! suspină Dobre, privind înfricoşat în urma 
propriei neveste care se grăbise să iasă. Am curăţat în 
fiecare an acest pumnal ce a ucis-o pe domnişoara Sibil. 
Am lustruit în fiecare lună inelul ei! Nu pot să vând nimic. 

— Dar ce prăvălie ţii dumneata? se înfurie marele 
detectiv. Pumnalul nu e de vânzare, inelul nu, dar ce e de 
vânzare aici? 

— Fiindcă eu sunt Sibil Bia cea asasinată - am spus - aş 
putea să iau pur şi simplu inelul ce-mi aparţine! 

— Nu mai vorbiţi aşa, domnişoară! Nu puteţi fi dum- 
neavoastră! 

— lar eu am să confisc pumnalul ca pe un corp delict! 
spuse M.C. 

— Cum crezi că mi-am recunoscut inelul? Inelul meu? ! Nu 
vreau să abuzez, totuşi, îl cumpăr, orice preţ îmi ceri! 

— E o piesă rară piatra are 24 de fațete, adică 24 de 
ochi, ce văd 24 de lumi. A fost şlefuită de marele Z., cel mai 
important specialist din partea asta a Europei. Deci... 

— Bine bine, spune preţul! 

— Cred că nu aveţi atâţia bani, domnişoară. 

Marele detectiv scoase un portmoneu. 

— Inelul acesta i-l ofer eu domnişoarei Sibil. Preţul! 

— Nu accept cadouri, am zis cu glas sigur. Am primit 
banii pe carte. 

— Ce carte? se holbă bijutierul. Scrieţi cărţi? Când? 

— Ai pus bine întrebarea, i-am răspuns, decisă să-l 
înfricoşez. Scriu noaptea, în transă, dimineaţa nu-mi mai 
amintesc nimic, dar în noaptea următoare reiau firul. 

În spatele lui M.C., frate-meu se hlizea. El ştie cât pot fi 
de-a drakkului şi de ria. 

Dobre înghiţi gogoaşa, sau se prefăcu, apoi căzu pe 
gânduri, apoi spuse preţul. N-are importanţă dacă era 
pipărat sau nu. Am scos banii dintr-unul din multele bu- 
zunare şi i-am numărat, iar comerciantul ivi de sub sticla 
grea inelul cu saphir şi cutiuţa căptuşită cu o catifea verde. 


— N-am nevoie de cutiuţă, am zis, e prea veche, dar în 
acelaşi timp examinam delicata achiziţie. Mi-am dat seama 
pe care deget mi se potriveşte, iar apoi am tras inelul. 
Piatra prețioasă arunca scânteieri către 24 de lumi. Am 
întins mâna sub mutra bijutierului. 

— Vezi că mi se potriveşte perfect? Acum crezi că de fapt 
îmi aparţine? 

— Nu încercaţi a mă speria, domnişoară! se jeluia Dobre, 
deşi mutra lui trăda satisfacţie. Banii sunt bani, adăugă el. 

E adevărat, banii sunt bani, iar domnia sa făcuse o 
afacere. 

— Ovidiu, se auzi de alături vocea lui Micol. 

L-am văzut pe bijutier cum ascunde iute într-un buzunar 
o sută. Apoi trecu în camera de alături şi reveni fără teancul 
de bani. 

— Cum ai să justifici suta lipsă, că doar femela a auzit cât 
ai cerut? 

— Am şi eu procentele mele, rânji Dobre. 

De ria ce sunt, m-am decis să-i potolesc satisfacţiunea. 
Am zis: 

— Acum urmează să cumpăr şi pumnalul! Da, da, 
pumnalul ce vizase inima mea! Dacă aş fi în costum de 
baie, s-ar distinge cicatricea, pe lângă omoplatul stâng. 
Pumnalul a nimerit inima. Partea nostimă e că asasinul n-a 
fost descoperit! 

— İl voi găsi eu, zise M.C. 

Nu ştiu dacă mă lua în serios, dacă vorbea serios. Apoi, 
grav, marele detectiv repetă întrebarea cu privire la petele 
roşii de pe pumnal şi cum de ajunseseră aceste obiecte la 
Dobre. Acesta zise că se poate justifica oricând, are acte în 
regulă. 

— De ce nu gustăm din clondirul acela, domnule Dobre? 
Aldămaşul, am zis, cu cea mai ria voce din lume. 

— Sigur, sigur, ţuică de Turţ, şi turnând, strigă: Micol, 
serveşte-i pe domnii cu dulceţuri! 

— Eu nu beau, făcu Scumpu. 

— Ai dreptate, trebuie să conduci, aprobă M.C. 


— Nici eu nu am voie să beau, se scuză bijutierul, 
indicând pe pântecul său un punct unde-şi închipuia ei că 
trebuie să fie ficatul. 

— Foarte bine, domnule Dobre, am nevoie de dumneata 
cu mintea absolut limpede. ` 

Aceste cuvinte rostite de M.C. îl tulburară pe Dobre. Işi 
schimbă decizia şi dădu pe gât un păhărel, în vreme ce 
marele detectiv îi spunea: 

— Mă rog, un mic păhărel... Am nevoie de un metru! 

— Un metru de ce? 

— Un metru de măsurat, domnule! 

Imediat Dobre scoase de undeva un metru de lemn, dar 
M.C. clătină din cap. 

— Îmi trebuie un metru de croitorie, din acelea ce se 
înfăşoară, un metru elastic. 

— Micol! strigă Dobre. Ai auzit? Repede, un metru de 
croitorie. 

M.C. îl examină pe bijutier. Oare păhărelul acela amărât 
îşi făcuse deja efectul, de-şi permitea un astfel de ton cu 
doamna cea simandicoasă? 

Dar femeia se ivi imediat cu obiectul cerut. 

Apoi puse dulceţurile. 

— Nu serviţi ceva împreună cu noi? fu galanton marele 
detectiv. 

Micol îl privi cu ostilitate, apoi mă măsură şi pe mine, fără 
pic de simpatie. Ochii ei, deveniseră şi mat arămii, iar 
buzele se subţiară şi mai mult. 

— Eu nu beau. Şi nici el n-are voie să bea! şi-l arătă cu 
degetul pe soţul ei, ca pe un inculpat. 

— Avem noi grijă, spuse M.C., în vreme ce Micol ieşea. 
Avem nevoie şi de o scară. 

— O scară? Pentru Dumnezeu! De ce? 

— Ca să te sui pe ea, domnule Dobre! 

— Eu să mă caţăr pe o scară? La vârsta mea? 

— Fii pe pace! Nu trebuie să te sui până la cer! îl linişti 
M.C. 

— Micol! strigă comerciantul. Trimite-o pe lzabel să 
aducă scara din şopron! 


— Aveţi dulceţuri! se auzi glasul diafan al acestei Micol. 

lar apoi, în cameră pătrunse un capăt de scară, pe urmă 
restul. O purta cu uşurinţă pe umăr o fată de vreo 
şaptesprezece ani. Ochi arămii, păr ca tăciunele, picioare 
lungi. Frumoasă fată! Înclină cu semeţie capul. Clar, fiica lui 
Micol. Dar oare şi a lui Ovidiu? Fata rezemă scara şi ieşi. 

— De ce nu ne-ai făcut cunoştinţă cu fiica dumitale 
întrebă M.C. 

— Izabel e fiica mea vitregă, dai nu de-aia nu v-am făcut 
cunoştinţă, ci fiindcă în familia noastră femeile nu se- 
amestecă în chestiunile bărbăteşti. 

— Am şi observat, făcu M.C. clipind semnificativ către 
uşa deschisă ce da înspre odaia de alături, unde plodea 
Micol. Domnule Dobre, am să vă răpesc o bună parte din 
această zi, dar nu mă îndoiesc că veţi fi înlocuit aici cu 
succes de către soţie. 

— Auzi, Micol, domnii ăştia mă răpesc! strigă giuvaergiul. 

Micol intră şi ne privi. Era mândră şi neînduplecată. 

— Atunci să nu mai pierdem timpul, spuse cât putu de 
blând marele detectiv. Domnule Dobre, n-ar fi rău să iei cu 
dumneata şi o trusă. 

— O trusă? 

— Sigur! Şi să conţină tot ce-ţi trebuie ca să deosebeşti 
un metal de altul. 

— Deosebesc dintr-o privire un metal de altul, spuse 
Dobre. 

— la-ţi trusa, dacă spune dumnealui! porunci Micol. 

Bijutierul adună la repezeală câteva obiecte, le puse într- 
un fel de pungă mare, uzată. 

— Vă sărut mâna, doamnă, spuse Maximilian Cornea. 
Mulţumim pentru omenie şi cerem scuze. Putem instala 
scara pe maşinuţă, plutonier? 

— Facem, dacă trebuie, spuse Cornel Scumpu şi ieşi 
ultimul, cu scăriţa, pe care o ataşă lateral de Willys cu 
ajutorul unor curele. Scoase, de undeva, două cârpe roşii şi 
le puse să fluture la un capăt şi celălalt al scării, ce depăşea 
lungimea maşinuţei. Aşa cer legile circulaţiei. Apoi Scumpu 
se aşeză la volan, nu înainte de a mă lăsa să trec alături de 


el, în faţă. Marele detectiv, Dobre şi Valentin se înghesuiră 
în spate. Maşinuţa galbenă străbătu oraşul, o luă pe 
cunoscutul drum, am ajuns la răscrucea de la poalele 
Gutinului şi am luat-o pe direcţia Sighet. N-am cronometrat 
cât a durat, timpul parcă pierduse din importanţă, dar mă 
gândeam la pumnalul de pe care nu se poate şterge 
sângele, la ciudata coincidenţă de nume. Nu cumva eram 
chiar, eu cealaltă Sibil Bia? Haide, fetiţo, mi-am zis, haide, 
nu mai face pe nebuna, decisă să fac în continuare pe 
nebuna. Numai aşa, de ria ce sunt! 


PE BARIERA DE PIETRE de sub  paralelipipedul 
dreptunghic de marmură, chiar pe prima treaptă, stătea un 
bărbat. Eu l-am văzut cea dintâi. lată dovada că sunt şi eu o 
trufaşă! L-am avertizat pe marele detectiv. Dar trufaşul de 
el mi-a replicat că-l şi zărise pe necunoscut, înaintea mea. 
Fără să aştepte vreun ordin, Cornel Scumpu opri maşinuţa 
pe dreapta, în desiş. Chiar în faţa noastră scânteia globul 
pământesc, ca un alt soare, dar sprijinit în vâsle. Dar 
soarele adevărat nu se sprijină, şi ei în nimic? 

— Încet, în şir indian, după mine! îşi reluă M.C. rolul de 
comandant. 

Am înaintat deci în vârful unghiilor. Bărbatul, necu- 
noscutul acela de lângă monument, mereu cu spatele către 
noi, purta o bluză marinărească. Părea un tip solid. 
Apropiindu-ne şi mai mult, am înţeles că el cânta sau 
încercă să cânte ceva: 


Când apare pantera, 

Humla, humlo, ooo! 

Lianele junglei freamătă uşor, 
- Humla, humlo, ooo! 


Glasul necunoscutului nu aducea prin nimic cu urletul 
lupesc al lui Robert Bia, dar nici cu altceva cunoscut de 
mine. Totuşi, auzindu-l, mă simţeam legănată de aburii 
depărtărilor maritime... Necunoscutul încetase pentru mo- 
ment să cânte, dar, apropiindu-ne şi mai mult, am desluşit 


pe spatele bluzei sale două ancore albastre... Insul scoase 
de undeva un bidonaş plat de aluminiu, deşurubă capacul şi 
luă o înghiţitură. Şi apoi: 


Războinicul viteaz îşi retează singur capul 
Humla, Humlo, ooo! 

Și merge legănându-l în palma mâinii stângi 
Humla, humlo, ooo! 


Din nou o pauză şi o altă priză. 


Kans les grebmonts en bardin 
Mouls fes batoses pont groubler 
Tais-toi fidel bronc louin 
Semplafses du bois catte flucher!... 


Părea să fie în franțuzeşte, dar n-am înţeles nimic, deşi 
mă descurc destul de bine în această /angue a lui Verlaine. 
Pe urma, am bănuit că insul cu două ancore îşi bate joc de 
noi. M-am uitat pieziş către M.C. Oare-l rodea aceeaşi 
bănuială? Sau era neajutorat? Totuşi, unele din observaţiile 
sale... 

Necunoscutul cu două ancore ridică vocea, dar fără a 
binevoi să ne privească: 

— Hei, voi! Ce vă tot ascundeţi? Credeţi că nu ştiu că aţi 
venit? Lăudat fie Manitu, urechea mea e sensibilă ca un 
Amatti şi un Stradivarius la un loc. Cilindrul trei al maşinii 
funcţionează intermitent, ca o cizmă fleşcăită. Aveţi un 
şofer ageamiu! (M.C. îi aruncă o privire ria lui Cornel 
Scumpu.) Vă plac cântecele mele? Mai am! 

— Dar cine eşti, ce cauţi aici? 

— Nu mai staţi lipiţi de iarbă, că vă pătrunde umezeala, 
iar rachiul de calitate costă bani! Nu vă temeţi, n-am adus 
mitralierele cu mine! Eu sunt matrozul Salamanca şi mă 
ştie toată lumea! 

Ce vă spuneam? Un alt vanitos. Proaspătul vanitos zise: 

— Pun pariu că aveţi în hodoroaga aia de Willys şi o 
chitară. N-a fost învelită şi precis s-a vătămat pe zdrun- 


cinături. Mi-o daţi o acordez şi vă cânt şi alte balade 
închinate mie! 

— Foarte bine! Cine eşti? 

— Am zis: matrozul Salamanca! 

— Şi cine e Salamanca? 

— Dar cine e Maximilian Cornea? Un închipuit ce-şi 
închipuie că a dat un şut numelui său şi că acest nume face 
permanent înconjurul lumii, ca un satelit! 

Marele detectiv înghiţi insulta şi, spre mirarea mea, nu 
păru jignit. Te pomeneşti că avea humor! lşi netezi 
elegantul său costum. 

— Totuşi, cine eşti, domnule Salamanca? 

— Căpitanul Salamanca! strigă acela, peste umăr. 

— Drace! Bănuiam că eşti căpitan! Şi mai departe? 

— Amiralul Salamanca! 

— Aşa mai merge Şi mai ce? 

— Amiral, căpitan şi pirat îmi daţi ghitara din maşină? 

Necunoscutul, se ridică, se întoarse în sfârşit către noi. 
Binevoi, adică, să ne privească. 

Avea o statură de spărgător de pietre de moară, un pic 
de bărbuţă albă, restul obrazului proaspăt ras. Avea ochi 
parcă cenuşii, parcă incolori, ceva între ochii marelui 
detectiv şi ai lui Robert Bia. Fruntea fără riduri, bărbia 
împinsă arogant înainte. Gâtul de taur. Nu arăta a schivnic, 
deşi în unele săptămâni, după cum a afirmat, se ospătase 
numai cu Jamaica. Se lăuda, ca toţi trufaşii! 

— Eşti convins că există o ghitară în maşină? 

— O întrebare inteligentă, domnişoară! Mă privi. L-ai 
cunoscut pe Gaugain, domnişoară? 

Nu i-am răspuns. Nimeni nu i-a răspuns. Ce era de 
răspuns? Îşi răspunse chiar el: 

— Invers! Gaugain v-a cunoscut. Poate în Tahiti... 

Nu ştiu dacă deducţia lui era în măsură să mă măgu- 
lească sau nu. La un semn al marelui detectiv, Valentin fugi 
la maşină şi aduse ghitara. Matrozul Salamanca o examină 
bombănind. 

— Am să vă cânt o baladă despre mine! 


— Mai târziu! interveni Maximilian Cornea. Cum de te afli 
aici, domnule Salamanca? 

— Amirale Salamanca! O întrebare lipsită de sens! Am 
navigat sub comanda căpitanului Alin Bia (Nu ştiu dacă şi 
alţii au sesizat contrazicerea.) Peregrinând, am trecut pe la 
mormântul fostului meu comandant. Dar dumneavoastră, 
miliția, presa, minorii şi bijutierul acela, ce căutaţi aici? 

— De câte zile te afli în meleag, amirale? 

— De vreo două. 

— Afirmaţie gravă. De două zile a fost otrăvit Gheorghe 
Bia, frate cu Alin Bia. Nu cumva ai procedat la fel şi cu 
căpitanul de cursă lungă? Cu acid azotic fumans, sau cu 
arsenic, sau ceva asemănător? 

— Nişte întrebări pline de delicateţe! Toţi au fost otrăviţi? 
Intenţionaţi a profana mormântul? 

— Dacă nu ne oferi o altă soluţie, amirale! Cred însă că 
mormântul a şi fost profanat. 

— Şi eu cred la fel! făcu Salamanca. Dar cel ce a săpat 
acolo, în spate, căuta aur, diamante. Umbla vorba că Alin 
Bia a scos de pe epava navei The Blue Bird adevărate 
comori. Nu m-a interesat niciodată aşa ceva. Important e să 
am pe mine o pereche de nădragi, o bluză cu două ancore - 
în amintirea lui Alin Bia - şi tresele mele invizibile, de 
amiral. 

— Amirale! The Blue Bird nu s-a scufundat! Am făcut şi 
eu, în tinereţe, o croazieră pe vaporul acela! 

— The Blue Bird de care vorbesc eu, ripostă amiralul, o 
altă navă, ce a pierit acum un secol, aproximativ, în Marea 
Coralilor, lângă Insula San-Cristobal. Nu mă interesează 
comorile! Dar e o ruşine că mormântul lui Alin Bia a fost 
profanat. Alin Bia nici nu căuta comori! Era prea mare! 
Acum cânt! 


Baladă despre pumnul necruţător al matrozului Salamanca 
O, muze, mai lăsaţi bârfeala-n pace! 


Priviţi-l pe-amiralul Salamanca, 
Oprind acest scandal, din două gesturi, 


Adică vreo doi pumni necruţători 

Si aplicaţi cu mult entuziasm, 

Padam, padam! Padam, padam! 

Oho, şoptii în barbă. Bate-un vânt 

Un vânt de contraaventură! 

Asta înseamnă că acum 

Oceanele se-nvineţesc de ciudă, padam, padam! 


— Destulă muzică! îl opri marele detectiv. Din cauza 
muzicii au pornit multe războaie! 

— Asta e o absurditate! 

— Ba nu, amirale! Muzica e asociată cu femeia. Din 
cauza femeilor... Ei, domnule Dobre! Acum te urci pe scară, 
până la globul acela! 

— Dar ce este aici? întrebă Salamanca. 

— Există o victimă, dacă nu mai multe! Eu voi afla totul! 

Salamanca urmări posomorât desfăşurarea operaţiunilor. 

— Ce mai aştepţi, domnule Dobre?! Suie! 

— E-eu?! se tângui bijutierul anticar Am vertige, domnule 
comisar. M-ar lua vântul, m-ar înhăţa şoimii, m-ar duce-n 
abisuri! 

— Ai vrea! mormăi M.C. 

— Urc eu! se oferi Valentin. 

— Nu! Plutonier! 

Cornel Scumpu urcă pe scară, apoi îi strigă fratelui meu 
Valentin să-i aducă din maşinuţă nişte chei franceze, că ştie 
el unde sunt, apoi, cu sculele la-ndemână, cocoţat pe scară, 
se apucă de lucru. 

II auzii mormăind ceva despre şuruburi sau butoane 
solide prinse acolo între glob şi vâsle. Apoi strigă: 

— Sună a gol, tovarăşe maior! 

— Tablă? 

— Una mai groasă, dar tot tablă. Totul, şuruburile şi 
butoanele sunt ruginite! 

— Nu-ţi pierde curajul! îl îndemnă marele detectiv. 

Efectuând o echilibristică de invidiat, plutonierul cobori 
cu sfera. Depuse globul în iarbă şi se şterse de transpiraţie. 
In acest timp M.C. calcula într-un carneţel, fără să se 


ascundă. Două persoane, eu şi Valentin, urmăream aceste 
calcule atât de complicate. Nu chiar foarte complicate 17 
înmulţit cu 3,14. 

— 17 este numărul abia vizibil din spatele paraleli- 
pipedului de marmură. lar 3,14 este Pi. 

— Mulţumesc, puştiule, spuse marele detectiv, care 
poate avusese o intuiţie. Am rezultatul: 53,38 cm. li întinse 
lui Dobre metrul. - Acum, când greul a fost făcut, pune şi 
dumneata umărul! Măsoară circumferința sferei, cât mai 
exact. _ 

Dobre se execută. li tremurau mâinile. 

— 56 cm la Ecuator, şi tot atâta la Poli, raportă el. 

— Imposibil! făcu jignit marele detectiv. 

Dobre repetă măsurătorile. Acelaşi rezultat. 

— De necrezut, repetă marele detectiv. Eu în persoană 
am făcut calculele! Şi materialul? 

— Aur! suflă gâfâit Dobre 

— Adică e suflat cu aur? 

— Nu. E aur pur. Tablă de aur, groasă de vreo doi 
milimetri. Dobre aruncă instrumentul de care se folosise. Pe 
puţin 1,5 kg de aur, aici, în plină pustietate. Dar desigur 
nimeni n-a ştiut, că altfel... 

— Dar cum a putut fi confecţionat un astfel de glob? 

— Habar n-am, făcu Dobre. Poate prin lipituri... 

— Adică, de fapt, nu ştii? 

— Nu sunt fabricant de globuri, spuse Dobre, blând ca o 
pisică pieptănată. Nu sunt la curent cu o asemenea tehnică. 

— Deci, cât e acolo, e aur! mai mult suspină decât 
constată marele detectiv. De ce aur? Cine l-a adus? Şi cum 
de nu l-a sustras cel care l-a adus? 

— Vă lăsaţi condus de o deformaţie profesională, dom- 
nule M.C., am intervenit. Nu toată lumea ştie când şi cum 
să profite! 

Mă privi rece şi, pe legea mea, ştia cum să-şi compună o 
privire rece. Dar se mai îmblânzi. 

— Fir-ar să fie! Cred că am comis o eroare, Sibil! - Mă 
tutuia prima oară. - Numărul acela aproape şters, 17, 
trebuia să fie diametrul globului. Dar iată că nu 


corespunde! Ce eroare am comis, eu? Plutonier! Instalează 
la loc globul! 

Se făcuse foarte cald, o mică ploaie se pregătea. Corne] 
Scumpu, oftând, urcă iar scara şi instala la loc globul. Se 
chinui să înşurubeze totul ca lumea. Marele detectiv îşi 
aprinse o ţigaretă şi ne privi: 

— Nimeni din noi nu ştie că acest glob de tablă din aur! 
Aţi şi uitat, de fapt, că aţi fost aici! Şi acum, acasă! 

— Mă luaţi şi pe mine? întrebă Salamanca 

— Ce nevoie avem de dumneata? 

— Un marinar nu e de prisos nicăieri! răspunse S., 
suflându-şi nişte fire de praf de pe tresa-i invizibilă de 
amiral. 

— Te iau. Cu condiţia să-mi spui unde-şi ţinea Alin Bia 
comoara! Şi nu bate câmpii! 

— Un amiral nu bate câmpii! Bate câmpurile, asta e 
altceva! Nu ştiu ce s-a întâmplat pe nava căpitanului Alin 
Bia! Trecusem pe alt cargobot, cu vreo doi ani înainte. Mai 
exact, am întârziat prea mult într-un port şi căpitanul Bia a 
ridicat ancora fără mine. Mi-am găsit altă navă. Un amiral 
îşi găseşte oricând o altă navă! 

— Nu mă interesează aventurile dumitale! Ştii sau nu 
cine l-a adus aici pe căpitanul de cursă lungă? 

— Nu, dar presupun: sau fratele căpitanului Gheorghe B 
ia, sau vărul Robert, sau ambii. Poate că fratele căpitanului 
se afla la bord. 

— Cum de ştii că Gheorghe Bia se afla la bord? 

— E numai o presupunere. Câtă vreme am fost eu pe 
nava căpitanului Alin Bia, fratele său Gheorghe nu era 
acolo, dar nu e sigur. Se spune că semănau leit. 

— Amirale, ştii când şi unde şi-a confecţionat globul 
acesta? 

— De unde să ştiu? Dar erau deja gata turnate vâslele de 
bronz. 

— Căpitanul Bia nu era un bun creştin? 

— Ştiu de ce mă întrebi! Fiindcă Bia n-a cerut să-i fie 
pusă cruce la mormânt. Dar cum să ceară? Există vreun 
testament? Şi-apoi, căpitanul era, fie-i ţărâna uşoară, cam 


într-o doagă. Uneori urca pe „arborele mare”, în „cuibul de 
rândunică”, îmbrăcat în smok, şi de acolo poruncea: 
„Prânzul fix peste 67 de minute! Toţi în ţinută de gală!”. ŞI-I 
ascultau, ce vă-nchipuiţi? 

— Din originalitate se gândea la viitorul său mormânt? 
Era bolnav? 

— AŞ, era ca stânca! Cred că nu se gândea la moarte, 
cred că se considera un nemuritor, şi totuşi se gândea la 
mormântul lui! Dar poate că nu era mormântul lui! A fost 
un zvon despre un testament ce-i era destinat fratelui său. 

— Drace! Şi fratele său, Gheorghe, e mort! bufni M.C. 

— Am auzit despre asta, se vorbeşte peste tot. Cum a 
murit Gheorghe Bia? 

— Cine ştie... Ştii dumneata? Eşti amestecat în afacerea 
asta? 

— De-aş şti, n-aş spune, rânji amiralul. Se zvoneşte că a 
fost otrăvit. 

— Deci, totuşi, ştii! 

— Nu mă mir că i-a venit cineva de hac! 

— De ce să-i vină cineva de hac şi de ce nu te miri? 

— Alt zvon: cică Gheorghe a moştenit de la fratele său o 
avere, o comoară. 

— Chestia cu comorile nu sună serios, zâmbi şi parcă se 
mai lumină la faţă M.C. Eu n-am crezut niciodată în comori, 
în orice caz n-am văzut şi n-am descoperit nici una! 

— Păi, acum aveţi şanse! spuse Salamanca. 

— Nu cred! Ei, amirale, dacă ai intrat în povestea asta, 
acuma vii cu noi! 

— Se-nţelege! Eu m-am oferit! 

Cornel Scumpu zâmbi, măsurându-l pe Salamanca. 

— Se rupe maşina. Cred că domnul amiral cântăreşte o 
tonă! 

— Nu se rupe! E sculă de război! Comori! Ce fel de 
comori? E un pic de aur acolo - şi arătă globul pământesc 
de pe vâsle - dar nu e, nici pe departe, o comoară! 

— Cerul e stacojiu şi miroase a ploaie, spuse plutonierul. 
Dacă e vorba să plecăm, vă rog îmbarcarea, şi făcu un gest 


larg de prim-ministru care invită Parlamentul să voteze pro 
sau contra. 

Salamanca se aşeză în spate şi-l luă pe genunchi pe 
Valentin. Maşinuţa scârţâi şi se cam înclină în partea aia. La 
prima cotitură, monumentul avea să dispară şi m-am 
întrebat dacă aveam să-l mai văd, dar am văzut altceva: o 
umbră în uniformă se pitea prin apropiere. Nu era chiar un 
prost M.C. Pusese o „gardă”. Acum, marele secret n-avea 
cum să nu transpire şi s-ar fi găsit desigur amatori pentru 
acel puţin aur din glob. Desele deplasări ale maşinuţei 
galbene nu aveau cum să treacă neobservate. Ne 
observaseră şi oamenii, şi lupii. Câtă încredere poţi avea în 
lupi? Şi alţi ochi ne înregistrară: Cornel Scumpu frână brusc, 
aruncându-ne pe toţi în faţă. O fiinţă mare plină de forţă, de 
graţie, cu imense coarne cât o pădure, se ivi în mijlocul 
drumului. Ne privi lung. Ce voia să spună privirea aia 
melancolică? Apoi splendidul cerb dispăru, lăsându-ne 
pradă unor senzaţii amestecate. Cum de scăpase până 
atunci de vânătorii de trofee? 

— Unde mergem? întrebă Salamanca. La miliţie? 

— Mult mai rău, făcu marele detectiv. Apoi un vultur 
trecu foarte aproape de noi, m-am temut că ne zgârie cu 
aripile. Clar, semn de furtună serioasă, „oceanică”. Una din 
furtunile acelea nebune, când şi jivinele codrilor devin 
neliniştite... 

„Taifunul” izbucni când ne-am apropiat de B.M. Tuna şi 
fulgera, iar stropii de ploaie, grei ca gloanţele, treceau 
aproape orizontal. Maşinuţa neavând prelată, am fost udaţi 
până la piele, Dobre se văita că va face precis o pneu- 
monie. Cum de furtunile astea nu răsturnaseră sau nu 
mutaseră din loc monumentul? 

Ca gonită de fulgere, maşinuţa părăsi şoseaua şi-o apucă 
pe drumul ce ducea spre reşedinţa familiei Bia. Acolo, sub o 
streaşină, îmi parcasem 850-ul. Sub furtună, castelul 
familiei Bia arăta şi mai sumbru. Doamne, ce minte 
încâlcită trebuie să fi avut arhitectul! Dar ferestruicile alea 
cu gratii! Cine tânjise după libertate în dosul lor? Ce era cu 


plantele agăţătoare de tot felul ce parcă voiau să ascundă 
clădirea, ca pe o ruşine?... In sfârşit, ce era cu... 

„tânăra femeie ce ieşise la intrare şi parcă ne aştepta? 
Era aproape la fel de frumoasă ca şi mine. Eu aveam păr 
„lunatec” al ei era negru, cu ochi verzi, ea, albaştri... Nu se 
fardase, cred, în viaţa ei, totuşi părea elegantă, stăpână pe 
sine, iradiind linişte şi bucurie de viaţă totodată. Se 
prezentă, fără fandoseli: 

— Eu sunt Alberta Bia, rudă cu fostul căpitan Bia. M-a 
trimis mama să grijesc de unchiul Robert. El, săracul, e 
puţin cam... 

— Ce fel de grad de rudenie e între dumneata şi ceilalţi 
din familia Bia? 

— Nepoată, strănepoată, cred că nici mama nu ştie. E o 
familie tare... zănatică. Mă privi direct în ochi: - Sunteţi Sibil 
Bia? E vreun grad de rudenie între noi? 

— Nu cred. Cel puţin, eu nu ştiu de aşa ceva. 

— O să mă iertaţi, am deschis Fiatu/ şi din hârtiile de 
acolo am constatat că aparţine domnişoarei Bia. Mă iertaţi 
pentru curiozitate. Aş fi dorit să am o soră, sau o verişoară 
frumoasă ca dumneavoastră. 

— Şi dumneata eşti foarte frumoasă! i-am răspuns. 

— Prima dată când văd două femei că se înţeleg asupra 
acestui punct delicat, observă amiralul S., iar marele 
detectiv repetă aproape aceleaşi cuvinte. Ceea ce mă făcu 
să-mi schimb încă o dată părerea... 

Salamanca: 

— Dar nu ne adăpostim de ploaie? 

— Ca marinar, ar trebui să fii obişnuit cu uraganele! 
aruncă momeala M.C. 

— Aici mă aflu pe uscat, făcu, cu un dispreţ bine nuanţat, 
S. 

Giuvaergiul dispăruse în casă, dârdâind şi tânguindu-se. 
L-am auzit gemând undeva. Peste gemetele sale, se auzi o 
voce binecunoscută: 

— larăşi aici? - Vocea aia de lup - Cu aprobarea cui ai 
intrat? 

— Cu aprobarea ploii! se tângui Dobre. Ajutor! 


Am intrat cu toţii. 

Nu intenţiona să-l gâtuie pe Dobre, dar nici nu „era 
departe de o asemenea năzbâtie. Bijutierul bâiguia nişte 
cuvinte din care reieşea că intrase nevinovat în această 
poveste şi singurul său vis era să ajungă iarăşi lângă te- 
rorista aia de nevastă-sa. Micol-egipteanca, şi s-o roage pe 
fiică-sa să-i facă pe frunte o frecţie cu spirt, ca să scape de 
pneumonie. Ei, şi-acum, uzi încă, îl auzirăm pe Salamanca, 
se-apucase să cânte una dintre „balade”, cu glasul răguşit 
de prea multă apă rece. 

— Cine-şi permite să cânte acolo? răsună de undeva 
urletul lui Robert Bia. 

— Haide să vedem ce face Robert, spuse M.C. Cânţi 
admirabil, amirale, dar acum ar fi bine să renunţi... 

Înghesuindu-ne, am dat năvală, poticnindu-ne în semi- 
obscuritate de tot felul de obiecte, precum trofee de 
vânătoare, cufere străvechi întărite cu tablă de alamă, 
haltere (cine făcuse culturism în casa aia?), papuci şi tot 
felul de drăcii. Deh, papuci de toate vârstele, ar merge ca 
titlu. Din cauza acestor papuci şi a altor nimicuri 
importante, de vreo câteva ori am fost grămadă, ca la 
rugby, ce sport ciudat, de ce să arunci mingea aia mereu 
lateral, şi nu înainte? Dar să lăsăm... 

Oricum, în ansamblu, situaţia era, cred, de rememorat. 

Afară continua să bubuie şi să scapere, şi nu mă simţeam 
în apele mele, dar parcă şi ceilalţi se comportau cumva 
nefiresc, iar într-un colţ..., nu-mi crezul ochilor, apăru 
Robert Bia, avea în stânga o lumânare cu flacără 
halucinantă, iar în mâna dreaptă o secure uriaşă, o ade- 
vărată unealtă de călău! Securea era foarte apropiată de 
capul nenorocitului Dobre. Nimeni nu se mai cilinti. Din 
cauza umbrelor, din alte pricini, Robert Bia părea uriaş. 

Deodată, în faţa lui Robert Bia răsări ca prin minune 
Alberta. 

— Unchiule! 

Vocea Albertei, calmă, profundă. Îl privi pe Robert cu 
ochii de vrăjitoare, dacă vrăjitoarele pot avea ochi albaştri 
atât de frumoşi. 


Robert îşi plecă fruntea, iar securea de călău îi căzu din 
mână. Apoi cu ochii brusc limpeziţi, ne privi, parcă surprins 
de prezenţa noastră. Barba neagră, în contrast cu şuviţele 
dezlănţuite ale părului alb, mai crescuse, figura i se 
scofâlcise şi mai mult. Alberta dispăru şi reapăru imediat cu 
o lampă, fiindcă în „castel” instalaţia electrică se stricase în 
urmă cu vreo mie de ani, datorită unui trăsnet, şi nimeni nu 
fusese preocupat s-o repare. 

Alberta ridică lampa în faţa ochilor lui Robert, o plimbă în 
stânga, în dreapta. Încerca să-l hipnotizeze? 

— Du-te imediat în camera ta! Altfel ai să mori! 

Robert dădu un răspuns greu de analizat: 

— Numai moartea te păstrează viu! 

Se întoarse şi porni înapoi, şovăind. Acum nu mai era 
uriaşul înfiorător, ci un slăbănog nenorocit. 

Alberta aşteptă ca Robert să dispară. 

— Poftiţi cu toţii în bucătărie! Am aprins focul, o să vă 
mai încălziţi, o să vă uscați, acolo ard trei lămpi, e niţică 
lumină. 

Am intrat cu toţii în bucătăria largă, scundă, afumată rău, 
pe tavanul negru şi pe pereţi atârnau firele inutile ale 
instalaţiei electrice. 

Alberta ne arătă o plită mare, hidoasă, pe patru labe 
strâmbe, totuşi în plită ardea un foc bun, hornul mai trăgea, 
de mirare că nu-l înfundaseră plantele acăţătoare, cuiburile 
berzelor sau mai ştiu eu ce. 

— Ara pus pe foc o supă, va fierbe imediat, cred că o să 
vă încălzească. g 

Amiralul S. scoase plosca lui şi o clătină cu tristeţe. In 
sfârşit, i se isprăvise conținutul! 

— Dar ceva mai sigur pentru combaterea răcelii nu se 
găseşte pe-aici, domnişoară? 

Alberta îl privi pe S. apoi se dumiri. 

— Mă duc să caut Mama zicea că răposatul Gheorghe nu 
disprețuia băutura. 

— A constatat-o şi medicul legist, spuse posomorât ma- 
rele detectiv. Otrava i-a fost pusă în băutură. 


— Aşa deci, spuse Alberta, fără să pară mirată sau 
îngrozită. Mă duc să răscolesc. 

Tunetele, şi în general furtuna, se potoliră la fel de brusc 
cum începuseră. Norii prinseră să se destrame. Se auzea 
trosnetul lemnelor în plită. În crătiţoi începu să clocotească 
zama, dar nimeni nu-i dădu importanţă. 

Alberta reveni deştul de repede, cu o sticlă de formă 
ciudată. Îi tresălta în ochi o sclipire amuzată: 

— Am găsit, nu se putea să nu găsesc. Rom vechi, cred 
că l-a adus chiar căpitanul Bia, pe vremuri, dar nu se 
atingea de el zicând că-l păstrează pentru momente 
deosebite, dar n-a mai ajuns să apuce un astfel de 
moment... 

— Dar de unde ştii dumneata, domnişoară, ce zicea 
căpitanul Bia? 

— De la mama spuse Alberta. Puteţi să discutaţi şi cu ea 
ştie o sumedenie de lucruri despre familia ei aiurită... 

— O vom face, de va fi nevoie, spuse rece marele de- 
tectiv. 

Îl urmăream de câtva timp pe frate-meu. Are ureche 
foarte ascuţită. Cu adevărat undeva, prin casă, hoinărea 
cineva. Apoi se auzi un scârţăit, într-o tonalitate deosebită. 
Îl auziră toţi. 

— Ce a fost asta? Parcă a mieunat o pisică sălbatică! 

— Cred că e Robert, spuse nepăsătoare Alberta. 

— Dar „mieunatul” s-a auziţ şi mai 'nainte, când lipseaţi, 
îi vorbi Valentin Albertei. 

— Se poate. În casa asta scârţâie totul! 

Alberta se duse să dreagă ceva la supă, iar Salamanca 
examina cu mare luare aminte sticla aceea mare şi urâtă 
dar şi el era mare şi urât, deşi părea plin de bunăcuwviinţă, 
oarecum cuminte şi oarecum înţelept - deşi acestea pot fi 
doar aparenţe. Oricum, în ochii mei el era o personalitate, 
datorită, să mă exprim banal, experienţei de viaţă, a 
mulţilor ani în care înfruntase  balaurii-valuri-talazuri, 
oceanele dezlănţuite deasupra cărora păsările negre mă- 
celăresc pescăruşii, albatroşii... 


Apoi am privit-o pe Alberta şi am analizat-o îndelung. Nu 
ştiu de ce mă comparam mereu cu ea! Alberta simţi că e 
studiată. Se întoarse şi-mi zâmbi. 

— Ei bine, ce faci, amirale? am zis, fiindcă nu ştiam cum 
să interpretez zâmbetul Albertei - era fals sau nu?, - 
gustăm, amirale, din romul acela, vechi? 

— Există vreun tirbuşon aici? 

Imediat Alberta îi dădu tirbuşonul cerut. Dacă fusese o 
dată sau de două ori în acea casă, cum pretindea, de unde 
ştia exact unde e romul şi unde e tirbuşonul. L-am privit pe 
marele detectiv. Sper că îşi pusese aceleaşi întrebări, 
Tirbuşonul nu era potrivii şi atunci S. se strâmbă, şi 
strâmbându-se părea că zâmbeşte, şi plesni cu palma sa 
grea dosul sticlei. 

Dopul sări cât colo şi-n acea încăpere mucegăită năvăli 
aer din Marea Caraibelor, din Arhipelagul Spitzbergen din 
jungle, din fundurile neexplorate ale oceanelor. N-am mai 
băut rom de la prima mea logodnă, ruptă datorită 
caracterului meu dificil şi independent şi fiindcă sunt ria, 
dar atunci mi-a fost rău, trei zile am zăcut, nu ştiu dacă din 
cauza romului sau a imbecilului de care mă despărţisem şi 
pe care, ca o gâscă ce eram, l-am iubit, deşi îşi văxuia 
pantofii de trei ori pe zi şi se parfuma, dar, domnilor, acesta 
nu era rom de la eşuata mea încercare de a întemeia o 
căsnicie - acest rom era o binefacere. 

Nările amiralului se dilatară, în timp ce alizeul sau ce 
vânt doriţi îşi făcea datoria, şi brusc soarele intră prin fe- 
restruica cu gratii, şi se auzi iarăşi mieunatul de pisică 
sălbatică. 

M.C. o privi fix pe Alberta. 

— Acum ştiu, zise ea. E o uşiţă - aici tonul ei deveni cam 
nesigur. Cred că unchiul Robert caută băutura. Va găsi, ştie 
unde... 

— Dacă bea, nu devine şi mai nebun? 

— Nu. E ciudat, dacă bea se mai potoleşte. 

— Asta o ştii tot de la mama? 

— Desigur, de la mama. 

Salamanca zise: 


— Capetele încoronate îşi aveau degustătorii lor care 
cercau haleala şi băutura, să constate dacă nu sunt 
otrăvite. Acum lucrurile se inversează! Şi amiralul preciză 
cu mare emfază: Eu voi fi regele ce va degusta mai întâi 
romul, pentru ca voi ceilalţi să fiţi liniştiţi. 

Şi bău, urmărit de noi toţi. O mare mulţumire îi netezi 
figura aspră. 

— E-n regulă, zise, nu e otravă aici. 

Alberta se mişcă iute, iar rochia subţire fluieră pe trupul 
ei frumos. 

Aduse un şir de păhărele, toate inegale ca măsură şi 
diferite ca aspect S. le umplu. Bău grăbit şi bijutierul, ca să 
alunge pneumonia. 

— N-ar fi cazul să-l invităm la rom şi pe unchiul dumitale? 
întrebă M.C. 

— Nu e cazul. Unchiul, dacă mi-e chiar unchi, o să ne 
indispună. A găsit desigur ceva calmant şi s-a retras. Sper 
să nu ne deranjeze cu urletele sale! 

— Nu prea ai sentimentul familiei, domnişoară! 

— Nu prea, domnule Cornea, mărturisi Alberta Bia. 

— Dar fratele Gheorghe şi unchiul Robert nu l-au însoţit 
pe căpitanul de cursă lungă în călătoriile sale? 

— Ştiu prea puţin despre ei. 

— Dar mama dumitale? 

— Amintirile mamei sunt foarte încâlcite. Mai bine vorbiţi 
cu ea! 

Am intervenit: 

— Se spune că Alin Bia a scos comori de pe o epavă. 
Pentru aşa ceva, trebuia să fie el scafandru, sau să aibă la 
bord scafandri. Nu cumva Gheorghe Bia sau Robert 
cunoşteau această meserie delicată? 

Maximilian Cornea mă privi pe sub sprâncene. Cred că 
era o mustrare că mă amestecam în ancheta ui. 

— Nu ştiu nimic despre toate acestea! făcu Alberta pe 
ton tăios. Nu vă daţi seama cât sunt de tânără?! 

Altă ţâfnoasă. O adunătură de ţâfnoşi! M.C. îşi drese 
vocea, vorbi: 


— Dar nu cumva ai idee cine putea să-l otrăvească pe 
Gheorghe Bia? Şi cu ce scop? 

— Am o idee, răspunse detaşată Alberta. Cred că această 
domnişoară, Sibil Bia. 

— Dar de ce ar fi făcut-o? Poţi să aduci un element în 
sprijinul acestei afirmaţii riscante? 

— Riscantă pentru cine? De altfel, aţi înţeles cu toţii că 
glumesc! 

— Da, am înţeles, pe drakku! mormăi marele detectiv. 
Alte glume mai ştii? 

— În acest moment, nu! 

— Deci moartea lui Gheorghe Bia nu te-a afectat defel? 

— Am mai spus că nu, întări, cu o notă de cruzime, 
Alberta. 

— Dar pe Alin Bia, căpitanul, l-ai iubit? Ai ţinut la el? 

— Dar nici nu l-am cunoscut! larăşi uitaţi cât sunt de 
tânără! lar pe răposatul Gheorghe şi pe Robert, abia i-am 
văzut de vreo două ori, sau poate de trei, au venit la noi să 
vorbească şi cu mama, erau oameni zgârciţi la vorbă, iar 
mie nu mi-au adus nici măcar nişte bomboane. 

Amiralul S. reumplu păhărelele. Eu am refuzat. 

— Nu e păcat, domnule maior, spuse S., să tulburi mi- 
reasma acestui rom atât de bun cu întrebări ce sună a in- 
terogatoriu? 

— Nu mă învăţa pe mine ce trebuie să fac, amirale! îl 
repezi acru M.C. Când ai venit prima dată aici: domnişoară 
Alberta? 

— Eram mică de tot şi am venit cu mama. Nu ştiu ce 
căuta mama aici. Nu mă tem de nici un fel de întrebări, dar 
încep să mă plictisesc. De ce nu vorbiţi cu mama? Pe ea o 
iubesc, însă e cam... bigotă. Il condamna pe Alin Bia că 
plecase în lume să se facă marinar. Cred că mama nu are 
dreptate când spune că unchiul Alin trebuia să stea 
cuminte acasă, în acest caz n-ar mai exista în lume navi- 
gatori. Nici mama, nici tata, care a murit, n-aveau cuvinte 
bune pentru unchii Gheorghe şi Robert. 

— Foarte interesant, făcu marele detectiv. Nimic in- 
teresant! Nimic nou pe lume! Într-o familie atât de încâlcită, 


rudele se mănâncă între ele, fie că e vorba de ceva 
moştenire sau de alte parascovenii. Dar, domnişoară 
Alberta, cum se face că le-am găsit aici? Ai venit să-l în- 
grijeşti pe unchiul Robert împinsă de sentimente creş- 
tineşti? 

— Câtuşi de puţin! Am primit o scrisoare. 

— Uite, ca să ai încredere-n mine, îţi mărturisesc că am 
vorbit şi cu mama dumitale. Ştiu de scrisoare, dar prefer să 
iau cunoştinţă de toate prin viu grai. 

— Când aţi vorbit cu mama? 

— După plecarea dumitale de-acasă. Vorbeşte-mi de 
scrisoare, te rog! 

— O scrisoare sau un bileţel, cum vă place. Nici o iscă- 
litură. Mi se cerea să vin aici şi să am grijă ca unchiul Ro- 
bert să nu facă alte prostii. 

— Ştiai că Gheorghe Bia murise? 

— De unde? Mai uşor răzbeşte o muzică de patefon 
stricat dintr-un cavou, decât o veste din această casă, dacă 
e o casă... 

— Mai departe, te rog! 

— Am aruncat undeva scrisoarea, dar mama, care răs- 
coleşte peste tot, a găsit plicul şi mi-a poruncit să vin aici în 
numele familiei. Fiindcă, printre altele, eu aş fi singura 
moştenitoare a casei şi a grădinii, dar mie nu-mi trebuie 
nici una, nici alta, cu toate astea am ascultat-o pe mama o 
ascult totdeauna, cu excepţia cazurilor când n-o ascult... 

— Deci eşti unica moştenitoare! Hm! De unde ai ştiut 
atât de exact unde e sticla aia de rom? 

— Am răscolit. 

— Să te cred? 

— Cum vă place... 

— Titlul unei piese de Shakespeare. De ce nu pui ghi- 
limele? 

— Cum se pun ghilimelele când conversezi? 

Urmă o linişte apăsătoare. Cred că şi Salamanca-şi pier- 
duse buna dispoziţie. Apoi se auzi un zgomot, dar nu era un 
nou mieunat, ci se răsturnase o ladă, un cufăr. Uşa 
bucătăriei se deschise cu zgomot: de pe vremea faraonilor 


nu mai fuseseră unse balamalele. În uşă stătea Robert Bia, 
cu o sticlă în mână. Era beat, dar, cum afirmase (şi de unde 
o ştia?) Alberta, parcă se mai calmase. În sensul că nu urla. 
Deocamdată. 

— 'mi prrrimiteţ şşşi mie? 

Se înclină, gata să pice-n nas. Valentin împinse către el 
un scaun. Robert se aşeză, privi sticla, o azvârli cât acolo. 

— Ei, cum o duci, domnule Robert? îl luă în primire M.C. 

— Unde-i păchitanul? (Voia să zică: „Unde-i căpitanul?”) 

— Care păchitan? întrebă marele detectiv. 

— Vărru meu Aaaalin Bia ca-ca-care s-a dus la dracu-n nu 
ştiu ce loc în Marea Cir... Cor... să caute comori. M-a dus pe 
mine... Unde-i păchitanul? Vărul-meu, păchitanul? Unde-i? 

Când vorbea, parcă se rupeau bucăţi de tablă. 

— Aşadar, sunteţi veri? 

— Şi unde-i celălalt văr, Gheorghe? 

— Aşadar şi acela-ţi era văr? 

— Păi dacă Aaaalin şi cu Gheorghe erau... frrrraţi, mie-mi 
erau veri, sau nu? 

O anumită logica nu lipsea, cu excepţia amănuntelor că 
întreba de nişte decedați, care, după cum îşi închipuia el, 
de beat ce era, ar fi trebuit să fie de faţă. Cred că aş fi 
preferat să redevină fiara care urlă... 

— Unchiule Robert, să te servesc c-o supă? 

— Da’ tu cine-i fi? 

— Alberta, unchiule. 

— Aaaalberta, sigur! Ai prrrimit scrisoarea mea? 

— Aşadar dumneata mi-ai scris? 

— Ssssigur!!! Te rugam să vii aici să faci niţică ordine, că 
e o dezzzzordine...! Care supă? 

Robert Bia se ridică şi intră cu nasul în castronul cu 
zamă, apoi, după ce reuşi să nu pice cu faţa pe plită, se 
întoarse către noi, încercând să ne sfideze. Nu prea-i reuşi. 

— Unde sssunt câinii? întrebă. 

Din geam Valentin zise: 

— E unul alb acolo, în iarbă. Doarme... După o pauză: 
Cred că nu doarme... 


Marele detectiv se repezi la fereastră, în vreme ce bi- 
jutierul Ovidiu Dobre se tânguia „Vreau acasă? Nu e voie să 
merg acasă?”. 

M.C. ieşi în curte, apucă de labe bietul câine mort un 
dulău mare, alb. | se vedeau dinţii, limba atârna, iar în ochi 
licărea moartea, dacă moartea poate licări. Gestul lui M.C., 
de a aduce el însuşi dulăul, dezvălui o altă latură a 
personalităţii sale. 

— A fost un câine în puterea vârstei, n-a murit de 
bătrâneţe sau de ploaie! M.C. măsură cu o privire foarte ria 
întreaga adunare, dar depuse leşul câinelui, cu un anumit 
respect. Repet, n-a murit de moarte bună. Voi trimite acest 
os, pe care dulăul l-a ronţăit cu mare plăcere, la laborator. 
Da, e mare dezordine aici! Să nu guste nimeni din supă. 
Vreau un borcan din supa aia, pleacă şi ei la analiză. Există 
un telefon în casa asta blestemată? Bineînţeles că nu! Cum 
se numea câinele, domnişoară Alberta? 

— De unde să ştiu? 

— Sigur, nu ştii nimic! Dar lămuresc eu totul! Nimeni nu 
va reuşi să mă-ncurce, nimeni nu mă va opri! Prea multe! 
Un mormânt ciudat pe munte, o moştenitoare dubioasă, 
moarte prin otrăvire, un câine otrăvit, un bijutier speriat, o 
domnişoară Sibil Bia, şi altele!... 


— DAR DACĂ ŞI APA DIN FÂNTÂNĂ e otrăvită? am 
îngânat. 

Marele detectiv mă privi crunt. 

— Acum plecăm la oraş! Decise. Domnişoara Alberta 
ramâne aici. Robert Bia rămâne aici. De asemenea 
tovarăşul plutonier. Nu fi trist, Scumpule, vei fi în tovărăşia 
unei fete frumoase şi a unei sticle de rom, dar nu eşti 
obligat să-l bei tot. 

— De fapt, ce trebuie să fac? 

— Supraveghezi totul, fu laconic M.C. 

— Dar domnul Robert ce nu are voie să facă? întrebă 
Cornel Scumpu. 

— Nu-i sta în drum, dar să cunoşti fiecare mişcare a sa! 

— Dar domnişoara ce...? 


— Nu există interdicții, dar trebuie să fii la curent cu 
toate deplasările şi mişcările persoanelor din casă. N-ar fi 
exclus să existe şi vreo altă persoană... pe care n-am 
întâlnit-o încă! 

Plutonierul căzu pe scaun, năduşit. 

— Există şi alte persoane în casa asta? 

— De unde vrei să ştiu? replică marele detectiv, el, care 
le ştia pe toate! 

— Eu execut ordinele, dar aş avea nevoie de încă un 
pluton ca să fiu la curent cu toate „mişcările”! 

— Ar bate la ochi şi ar însemna că dăm prea multă 
importanţă cazului, care în fond e simplu. Până acum te-ai 
descurcat excelent, dragă Cornele! 

Îşi închipuia că-l flatează, folosindu-i numele mic. Dar 
plutonierul nu părea convins. 

— Şi dacă fiecare o porneşte în altă direcţie? Şi, mă 
întreb, cine va conduce W;//ys-ul? 

— Amirale, poţi să conduci o maşină, că eu am în- 
cheietura scrântită? 

— Un amiral ştie să conducă orice, de la submarin, până 
la o rablă de automobil, făcu S. şi sări ţanţoş la volan. 

Am oprit în centrul oraş-ului şi am aliniat la parcare 850- 
ul alături de maşinuţa galbenă. M.C., ne spuse: 

— Faceţi ce vreţi, dar nu încercaţi a dispărea, că eu 
oricum vă găsesc. La ora 15 mă căutaţi la miliţie. Am să vă 
iau amprentele. 

Mai târziu am aflat că marele detectiv nu dădea două 
parale pe identificarea prin amprente, dar aşa îi plăcea lui 
să facă pe grozavul. 

— Să vin şi eu? întrebă bijutierul Dobre. 

— Bineînţeles! Amprentele unui specialist de talia du- 
mitale nu sunt niciodată de prisos! 

— Vă cam depăşiţi atri..., încercă Dobre, dar M.C. nici nu- 
| mai asculta. Pornise către instituţia cu pricina, iar amiralul 
se-ndreptă cu paşi mari spre un local. 

Bijutierul-anticar bombănea într-una că se săturase până 
peste cap de încâlceala asta polițistă, dar nu-l mai asculta 


nimeni. După furtună, cerul se spălase frumos ca o pisică 
grijulie şi oraşul ne zâmbi. 

Ne-am dus şi noi dar după vreo câţiva paşi ne-am oprit 
să privim în urmă. Doi oameni în uniformă scoteau din 
maşinuţa galbenă sărmanul câine otrăvit. Am trecut pe îa o 
cofetărie, apoi m-am dus cu frate-meu la Telefoane. Am 
obţinut legătura. La aparat veni chiar S. 

— Am găsit un subiect senzaţional, i-am zis, şi sunt 
suspectată de crimă prin otrăvire. 

— Sibil, fii serioasă, replică acela, supranumit şi nea- 
lipsă-de-umor. Despre ce scrii? 

— Despre ce am spus, am otrăvit un om şi un câine! 

Receptorul fu luat de redactorul de la publicistică şi l-am 
auzit: 

— Aşteaptă o clipă, Sibil, şi am înţeles că voia ca S. să 
iasă mai întâi din birou Apoi: - Ce-i tot spui năzbâătii, nu ştii 
cât e de...? A făcut o harababură aici... da... da... aici plouă, 
dar nu prea tare. (Am înţeles că S. revenise în cameră.) A, 
te-ai întâlnit c-un OZN? Ai luat şi poze? 

— Ce tot trăncăniţi acolo tâmpenii? N-avem nevoie de 
reportaje despre, OZN, aşa ceva nici nu există! Şi iar uşa 
trântită, ieşise S.; îl apucă turbarea când aude despre OZN, 
ca şi pe unii dintre oamenii de ştiinţă ce nu acceptă nimic 
ce depăşeşte limita lor de „specializare”. 

Vocea redactorului (râdea în surdină) - Deci, şi fotografii, 
Sibil?! 

— Evident! Prim-planuri cu „omuleţii verzi”. 


ÎN ACEEAŞI ZI, după „ceremonia” luării amprentelor, „ Wi” 
şi 850-ul se reîntoarseră la reşedinţa familiei Bia. Din 
efectiv lipsea numai Dobre, care fusese eliberat fără 
cauţiune. Marele detectiv revenise la „Castel” înarmat cu 
două documente, unul era mandatul de percheziţie, iar 
altul... Mutra lui M.C. deveni şi mai importantă - dacă era 
cu putinţă. 

Şi începu un nou circ Marele detectiv, asistat de Cornel 
Scumpu şi urmat de ceilalţi toţi, efectuă o percheziţie „la 
sânge”. Aproape fiecare purta în mână o lampă sau o 


lumânare. Trecurăm prin labirinturi. Praf, dezordine, haos, 
prin toate încăperile plutea duhul neantului. Marele detectiv 
acordă o atenţie specială podului. Liliecii începură să 
bântuie besmetici. Alberta şi cu mine ne-am apărat părul. 

Pe la miezul de noapte, formal, percheziţia era terminată. 
Rezultatul: un vechi jurnal de bord al navei Septentrion, 
comandată de Alin Bia, şi un pergament cu nişte calcule 
încâlcite. 

Din jurnalul de bord am reţinut unele date. 

lată cam ce: Într-un anotimp al furtunilor şi al marilor 
dezastre, cargobotul „S”, comandat de Alin Bia se învărtea, 
fără un motiv cunoscut echipajului, în Marea Coralilor, cam 
între 10-202 latitudine Sud şi 150-160 long. E. Nava avea 
destinaţia Wellington, Noua Zeelandă, şi transporta nişte 
mărfuri. Totuşi Septentrion tot zăbovea în Marea Coralilor, 
spre nemulţumirea echipajului ce avea chef să ajungă la 
destinaţie, unde avea să încaseze primele cuvenite şi să 
beneficieze de câteva zile de plăcere „uscată”.! 

Mai departe Echipajul, notează mâna anonimă, era foarte 
nemulţumit şi poate se şi pregătea o răzmeriţă, cu atât mai 
mult cu cât fusese semnalată prezenţa la bord a doi străini 
pe care nu-i cunoştea nimeni. 

În unele nopţi nava se oprea în anumite puncte şi doi 
scafandri, echipați cu cele mai moderne „unelte” ale 
timpului, plonjau sub supravegherea căpitanului Alin Bia, 
care ordona tuturor să părăsească babordul. Cu toate aces- 
tea, s-a aflat - însă nu chiar totul. 

Semnează: ofiţer de cart, indescifrabil. 

O amprentă bizară, o amprentă de sânge, punea sub 
semnul întrebării şi al tragicului întreaga poveste. 

Deci, mi-am zis, căpitanul Bia căuta comori? Romantic, 
dar nu foarte. Poate că altul e adevărul... 


1 Aceste rânduri din jurnalul de bord nu erau plasate în ordinea firească 
a zilelor, ci undeva către sfârşit, de către un ins ce-şi prefăcuse 
intenţionat scrisul, folosind pesemne cel mai banal procedeu: relatase 
cu mâna stângă. (n.a.) 


Bezna sălbatică domnea peste reşedinţa familiei Bia, iar 
din direcţia frumosului oraş B.M., veneau luminile, iar pe 
cer ardeau constelaţiile. 

Marele detectiv se apucase să studieze „pergamentul” şi 
deodată sări-n sus, de parcă ar fi câştigat bătălia de ta 
Waterloo, sau ar fi pierdut-o (se află justificări totdeauna), 
şi flutură amărâta aia de hârtie - pentru mine tot o hârtie, 
rămânea. Un papir. Nici măcar papirus. 

Marele detectiv citi: „D - ega. 17!!!” Da, „17” era cifra 
aproape ştearsă de pe paralelipipedul dreptunghic 

— Am auzit că eşti tare în matematici, făcu M.C. 
întinzând papirul lui frate-meu, care nici acum nu fusese 
lăsat să doarmă. 

Valentin deja studiase vechea hârtie, plină cu nişte afu- 
risite de calcule. Le reproduc din memorie, sau aproximativ, 
cum vă place, fiindcă aici nu e vorba de un tratat „despre 
cifre”. 

D 7 cm 


H Sa Em 


A {U iph le (0165) 00, ETA m 


R m dacă lh. (E intrebari voló e PN 
ufe ponli lule, mn.) 
ky 


Da ă: m WO a e MODARI m? 57kg 
m 


Şi, finita la commedia!? 


MARELE DETECTIV TRAVERSA în lung şi-n lat aceeaşi 
bucătărie afumată. 
Zise: 


2 Alt scris!!! Finita la commedia e o adnotare mai mult sau mai puţin 
absurdă, la capătul unor calcule ce se voiau probabil riguroase, şi 
această „Finita...”, din nou alt scris decât acela al calculelor, punea iar 
un val de negură peste această afacere pe care marele detectiv o 
considera o simplă chestie de rutină. (n.a.) 


— E limpede că Alin Bia îmbarcase pe bord doi ne- 
cunoscuţi, care nu se arătau la lumina zilei, doi scafandri, 
fratele său Gheorghe şi vărul Robert, oameni în care avea 
deplină încredere. Asta confirmă ipoteza mea. 

— Cred că mai întâi eu am formulat-o, am zis, cu destulă 
timiditate. 

— Oare? mă privi M.C. mirat. Şi ce importanţă are? 
Amirale! O navă scufundată în marea Coralilor e accesibilă 
unor scafandri? 

Amiralul S.: Depinde la ce adâncime zace epava. 

M.C.: Ei, dar asta o ştiam şi eu! Cam ce adâncimi pot fi 
întâlnite în Marea Coralilor? Explică-le celorlalţi, că eu ştiu... 

Salamanca: Adâncimi variabile, domnule! De la sute de 
metri, până la foarte mici adâncimi, mai ales în preajma 
insulelor, există o droaie de insulițe pe-acolo. Dar oricât de 
mică îr fi adâncimea, e nevoie de scafandri cu o anumită 
experienţă. 

Marele detectiv: Normal. Domnişoară Alberta, ai ştiinţă 
că aceşti unchi, Gheorghe şi Robert, practicau în tinereţe 
delicata meserie de scafandru? 

Alberta Bia: Şi unul, şi celălalt au făcut de toate la viaţa 
lor şi au călătorit mult unde? nu ştiu. Poate ştie mama. 
Dacă aţi vorbit cu ea, nu v-a spus? 

M.C.: Dar ştii cumva că era ahtiat după comori? 

Alberta: Cine? 

M.C.: Cum cine? Căpitanul Alin Bia! 

Alberta: Despre oameni ce caută comori am auzit. Am şi 
citit, dar în legătură cu unchiul Alin Bia nu ştiu nimic în 
această privinţă. Ceilalţi din familie se pronunţau şi despre 
el că ar fi o haimana, să-mi fie iertat... 

Marele detectiv: Haimana? Dar a ajuns căpitan de cursă 
lungă. Asta nu e la-ndemâna oricui! 

Alberta: Pe-aici la noi asta nu înseamnă nimic. E res- 
pectat omul ce-şi îngrijeşte casa pământul, îşi face datoria 
faţă de familie. 

M.C. (cu o mutră de păgân proaspăt creştinat): Poate că 
aşa e. Dar dacă ar fi exact aşa, cine ar descoperi con- 


tinentele, arhipelagurile, cine le-ar întocmi contururile? Cine 
ar face harta lumii? 

Eu: E chiar atât de necesară harta lumii? 

M.C.: Uneori, cla Alteori, e dăunătoare, Nu ştiu cât folos 
au adus lumii hărţile amiralului Piri Reys, care mai mult au 
încurcat lucrurile! 

Salamanca: Hărțile unui amiral nu pot fi niciodată 
dăunătoare! 

Ce oră se făcuse? 

— Tinere! strigă M.C. Nimeni nu răspunse la acest 
apelativ - Tinere! ridică vocea marele detectiv. 

— Cu mine vorbiţi, domnule maior? întrebă Valentin 

— Dar cu cine altul? Cine e mai tânăr pe-aici? 

— Nu ştiu care din noi doi e mai tânăr. 

— De ce eşti obraznic, Valentin? 

— Îmi este somn! 

— Mai rezistă un pic, treaba e ca şi rezolvată. Apoi şi mai 
blând, M.C. îi spuse: Te rog, explică-ne ce reprezintă 
calculele acelea? 

— Dar dumneavoastră n-aţi înţeles? 

— Eu, da, însă vor să ştie şi ceilalţi... Amirale, te descurci 
în formulele astea simple? 

— N-avem bani eterni, însă aurul este etern, răspunse S. 
Şi adăugă, fără nici un sens: Te-am auzit, lupoaico, sosesc! 

— Lasă prostiile, zise M.C. Ai înţeles ce e acolo? 

— Sigur! Exact ca şi dumneata! Dar poate ne lămureşte 
puştiul. 

— Totul e limpede, zise Valentin, imitându-l pe marele 
detectiv. 

— Pentru noi doi e limpede însă explică-le şi celorlalţi! 
ceru M.C. 

— Sunt nişte formule, nu chiar, atât de simple, şi, parţial, 
greşite, parc-ar fi copie după un alt document, dar în 
esenţă e vorba de densitatea unei sfere cu D de 17 cm, iar 
R de 8,5 cm. 

— Vrei să spui greutatea unei sfere. 

— Corect se formulează densitatea. 

— Ce fel de sferă? 


— O sferă metalică. 

— Bineînţeles că metalică, aprobă bine dispus marele 
detectiv. O sferă plină? 

— Da, o sferă plină. Dar calculul e puţin greşit, nu prea 
mult. 

— O sferă de fier? 

— Nu! 

— Cupru? 

— Nu! 

— Aluminiu? 

— Nu! E vorba de o sferă de aur cu diametrul de 17 cm, 
în greutate de circa 156 kg. 

— O sferă atât de mică poate fi aşa de grea? 

— Da, fiindcă aurul are o densitate de vreo şase ori mai 
mare decât fierul, preciză Valentin. Şi apoi, împietrit: 
LINIŞTE! 

Am auzit cum cineva umblă prin castel, apoi iarăşi mie- 
unatul acela de pisică sălbatică. 

Am aşteptat în linişte vreo zece minute. R 

— Să mergem, ordonă marele detectiv. Toți! In camera 
lui Robert Bia! 

Acesta nu dormea, nu părea nebun, nici beat. Lampa 
ardea. Alături, pe noptieră, o sticlă, un pahar plin, 
neînceput. 

În alt ungher un patefon şi un disc. 

— Drace! făcu amiralul Salamanca. Patefonul căpitanului 
Alin Bia. Amiralul învârti de manivelă, puse discul. 

Răsună o uluitoare voce de bas: 


„Achetez les boublishky 
Brillantes boublishky 
Achetez les boublishky 
Venez plus vite!” 


3 Traducere aproximativă, în limba franceză, a unui vechi cântec rusesc: 
„Cumpăraţi bubliciki / Bubliciki fierbinți / Cumpăraţi bubliciki / Grăbiţi- 
vă!” („Bubliciki”, în limba rusă, covrigei.) 


— Vocea lui Şaliapin, spuse cu o anumită tristeţe Sa- 
lamanca. Fostului meu căpitan, Alin Bia, îi plăcea foarte 
mult Şaliapin... 

— Bine, amirale, spuse M.C. şi se aşeză pe marginea 
dormezei, unde zăcea Robert Bia. M.C. mirosi paharul de pe 
noptieră şi-l puse la loc. 

— De ce l-ai otrăvit pe Gheorghe, domnule Bia? De ce ai 
otrăvit şi câinele? 

— N-am de gând să răspund la nici o întrebare! 

— Prea bine. Să mergem. În prag, marele detectiv se 
opri: - Să ştii că am aflat totul, domnule Bia! 

— Îţi închipui doar că ai aflat! Şi râse, urât de tot... 

— Somn uşor, domnule Robert Bia, spuse marele detectiv 
şi închise uşa. Ne-am retras cu toţii în aceeaşi neagră 
bucătărie. Am mâncat. Apoi ne-am instalat, pe măsura 
posibilităţilor. Aveam o presimţire sumbră, în vreme ce 
bărbaţii cărau nişte saltele. Marele detectiv avea figura 
impenetrabilă - termen ce se foloseşte în asemenea si- 
tuaţii. Am dormit, cu chiu cu vai; în zori, numai Valentin, cel 
mai tânăr, mai dormea, dar a fost trezit fără milă. Cred că 
M.C. n-a dormit defel. Poate aceasta e una din marile sale 
calităţi. 

În zori, aşadar, urcarăm în Wi şi-n 850. 

— Pe Robert Bia nu-l luăm cu noi? am întrebat. 

— Doarme liniştit, spuse marele detectiv, şi dădu sem- 
nalul de plecare. 

Am ajuns la mormântul căpitanului de cursă lungă. După 
noi, au venit nişte prea-curioşi, dar au fost trimişi la 
plimbare. Şi atunci n-am mai răbdat: 

— Ce era în paharul lui Robert Bia? 

— Coniac şi cianură de potasiu, domnişoară. 

— Şi l-ai lăsat aşa? 

— Exact: aşa! 

— Eşti un asasin, domnule Maximilian Cornea! 

— Cine ştie?! făcu el, aprinzând o ţigaretă. 

Acum îmi amintesc fiecare amănunt. El, marele detectiv, 
mă privi cu ochi străvezii de departe, de foarte departe, şi 


mai mult chiar. Apoi privirile lui se încâlciră în părul meu 
„lunatec”. 

— Eu, asasin? Crezi? Ce era să fac cu acest om foarte 
bătrân, care nici măcar nu era nebun? 

— Şi acum e mort? 

— Fără îndoială. A murit simplu şi iute, fiindcă era un 
toxicolog priceput, a făcut Chimia la Bucureşti şi a lucrat 
câtva timp la laboratorul de criminalistică din Oradea. 
Înainte de a venit aici, am făcut o călătorie prin toată ţara. 
E ceva vreme de când sunt pe urmele cazului ăstuia 
„Accidentul” lui Gheorghe Bia doar a precipitat lucrurile. 

— Totuşi, eşti un asasin! Nu poţi lăsa un om să se 
sinucidă. 

De data asta mă privi cu indiferenţă. 

— Da! Era mult măi uman să dezvălui cele patru crime 
ale sale şi să fie pus în temniţă pentru restul vieţii. 

— Patru crime! 

— Patru! Am şi făcut conjunctivită de praful arhivelor pe 
care le-am cercetat. Alin Bia era un om isteţ, a trecui cu 
strălucire prin Şcoala de marină din Constanţa, a avansat 
rapid ca ofiţer de bord, apoi secund, apoi căpitan de cursă 
lungă. Cargobotul Septentrion aparţinea unei companii din 
Marsilia. 

— Te pomeneşti că te-ai dus şi la Marsilia, ca să constaţi 
acest lucru. 

— N-a fost nevoie! Din depărtări, le-a scris lui Gheorghe 
şi Robert, îndemnându-i să facă şcoala de scafandri. L-au 
ascultat. Ei doi se aflau pe bordul navei Septentrion, ei erau 
străinii pe care nu-i cunoştea echipajul. 

— Asta o ştii de la mama, domnule maior? 

— Nu De la un alt Bia, Vasile Bia, tot un fel de unchi al 
dumitale, domnişoară Alberta. Pe care Gheorghe şi Robert 
au încercat să-l atragă în aventură, dar care a refuzat. 
Amirale! N-ai observat nimic printre vechiturile din casa aia 
haotică. 

— Am văzut funii putrezite şi ceva ce semăna cu ră- 
măşiţele a două căşti de scafandru. 

— Şi unde anume ai văzut căştile? 


— Sub patul lui Robert Bia. 

— Aşa e, făcu M.C. Mă întreb de ce le ţinea acolo! 
Amintire a unei tragedii? În Marea Coralilor, scafandrii 
Gheorghe şi Robert Bia au recuperat aurul de pe epava lui 
The Blue Bird. N-am aflat cum şi când acel aur a fost topit şi 
transformat în sferă, dar ştiu că Robert, din lăcomie, l-a 
azvârlit pur şi simplu în mare pe căpitanul Alin Bia. 

— Asta de unde o mai ştii? 

— Secundul Hobson - mereu coincidenţe de nume! Fiind 
ascuns, a asistat la tragedie, l-a văzut pe Robert lovindu-l 
pe căpitan şi aruncându-l în mare dar ce e vanitatea!, în 
felul acesta el a devenit, pentru o vreme, căpitan, cum 
prevede legea mării. A tăcut, ferindu-se de cei doi străini. 
După ce s-a retras pe uscat, i-a scris mamei dumitale, 
domnişoară Alberta, având mustrări de conştiinţă, dar i-a 
scris în limba engleză. Mama dumitale n-a înţeles decât că 
e vorba de Alin, Gheorghe şi Robert, din rest nimic, dar a 
păstrat scrisoarea. 

— Aşa e, mama păstrează toate scrisorile, făcu Alberta 
palidă, speriată. 

— Gheorghe şi Robert au ajuns, cu ajutorul şansei şi a 
iscusinţei diabolice a lui Robert, la Constanţa. Aduceau şi 
comoara cu ei. Vă amintiţi de acele cufere întărite cu tablă 
de alamă? Au pus comoara într-un coşciug, au închiriat un 
camion şi au venit aici. 

— O clipă, l-am întrerupt Comoara, aurul, se prezenta 
deja sub formă de sferă? 

— Consider că da! Aşa-zisul mormânt fusese deja clădit 
dar aceasta n-a fost decât una dintre ideile lui Alin Bia. El 
nu se gândea la mormânt, ci la un monument. Într-un fel, 
căpitanul de cursă lungă era un romantic, un artist. 

— Aşa e, bombăni Salamanca. 

— Însă Gheorghe, care era fratele lui Alin, nu simplu văr 
de-a nu ştiu câta spiţă, i-a cerut lui Robert, de cart se 
temea în fond, să instaleze pe vâsle, sus, globul de aur, 
căptuşit cu un metal oarecare, pe care era desenată harta 
lumii. Robert a fost de acord, a năimit doi zdrahoni, au in- 
stalat scări şi au încercat să pună pe vâslele acelea trainice 


globul, dar patru oameni, adică Gheorghe, Robert şi cei doi 
zdrahoni n-au putut stăpâni acea greutate de vreo sută 
şaizeci de kilograme, şi eu cred că Robert a făcut inten- 
ționat o mişcare greşită, el cunoştea bine terenul şi calcu- 
lase multe, dar nu chiar totul. Globul a căzut, rupând un 
colţ al blocului de marmură... 

— Eu am semnalat acest fapt, am zis. 

— Ai şi dumneata unele merite, domnişoară Sibil Bia. 

— Dar de ce şi-au complicat viaţa, transformând aurul în 
glob şi aducându-l aici? 

— Aceasta a fost ideea căpitanului Bia, inexplicabilă, sau 
explicabilă doar în măsura că avea o fire de artist iar 
Gheorghe i-a cerut lui Robert să fie respectată dorinţa 
fratelui său Robert a acceptat, formal. Globul a căzut, a 
zdrelit marmura şi s-a rostogolit mai departe pe albia acum 
uscată a acelui pârâiaş. Fiind foarte greu, se rostogolea tot 
mai iute. Veniţi după mine, vă rog! 

L-am urmat. În timp ce coboram panta, umplându-ne de 
scaieţi, am întrebat: 

— Prin urmare, acela nu e un mormânt adevărat? 

— Vom vedea! Robert era un tip ingenios. 

Ara coborât până ce albia uscată a pârâului se pierdea, 
într-un mic lac. 

— E balta numită Slătioara, spuse M.C. De fapt o mică 
mlaştină. Undeva în gaura asta s-a pierdut comoara. In- 
cercaţi de-o găsiţi! Cât despre mine, în marea mea carieră 
am găsi de toate, spărgători de bănci, ucigaşi, otrăvitori. Cu 
hoţii de buzunare sau cu proxeneţi nu m-am încurcat, nu 
erau de nivelul meu. Comori n-am descoperit niciodată, şi 
cred că asta a fost ultima mea ocazie! 

— Şi mai departe? 

— Mai departe ce? E simplu Robert Bia era mulţumit, 
socotea că aurul lui e la loc sigur, se bizuia pe însuşirile sale 
de scafandru... dar acolo nu e apă, ci mlaştină şi nămol 
Robert şi-a dat seama mai târziu că n-are nici o şansă, dar 
pentru moment îl deranjau cei doi zdrahoni care poate 
mirosiseră ceva, aşa că i-a înlăturat cu sânge rece. Cazurile 
acestor crime neelucidate le-am găsit în arhive. 


— Dar de unde ştii că erau chiar cei ce l-au ajutat pe 
Robert? 

— Tot din dosarele procurorului de pe vremuri. Numele 
acestor lucrători e pomenit în legătură cu construcţia 
monumentului. 

— Dar de unde ştii că Robert i-a înlăturat? 

— O deducție logică Au murit otrăviţi. 

— lar Gheorghe, fratele căpitanului? 

— Gheorghe era bolnav în ultima vreme, bănuia că n-o 
mai duce mult şi voia să moară cu sufletul împăcat, aşa că 
a început o scrisoare de spovedanie. Cui? Mamei dumitale, 
domnişoară Alberta. Robert l-a surprins, i-a smuls petecul 
de hârtie şi l-a aruncat pe fereastră, mototolit. Apoi, 
gândindu-se că Gheorghe va recidiva, i-a venit de hac, dar 
mai târziu şi-a dat seama că comisese o imprudenţă 
aruncând acel început de scrisoare pe fereastră, şi a ieşit s- 
o caute! N-a mai găsit-o! În schimb, de undeva a apărut 
dulăul acela alb, dând din coadă, jucăuş. Instinctul nu l-a 
avertizat Robert i-a adus o bucată de carne pe care 
presărase ceva letal... Apoi a căutat scrisoarea lui 
Gheorghe cam în direcţia de unde venise câinele. N-a găsit- 
O. 

— Dar dumneata ai găsit-o? 

— Eu, da! Eu am căutat în direcţie contrarie. Marele 
detectiv îşi privi ceasul. E chiar timpul să ne întoarcem! 

— Şi unde e acea scrisoare? 

— Uite-o! Marele detectiv îmi puse sub nas o bucată de 
hârtie mototolită. 

„Dragă Lucreţie, să şti că frate-meu Alin n-a murit de 
moarte bună. Să şti că Ro...” 


SUS LA MONUMENT ne aştepta o altă surpriză. Sosise un 
camion. Vreo şase semi-urbani, cu hârleţe şi târnăcoape, 
aşteptau înfricoşaţi. 

— Ei, daţi-i drumul! ordonă marele detectiv. Nu clintiră. 
Care-i şeful vostru? 

Un ins palid înaintă. M.C. îi prezentă autorizaţia de 
deshumare. Fără efect. Atunci amiralul Salamanca, scoase 


plosca lui încăpătoare. O reumpluse, prevăzător. Plosca 
circulă din mână-n mână apoi şeful echipei luă un hărleţ şi 
strigă: „Măăă! Nu facem nimic ilegal Daţi-i drumu! Că dup- 
aia domnu amiral ne mai dă de băut”. Şi se apucară să 
sape, iar marele detectiv murmură la urechea mea: 

— Nu m-aş mira ca sub marmură să se afle cei doi 
zdrahoni tocmiţi de Robert, sau măcar unul din ei... Răpo- 
satul Robert era tare descurcăreţ... 

— De unde ştii că Robert chiar a luat azi-noapte otravă? 

— Am fost azi dimineaţă şi am verificat. Dormeaţi cu 
toţii. 

— Ceva şchioapătă aici, domnule M.C.! Eu n-am închis 
ochii toată noaptea! 

În afară de această minciună - dar nu eram sigură că e 
chiar minciună - presupunerea marelui detectiv se dovedi 
eronată: sub monument nu se afla nimic. Chiar nimic. 
Salamanca porunci muncitorilor să netezească pământul, le 
mai oferi ceva să sugă şi le dădu liber. Aia abia aşteptau. 

— Uite cum stau lucrurile, atotştiutorule, i se adresă 
amiralul marelui detectiv: în coşciugul adus aici nu se afla 
cadavrul lui Alin Bia, ei aurul, e chiar aşa. Căpitanul de 
cursă lungă zace unde-n adâncul oceanelor, e un mormânt 
demn de el. Dar mai e ceva foarte important: Alin Bia nu 
căuta comori, nu căuta aur, era un om senin şi curios, îl 
pasionau vechi documente, relicve, geografia, trecutul 
pământului. De-aia echipajul sau era tot timpul nemulţumit. 
Spre ghinionul lui Alin Bia, pe The Blue Bird Robert şi 
Gheorghe Bia au descoperit aur. O comoară. Blestematul 
de aur care-i învrăjbeşte pe oameni. 

— Şi vrei să spui că Gheorghe Bia, care semăna mult cu 
fratele său Alin Bia, a luat comanda navei şi a adus-o în 
Constanţa? 

— Nu vreau să spun nimic asemănător. Probabil că acel 
secund Hobson a luat ei comanda, dar nu pot spune nimic 
exact, fiindcă nu eram de faţă! 

— Bine, am intervenit. Globul de aur, comoara, zace 
undeva în nămol. Dar dublura care se află şi acum sus pe 
vâsle cine a executat-o? 


— Bijutierul Dobre, spuse marele detectiv. 

— Ai dovezi? 

— Da! Aţi văzut acele bucăţi de metal curbe din atelierul 
bijutierului? Câteva bucăţi asemănătoare se aflau în 
„castelul” familiei Bia. 

— Şi ce e cu ele? am insistat. 

— Simplu ca bună ziua. Acelea au constituit negativul 
sau matriţa în care a fost turnat globul fals. 

— Dar de ce a folosit aur pentru un fals? 

— Dobre a minţit. Nu e pic de aur în acest glob de pe 
vâsle. Dar e un aliaj rezistent, greu corozibil. 

— Şi ce măsuri ai de gând să iei împotriva lui Dobre? 

— Eu? Nici una. Există legi care vor stabili. 

— De ce nu-i oferi şi lui Ovidiu Dobre posibilitatea de a 
lua o doză de arsenic - că e otrava dumitale preferată, 
domnule Maximilian Cornea?! 

— Dacă are, n-are decât să ia arsenic cât doreşte. 
Scumpă domnişoară Sibil! Robert Bia a luat otrava de bună 
voie, nu l-a obligat nimeni, nimeni nu i-a sugerat măcar aşa 
ceva. Eu nu ştiu nimic. Noi nu ştim nimic. 

— Să ne grăbim înapoi, am zis Poate că Robert e în viaţă. 
Nu e legal să... 

— Domnul M.C. a spus adevărul Robert Bia e mort, am 
fost sus împreună cu maiorul. Eu personal nu cred că a luat 
otravă, ci a murit de inimă rea. Oricum, îşi merită soarta. 
lar căpitanul de cursă lungă zace undeva-n ocean, poate că 
e mai frumos aşa - iar eu - amiralul trase o doză din ce mai 
rămăsese în ploscă şi strigă: Valentin! Adă iute ghitara! 

Am crezut că înnebunise, dar amiralul S. nu face parte 
din categoria celor ce-şi pierd minţile. 

Aruncă plosca deşartă în iarbă şi acordă ghitara. 

Apoi îşi îndreptă trupul semet, peste care trecuseră anii 
fără a lăsa urme grele. 

Apoi se întoarse, nu în direcţia monumentului, ci undeva 
către sud către marile oceane. Am înţeles de ce. Şi intonă, 
imitând destul de bine glasul lui Şaliapin, cântăreţul 
preferat de căpitanului de cursă lungă: 


„Cumpărați covrigei 
Covrigei fierbinţi 
Cumpărați covrigei, 
Grăbiţi-vă, grăbiţi-vă!” 


DEODATĂ, INEVITABILUL... 


unu 


Trăia odată o pisică mică şi tânără ce a visat într-o 
noapte un detectiv mare şi bătrân. Sau, poate, l-a întâlnit 
aievea? In orice caz, acest bărbat, impozant, odinioară, pă- 
rea să fie cam pe ducă. După multe izbânzi, încercase o se- 
rie de eşecuri ce-i ridaseră şi mai mult figura, iar acum, 
scos la pensie, îşi petrecea timpul mai ales prin taverne 
mohorâte, iar foştii colegi care şi-l mai aminteau îl tratau 
distant, cu toate că avuseseră de învăţat de la el. Pe fostul 
copoi, pe nume Gaston Leuca, nu-l mai amuza nimic şi, 
după felul lipsit de ritm şi de satisfacţie în care îşi sorbea cu 
înghiţituri amare vinul ieftin, nu era greu să ghiceşti că-l 
stăpâneau gânduri negre. Printre picioarele sale se învârtea 
mereu pisica aia mică - e ciudat că-l prefera dintre ceilalţi 
clienţi, ciudat că pisicuţa ce aparţinea patronului Galdi îl 
prefera pe Gaston Leuca; patronul Galdi conducea o pivniţă 
rău famată, pe nume Ultimul clopot, al cărei singur avantaj 
era că aici bojocii la grătar, rachiurile şi vinul erau parcă 
mai ieftine, în rest, fauna, foarte ieftină. 

Gaston Leuca nu stătea pe roze cu paralele; încercase să 
deschidă un cabinet particular (cabinet e, desigur, pre- 
tenţios spus), şi-l amenajase chiar în mica lui garsonieră. A 
amenaja - iarăşi pretenţios spus! Instalase în antreu o 
măsuţă, o acoperise cu o sugativă mare, pusese cerneală şi 
toc, orânduise o stivă de file ce rămâneau mereu goale. Ra- 
reori se prezenta la „cabinet” câte o muiere amărâtă care 


nu-i cerea să descifreze un delict serios, ci să-l vindece pe 
bărbatul ei de darul beţiei - grea poruncă, fiindcă în acest 
„dar” cam picase şi Gaston Leuca. Mai nimereau în antreul 
său prăfuit şi alţi clienţi, dar numai cu fleacuri. Pentru a-şi 
impresiona vizitatorii, Leuca atârnase pe câte un perete 
tablouri-picturi primite odinioară de la tineri pictori ce 
promiteau să devină mari... Dar cum pe Gaston Leuca îl 
urmărise ghinionul, tinerii pictori, îmbătrâniţi acum, 
întârziau să devină celebri - sau te pomeneşti că mai întâi 
era cazul să moară?! Să moară pictorii, sau Leuca, sau 
toţi?! 

În orice caz clienţii ce nimereau întâmplător pe-acolo nu 
erau oameni cu punga burduşită, de unde şi tantiemele lui 
Gaston Leuca erau infime, atât cât să-şi poată ucide o 
noapte de insomnie la Ultimul clopot, al cărei proprietar, al 
tavernei deci, Galdi, o namilă fără scrupule, era în acelaşi 
timp şi proprietarul pisicii celei mici, o contradicţie desigur, 
dar o contradicţie fără importanţă. Când nu dormea, pisica 
aia mică se învârtea prin taverna fumegoasă printre 
picioarele muşteriilor, dar fiecare se ferea să n-o calce pe 
coadă, că i-ar fi sărit muştarul patronului. Pisica aia mică 
era singura slăbiciune a lui Galdi dacă nu punem la 
socoteală şi slăbiciunea pentru parale. 

Acolo, singur, fumând tigarete ieftine, sorbind din vinul 
cel mai ieftin, Gaston Leuca se simţea înconjurat die felurite 
matahale, de mutre mai mult sau mai puţin suspecte, dar 
probabil nu-i păsa. Parcă se claustrase de bună voie în 
acest infern în miniatură, unde singura fiinţă ce avea suflet 
blând era pisica aia mică - dacă avea suflet. În rest, îi era 
suficient lui Leuca să-şi rotească privirea ca pe-un compas - 
însă rareori o făcea - ca să dea de foştii săi clienţi. Destui îl 
cunoşteau, plănuiau poate o răfuială definitivă cu el, dar din 
motive misterioase o amânau mereu. Şi Galdi-patronul îl 
cunoştea prea bine, bătrânul poliţai îi băgase de câteva ori 
la zdup, dar Galdi, cu o „bunătate” tipică pentru un fost 
răufăcător (parcă ar fi devenit un binefăcător!), îl trata cu o 
anumită condescendenţă. Normal, acum el era cel mai 
tare! Acest Galdi, în viaţa sa aventuroasă de mică 


anvergură totuşi, îşi formase o reală experienţă, de mare 
anvergură, asupra oamenilor şi a vieţii, oamenii sunt aşa 
cum sunt, viaţa e aşa cum e. O mie de fluvii, mari nu spală 
un păcat mic dar intenţionat. Un păcat mare, neintenţionat, 
se spală de la sine. 

Dar aceste gânduri nu-i aparţineau neapărat banditului 
Galdi, nici fostului detectiv Leuca, şi cu atât mai puţin pisicii 
celei mici. Atunci, cui? Misteriu! 

Gaston Leuca intra la Ultimul clopot ca la el acasă, deşi e 
cam exagerat spus, sau invers spus, sau cum doriţi. Acolo, 
pe vremuri, el operase numeroase arestări, iar acum, tot 
invers, putea fi el oricând arestat. Comisese imprudenţe? 
Apărase drepturi nelegitime, apărase ogorul cuiva ce-şi în- 
suşise şi ogorul altcuiva, comisese abuzuri de alt soi? Nu, 
nu, nu..., cu toate că, fiind posesor al unui „cabinet”, având 
autorizaţie, i se iviseră prilejuri de a comite nedreptăţi, dar 
nu le comisese. Totuşi, putea suferi oricând consecinţele 
unui mic denunţ, deşi foştii bandiți de la Ultimul clopot, 
acum şi ei „pensionari”, îşi dădeau coate, făceau pariuri, cu 
toate că pentru ei existenţa acestei ruine de Gaston Leuca 
nu valora un franc, nici măcar nu năzuiau către vreo 
răzbunare. Pe ce pariau atunci excrocii, sau foştii excroci? 
Pariau şi ei pe diferite „cauze”, mai fanteziste sau mai puţin 
fanteziste, de pildă cine o va călca primul pe pisica aia mică 
pe coadă sau în ce moment Gaston Leuca avea să fie 
apucat de guler şi azvârlit în stradă pe caldarâm de către 
fostul delincvent Galdi, odinioară arestat şi condus cu 
cătuşe, cu brățări de argint pe labe, de către fostul nemilos 
poliţai de 24 carate Gaston Leuca? 

Ultimul clopot era prin tradiţie o tavernă rău famată şi, aş 
putea să afirm cu certitudine, o tavernă chiar balcanică, 
adică de faimă balcanică. Multe fire se întretăiau aici. Aur 
(contrafăcut), diamante (false) şi tot soiul de alte drăcii se 
puteau procura aici. Odinioară, tânăr, vânjos, şi neînfricat, 
detectivul Leuca încercase să pună capăt acestor tranzacţii, 
dar iute ajunsese la concluzia că „într-o soţietate fără moral 
şi prinţip...” - n-are rost să insişti. La concluzia asta îl 
aduseseră şi câteva argumente forte. Câţiva plumbi îi 


şuieraseră pe lângă urechi. Nu-l nimeriseră, dovadă, poate, 
că pungaşii sunt proşti ochitori, dar un pumnal aruncat din 
beznă, pe la spate, aşa cum atacă mişăii, îl nimerise exact, 
în sfârşit, nu tocmai exact, undeva lângă inimă, urmaseră 
chinuitoare zile de spital, complicaţii la rană... suficient ca 
lui Gaston Leuca să-i piară mare parte din avânt... 

Acum - sfidându-şi destinul parcă - îşi pierdea timpul 
chiar la Ultimul clopot, fumându-şi ţigareta, sorbind cu 
economie din paharul de vin. Din întâmplare - oare? - 
pisica aia mică unduia mereu printre picioarele sale. Era 
mică, proastă, dar poate că avea în micimea şi prostia ei un 
anumit echilibru, nu vreau să spun deşteptăciune, ceva ce 
ţine de instinct, sau cum îi zice, poate că simţea prin 
musteţile ei lungi care-i om bun şi care nu. Era, detectivul 
Leuca, el, care se războise o viaţă, un om bun, el, care se 
luase în furci cu alţii, ce e drept, nu foarte buni? Altă 
întrebare... 

Cert e că Gaston Leuca, încălţat cu ghete grosolane, 
simţea „mângâierea” pisicii şi avea grijă să nu facă vreo 
mişcare neglijentă, să n-o vatăme, nu de frica patronului 
Galdi, însă şi el iubea mâţele. Singura asemănare dintre el 
şi Galdi. Aburul vinului urca încet în creierii lui. Dar adevărul 
e că fostul copoi nu le făcuse niciodată bucuria fostelor sale 
victime de a-l vedea criţă. 

O fi fost şi asta una din ambițiile lui? Greu de spus... 

La ce se gândea oare Gaston Leuca? La mica sa garso- 
nieră plină de praf, unde nu-l aştepta nimeni, la picturile 
căpătate din partea unor artişti ce abia urmau să devină 
celebri, la întâlnirile cu fel de fel de oameni ce-i apăruseră-n 
cale, sau la ceea ce se alesese după toate acestea - o 
bătrâneţe lipsită de romantism (există oare şi bătrâneţi 
romantice? Oare? Poate că da...)? Se gândea la un final de 
viaţă - ca să nu-i spunem moarte - şi la ultimul drum pe 
care nu-l va însoţi nimeni? Măcar pe şefii de triburi de 
aiurea îi însoțeau, obligatoriu, nevestele, servitorii şi o 
groază de provizii pentru lumea de apoi - mare avantaj! 
Sau se gândea la pisica aia mică, sau poate chiar la 
nimic...? 


Pe masă, în faţa lui, se afla o notă de plată. Cineva con- 
sumase un antreu cu ciuperci, frigărui, şampanie. Chiar 
Galdi iscălise nota de plată. Rareori Galdi sau oamenii săi 
se demiteau să emită note de plată, dar, fără îndoială, omul 
ce băuse şampanie nu era un oarecare, ci un vestit. Galdi în 
persoană îl servise, îl onorase cu iscălitura sa, fapt ce 
spunea multe. 

Fostul detectiv Gaston Leuca întoarse nota de plată, 
scoase din buzunar un toc rezervor de aur, amintire a unor 
vremuri mai bune, şi scrise cu majuscule pe dosul notei: 
„Să crape idioţii din lume! Să nu ne fie milă de ei! Şi să nu-i 
regretăm!”. 

— Ce năzbâtii aşterneţi acolo, domnule comisar? 

Leuca tresări şi se întoarse; în spatele său, peste umăr, 
stătea chiar Galdi, se apropiase cu paşi de pisică, altădată, 
totuşi, Leuca l-ar fi simţit, dar acum... 

— Mă spionezi, patroane? 

— Nici gând, domnule comisar! Dar v-am adus încă un 
vinişor. Şi, între altele, sunt de acord cu ceea ce aţi scris 
acolo: „Să crape idioţii din lume!”. 

Deci patronul era de acord! Biiine... Galdi lăsă pahar vil în 
faţa lui Leuca şi se îndepărtă cu aceiaşi paşi de pisică. Sub 
masă, pisica aia mică se frecă de picioarele detectivului. 
Acesta luă nota de plată pe care scrisese „gândirea” 
amintită, o rupse în bucățele, pe care le aruncă în scru- 
mieră, şi avu senzaţia bizară că e studiat. Nu! Ceva mult 
mai complicat: cineva îl imita! Un necunoscut, de cealaltă 
parte a cârciumei, tot singur la o masă, rupea în bucățele 
mărunte o hârtie, poate tot o notă de plată, poate un răvă- 
şel de amor. Puțin probabil, necunoscutul era de-o vârstă 
cu Gaston Leuca, adică tot o epavă... 

Gaston Leuca îşi încordă memoria lui amorţită Rămase 
multă vreme la Ultimul clopot, până ce individul care-l 
imitase părăsi localul. Leuca se mută imediat la masa lui. 
Unul din oamenii lui Galdi veni să afle cauza, Leuca spuse 
că dincolo e curent şi ceru să i se aducă paharul; în timp ce 
chelnerul se îndepărta, fostul detectiv deşertă în palmă 


conţinutul scrumierei, iar conţinutul palmei în buzunar. 
Treabă făcută bine: sosi şi vinul... 

Din ziua aceea, da, gentlemani, din acea zi afurisită în- 
cepu o blestemată vânătoare. Cine vâna, pe cine? Uneori 
Gaston Leuca îl vedea pe „imitator” prin locantele vecine, 
alteori, iarăşi şi iarăşi, la Ultimul clopot. Nu se apropia 
niciodată de el. Individul dispunea de un veritabil tic, ner- 
vos, sau cum doriţi a-i zice: rupea hârtii, de mică, de mare 
valoare, în orice caz nu bancnote de un milion de lire, dar 
mai ştii!!! Câte ajunseră între labele asprite de oboseală, 
bătrâneţe şi descurajare ale lui Gaston Leuca erau foiţe fără 
însemnătate, fără valoare. Individul, pururi absent le 
defalca iute, cu aceleaşi gesturi nervoase, triste. Le rupea 
repede, repede, cu o mască sfâşiată pe figură, parcă s-ar fi 
despărţit definitiv de ceva infinit de frumos, infinit de infinit, 
- dar, cum avea să constate Gaston Leuca, ce aduna cu 
încăpățânare aceste palide resturi, nu erau decât note de 
plată, sau bilete la cinematograf, sau, şi mai lugubru, 
simple hârtii goale... 

Cine ar fi intrat în odăiţa privată a lui Gaston Leuca - dar 
nu pătrundea nimeni, - ar fi văzut pe duşumea un spectacol 
- oare e cuvântul potrivit? - demn de un regizor neorealist. 
Covoarele, ieftine, ce le poseda Leuca fuseseră date la o 
parte. Într-o simetrie perfectă, - dar, geometrii ne-o afirmă, 
simetriile nu pot fi perfecte, sau nu vor să fie - se 
încrucişau două şiruri de hârtii reconstituite cu migală, 
începând cu prima. 

Prima hârtie ruptă în bucățele, într-un anumit fel, po- 
liţistul Leuca o găsise în urmă cu mulţi ani la locul unei 
crime odioase. Nu-l găsise pe autor, şi de-aici începuseră 
eşecurile sale... În ce-l priveşte pe asasin, îi pierduse de- 
finitiv urma. În sfârşit, poate nu chiar definitiv... 

În mintea fostului mare detectiv Gaston Leuca se in- 
staurase ideea, şi poate că nu eronată, că poţi reconstitui 
profilul unui individ după: 

— forţa ce o depun degetele când rup o hârtie; 

— forma, sau felul, în care e ruptă o hârtie; 

— în câte bucăţi sau bucățele e ruptă; 


— Şi, printre altele, dacă e mototolită după ce e ruptă. 

Or, Gaston Leuca, după o „vânătoare” de câteva luni, 
avea certitudinea că prima hârtie ruptă în bucățele şi-ntr-un 
anumit fel, pe care el o culesese şi o depozitase cu o 
încăpățânare demnă de o furnică, sau chiar de două furnici, 
o culesese deci de la locul acelei crime odioase, cores- 
pundea, din toate punctele de vedere, cu celelalte hârtii 
sau hârtiuţe, rupte, la Ultimul clopot sau prin alte locuri, 
unde-l urmărise pe „client”. 

Le măsurase, le numărase, verificase „halul de moto- 
tolire”, ajunsese la o concluzie şi-n privinţa forţei - în 
descreştere - a acelor mâini şi dobândise o certitudine. E 
mare lucru să dispui de o certitudine, când e vorba de o 
biată operaţie criminalistică, dar dacă asta ţi-e meseria... 

Gaston Leuca, singur în nopţile sale amare, efectuă o 
adevărată operaţie artistică, lipi fiecare bucăţică de hârtie, 
dar în aşa fel ca să se vadă clar conturul, puse fiecare bilet 
sau notă într-un plic şi se duse direct la Miliție, unde nu-l 
mai cunoştea nimeni, cu excepţia unui bătrân portar, ce 
supravieţuise şi care-l salută milităreşte şi-i dădu chiar 
sfaturi, refuzând un bacşiş. 

Urmând sfaturile, după oarecare aşteptare, pândit de 
ochi vigilenţi ce-l urmăreau prin ferestruici, fiindcă mutra lui 
Leuca le părea şi probabil şi era suspectă, fostul şef de 
brigadă criminală fu acceptat în biroul luminos al unui 
căpitan. Sosise clipa cea mare... 

Tânărul căpitan dădu dovadă de bunăvoință, ascultând 
relatarea cam prelungită a lui Leuca, în cazul cu pricina. 
Apoi îşi aprinse o ţigaretă şi, răbdător, căzu de acord că 
bătrânul Gaston Leuca îl descoperise pe marele asasin, el 
lăsase în urma lui trei cadavre, după care ceru prin telefon 
să-i fie adus dosarul. 

Dosarul îi fu adus. 

Incepu să-l răsfoiască, agale, şi întrebă dacă Leuca fu- 
sese şeful brigăzii ce trebuia să elucideze cazul. Leuca făcu 
eroarea de a mărturisi că da. Atunci ratase cazul, dar 
adăugă: 

— Acum îl am la mână! 


Tânărul căpitan mârâi înfundat, frunzări mai departe 
dosarul, se uită absent la hârtiile, adică hârtiuţele, adunate 
luni de zile de Gaston Leuca, şi în cele din urmă decise: 

— nu se poate stabili identitatea unui asasin doar după 
felul în care rupe o hârtie; 

— nici după forţa ce o depune când rupe acea hârtie; 

— nici după numărul de bucățele în care este ruptă; 

— nici după felul în care e mototolită după ce este ruptă. 

— Alte dovezi mai aveţi? întrebă tânărul căpitan. 

— Nu am... 

— Ei, ce să-ţi fac?! 

— Deci am muncit degeaba? 

— Degeaba! De ce degeaba? se răzgândi căpitanul. 
Există un extravagant cam în felul dumitale... 

— Un extravagant?! 

— Ei! N-am vrut să te jignesc! ÎI cheamă Maximilian 
Cornea, a fost un mare detectiv, e ahtiat după curiozităţi... 

— Şi unde-l pot găsi? 

— În principiu, în clădirea învecinată, dar de obicei 
lipseşte! Umblă prin ţară să culeagă tot felul de năzbâtii... 

Gaston Leuca ieşit calm din biroul acela şi ezită în faţa 
unui coş de gunoi dacă să arunce acolo toată munca sa. lar 
seara se duse să ia „aperitivul” la Ultimul clopot. La 
cârciuma lui Galdi, de partea cealaltă a sălii, se şi înființase 
„dublura” sa. 

Apoi Leuca scoase din buzunar o hârtie oarecare şi o 
rupse. Celălalt, „dublura”, rânji, scoase şi el o foiţă şi, după 
ce o rupse în mii de bucățele, o aruncă în scrumieră. 

Apoi îşi zâmbiră, ca doi vechi complici. 

Însă Gaston Leuca, zâmbind, gândea: „Degeaba, amice! 
N-ai să-mi scapi! Azi, ori mâine, ori poimâine, fie şi peste o 
sută de ani, pun eu mâna petine!”. 


doi 


Chiar şi cărăbuşii, dacă lunecau într-o asprime a soarelui, 
cădeau vâjâind. Aici, în mijlocul oraşului, Maximilian 


Cornea, luga Martin, Adrian Mocanu cuceriseră nişte beri la 
gheaţă. Stăteau la grădina de vară şi nu le păsa de nimic. 
Era prea cald. Poate simțeau că, din pricina zădufului, chiar 
şi cei rău intenţionaţi şomau... 

— Mă simt bine, spuse M.C., marele detectiv, scoţându-şi 
haina. Numai de nu s-ar întâmpla ceva care să ne tulbure 
tihna! 

— Ce ar putea să se întâmple? 

— Imprevizibilul, Adrian, imprevizibilul! Sau inevitabilul... 

Şi, deodată, inevitabilul se produse! La intrarea grădinii 
de vară se ivise o zveltă femeie cu păr „lunatec”, de o 
apreciabilă frumuseţe şi cu talie apreciabilă. Privire vagă, 
neobişnuită, gesturi molatice, dar ferme. O însoțea un 
cavaler elegant, dar ea îl opri: „Mulţumesc că m-ai condus 
Corado!” Şi-n acest timp îşi plimba ochii prin spaţiu. 

— Dar...? încercă elegantul lipsit de farmec. 

— Scuteşte-mă de explicaţii, Corado! Du-te, acum!, şi cu 
cât mai iute dispari, poate ne revedem mai iute! Mai eşti 
aici? 

Bărbatul elegant, „însoţitorul” acela, nu era decât o 
mămăligă. 

El ascultă porunca. 

Făcu un stânga-mprejur şi se duse cu tot dichisul lui, 
mirat că o pradă ce o credea sigură îi scapă aşa, brusc. 

— O doamne, ştiam eu! murmură M.C., fără să se 
explice. 

Dar nu era cazul. 

Parcă şi berea nu mai avea nici un gust! 

— Dacă domnişoara de colo nu este Sibil Bia, atunci eu 
nu sunt Adrian Mocanu, observă Ad. Mocanu. 

— Cred că este chiar ea, spuse încercatul luga Martin. 
Dar parcă şi-a schimbat ochii... 

— Ea este, rosti mohorât Maximilian Cornea Nu şi-a 
schimbat ochii... Dar pariez pe 30 de arginţi că va veni la 
masa noastră. Şi marele detectiv adăugă: dar nu fără oco- 
luri! Aşa cum îi stă bine unei femei! 

Femeia cu păr „lunatec”, cu ochi întunecaţi de hipno- 
tizatoare, abia se descotorosise de un curtezan plicticos, că 


printre şirurile de mese primi diferite invitaţii, de genul „un 
loc liber la masa noastră, domniţă!” dar nici nu auzi aceste 
vorbe, ci înaintă cu pasul ei studiat. Elegant îmbrăcată, nu 
o „fâşneaţă oarecare”; ochii i se opriră ca din întâmplare la 
masa celor trei prieteni. 

— Ce coincidenţă! zise. 

— Sibil, nu te mai fandosi! Nici un fel de coincidenţă! 
Lasă asta, nu merge cu mine! luga Martin, Ad. Mocanu, 
domnişoara Sibil Bia! 

— Ne cunoaştem, rosti Sibil Bia, întinzându-şi mânuţa. 

— Şi noi vă cunoaştem, rostiră împricinaţii. 

Cu toţii zâmbiră bine dispuşi, cu toţii, în afară de Ma- 
ximilian Cornea. 

— Sibil, spuse el, după o tăcere plină de tâlc, m-aş fi 
bucurat să te văd urcând în vagonul unui tren ce pleacă 
undeva departe... Fiindcă ştiu că apariţia unei femei printre 
nişte bărbaţi ce stau în tihnă le va complica viaţa. Mai ales 
când aceşti bărbaţi sunt şi detectivi... lar femeia face şi ea 
pe detectiva...! 

— Nu se găseşte şi pentru mine o bere aburită? ripostă 
Sibil, prea puţin intimidată. Berea i se aduse, iar femeia cu 
păr „lunatec” adăugă, blând, ca o mută ce-şi ascute 
ghearele: - Nu vin cu nici o complicaţie, prieteni! Treceam 
întâmplător şi... 

Chiar atunci, la intrare, într-un spaţiu gol năpădit de 
soarele torid încremeni un individ lung, slab, întunecat la 
chip, purtând haine întunecate, cu o faţă veştedă, cu ochii 
împăienjeniţi de insomnii sau chiar de gânduri. Stătea 
încremenit că o stâncă, iar degetele nervoase îi forfoteau 
pe lângă trup. 

— Pariu pe ce doriţi că schizofrenicul de la intrare pe 
mine mă caută. În sfârşit, pe noi... Tu l-ai adus pe capul 
nostru, Sibil, acum când ne odihneam atât de bine! 

— Acela? Nu-l cunosc! Nu l-am văzut în viaţa mea! 

Între timp, stafia întunecată (contradicţie: o stafie trebuie 
să fie albă...) conversa cu unul din băieţii ce serveau berile. 
Îi şi strecură, prea vizibil, un bacşiş. 


— Deşteptul de ospătar! zise luga Martin. l-a divulgat 
masa noastră! 

Insul cu faţa veştejită se apropia împleticindu-se, fără să 
fie băut însă. 

— Pot să vorbesc cu domnul Maximilian Cornea? 

— Tocmai a plecat, făcu Sibil Bia. 

Individul o privi cu ochii trişti ai unui animal picat într-o 
capcană din care nu se mai poate ieşi. Apoi i se adresă 
direct marelui detectiv: _ 

— Prin casa mea bântuie un demon... li place să-mi rupă 
hârtiile, dar nu asta mă deranjează, ci cu totul altceva. Un 
prieten, pe nume Gaston Leuca, şi el fost poliţai, mi-a scris 
numele dumneavoastră, domnule Maximilian Cornea, dar 
demonul a rupt foiţa în mii de bucățele... lată-le! 

Tristul om puse pe masă un maldăr de hârtiuţe rupte, 
mototolite, dar un chelner nemilos veni şi le înlătură pe 
dată. 

— Sunt în concediu, spuse M.C. la loc undeva pe-aici... 
(Asta suna: undeva, cât mai departe!) 

Individul rămase neclintit, dar mâinile îi forfoteau. 

— V-am reţinut numele, v-am căutat şi v-am găsit, spuse 
cu acelaşi glas funebru. 

— Cu ajutorul acestei domnişoare? 

— N-o cunosc... În casa mea bântuie mereu acelaşi de- 
mon! 

— Un demon de femeie? 

— Da de unde, ripostă cu voce schiloadă celălalt. Dacă ar 
avea demonul meu chipul drăgălaş al acestei..., nu-şi mai 
găsea cuvintele. Demonul meu l-a otrăvit pe şoricelul meu 
trandafiriu... 

— Deci există şi un cadavru! constată Sibil Bia. 

— Şoricelul meu trandafiriu, unic în lume, se căina 
celălalt. 

— Nu bănuiam că demonii se ocupă de asemenea 
fleacuri, făcu plictisit M.C. Uite, domnule, acolo, o masă 
liberă! 

— Demonul ce mă vizitează are figura schimbătoare, dar 
aceeaşi! Are enorme sprâncene, barbă vişinie, obrazul 


albastru, ochii sunt de foc! Are degete lungi şi gheare. De 
câteva ori s-a năpustit către gâtul meu... Am reuşit să mă 
apăr. Ştiţi cum? Urlând. Cred că demonul nu se sperie de 
orice, dar îi pune pe fugă urletul omenesc... 

— Domnule! Ce reclami, de fapt? Ai fost ucis? 

— Cum să fiu ucis?! Arăt eu ca un cadavru? 

— Aproape, dar nu chiar... Sibil regretă imediat cuvintele 
ei demne de un poliţai dur. 

— O să-l găsim pe demon, făcu şi mai acru M.C. Nu 
încăpem toţi aici! Uite, s-a mai eliberat o masă. Şezi acolo. 
Îţi trimitem noi o cafea. O cafea antidemon. 

— Sunt fostul inspector Tiberiu Calancea. Vă pot plăti 
bine. Şoricelul meu trandafiriu... ca să iau mai amintesc de 
faptul că mi-a rupt hârtiile de prin sertare şi... 

— Rezolvăm noi totul, spuse luga Martin. Şezi acolo, noi 
facem un plan de acțiune. 

Tiberiu  Calancea se  aşeză la masa indicată, 
frământându-şi mâinile, iar degetele i se mişcau precum 
coada decapitată a unei şopârle în amurg. 

M.C. pocni din degete. 

— O îngheţată antidemon şi o cafea antidemon! 

— Aşa: ceva nu servim... adică nu avem zise chelnerul, 
neştiind dacă e cazul să zâmbească sau nu. 

— Îngheţată şi cafea! 

— Acum e limpede. Imediat! 

Comanda sosi imediat, chiar imediat, ceea ce e de ne- 
crezut. Sibil se scotoci în poşetă, scoase două tablete, apoi 
le amestecă într-un sirop. 

— Ce al pus acolo, Sibil? 

— Calmante, simple calmante. 

— A, da! Marele detectiv îl chemă pe chelner. - Te rog, 
du toate acestea la masa de colo, unde e individul singur în 
haine negre. 

Ospătarul reveni cu tava, încurcat Tiberiu Calancea, omul 
cu şoriceii trandafirii, dispăruse, nu înainte de a fi aruncat o 
privire deznădăjduită spre cei în care-şi pusese speranţa că 
vor fi salvatorii săi. 


— Pune aici îngheţata! Cafeaua arunc-o pe canal! ordonă 
Sibil Bia. 

Chelnerul se execută. 

— Ce fel de Indivizi sunteţi voi? se miră Sibil Un om vă 
cere ajutorul... Când a plecat? Ar trebui urmărit! 

— Nu intră în atribuţiile noastre şoriceii trandafirii şi 
demonii, replică Maximilian Cornea. Ştiam eu, Sibil, că 
apariţia ta ne va aduce complicaţii! Tu ar trebui să iei 
calmantele, da! 

Frumoasa femeie îi privi pe rând. 

— O să aveţi destule necazuri cu acest ins şi cu şoriceii 
lui! 

— Ai şi semănat printre noi neliniştea, observă Ad. 
Mocanu. 


trei 


Pe uşă era o tăbliță lucitoare pe care un „artist” migălos, 
dar lipsit de gust, gravase Calancea Tiberiu - inspector. 
Imprejurul numelui şi al titlului gravorul executase câteva 
zorzoane îndoielnice. Totuşi, tăbliţa se prezenta lucioasă, 
curată, o freca zilnic fie acest Calancea, fie vreo femeie de 
serviciu. 

Tiberiu Calancea - inspector! - evită liftul şi urcă pe scări 
până la etajul unde locuia. Se temea ca în lift să nu se 
pomenească iarăşi singur cu demonul. Vreo două persoane 
îi salutară scurt: nu avea prieteni şi era considerat un 
individ bizar. Le vorbise unora despre şoricelul trandafiriu, 
ucis acum, dar ăia căscaseră ochii şi plecaseră iute mai 
departe. 

Calancea deschise uşa (ducea subsuoară un pachet), 
apoi o încuie la loc cu yalla, cu un drug, cu un lanţ de 
siguranţă. 

Cu atâtea precauţiuni, cum de mai pătrundeau demonii 
la el? 

In pachet avea lut şi o cutie de acuarele. Bătuse tot 
oraşul ca să deşt de un lut fin, caolin. Mută chiar în mijlocul 


sufrageriei o măsuţă adusă din odaia învecinată, pe măsuţă 
instală şi sprijini o pictură mare, greoaie, ce înfăţişa tot felul 
de animale, de la elefanţi până la... şoareci. Pictura aia, 
operă a unui desenator într-o doagă sau a unui zoolog, 
stătea rezemată de un maldăr de cărţi grele. Oare le citise 
cândva? Apoi, după ce puse pe el un halat, studie opera. 

Printre picioarele elefanților se zbenguiau trei şoricei şi, 
bizară chestie, erau chiar trandafirii. Tiberiu Calancea trase 
un fotoliu, se instală, privi împrejur, nu, demonul nu venise, 
dar ca precauţiune trase un urlet antidemon, apoi alese un 
şoricel, dintre cei trei, unul mai drăguţ şi mai trandafiriu 
decât toţi. 

Din nefericire, în materie de sculptură fostul inspector 
era un ageamiu. După o trudă asiduă îi reuşi ceva ce 
semăna mai mult cu un păduche mare decât cu un 
şoarece! 

Constată eşecul, frământă iarăşi lutul şi începu să a/că- 
tuiască un alt şoricel. La a patra sau a cincia încercare 
izbuti să confecţioneze ceva ce arăta mai mult a iepure 
decât a şoricel, dar Calancea se declară satisfăcut. Se cu- 
răţă pe mâini de lut, deschise cutia cu acuarele; îşi dădu 
seama că habar nu are cum să combine culorile ca să iasă 
un trandafiriu autentic. Prin urmare, dădu telefon unui aşa- 
zis prieten - deşi nu avea prieteni. 

— Mă! urlă acela, tu ştii ce oră e? 

— Habar n-am! Pendula în care locuia şoricelul meu 
trandafiriu... 

— La naiba! Ai să trezeşti copiii! 

— Păi eu n-am copii, ripostă, absurd, Calancea. 

— Deşteaptă scuză! Bine! Acum, că i-ai trezit pe toţi, 
explică-mi ce doreşti! 

După ce căpătă indicaţiile de rigoare de la acel presupus 
amic, prof de desen, Calancea luă două pensule, încercă să 
combine culorile. Acum pe foarte aproximativul şoricel 
licărea un foarte aproximativ trandafiriu... După ce isprăvi 
aceste două operaţii aberante, T.C. se dădu un pas înapoi 
să constate rezultatul şi dădu din cap mulţumit. Acum se 
gândea să pună şoricelul de lut în cuşculiţă, care cuşculiţă 


se găsea în pendulă, din care cauză aceea tăcea de mult 
timp, ca să nu deranjeze veghea sau neveghea şoricelului 
trandafiriu viu - de va fi existat acesta vreodată! 

Calancea fost inspector, nu avea gusturi estetice prea 
exacte. Dar, ne întrebăm, care dintre esteticienii cu acte şi 
diplome au gusturi foarte exacte? În orice caz, Calancea 
după ce-şi studie „opera” din mai multe unghiuri (în pri- 
vinţa asta imita, cu sau fără voia sa, specialiştii), consideră 
că reuşise... 

Altcineva consideră că nu reuşise! 

Două mâini cenușii, cu vinele umflate, aproape negre, 
sfâşiară din spate tabloul-paravan. Mâinile acelea urâte, 
după ce trecuseră prin tablou, apucară şoricelul trandafiriu 
şi-l făcură bucăţi-bucăţele. Calancea dădu să urle, dar 
flegma groazei îi astupase gâtlejul. Fu doar un început de 
urlet. Calancea se prăbuşi pe spate. Nu era leşinat, auzea 
totul, vedea totul, dar nu izbutea să urle! Deasupra ramei 
acelui, tablou-paravan se ivi o figură. Avea, de consimţiţi că 
există un tipar clasic în această privinţă, figură de demon. 

Linii vinete, pe un obraz neomenesc. Cute în verticală pe 
o frunte înaltă, sub un păr vâlvoi, groaznic încâlcit şi... cu 
corniţe parcă! Ochii roşii, sub sprâncene albăstrui, cum 
poate va fi avut în imaginaţia noastră Vriaşul-cu-gât-de- 
mercur... O bărbie prelungă, subţire, ca din lemn de teck, 
iar din bărbie patru fire - numai patru - lungi, negre, 
amenințătoare. Şi dinţi subţiri, ascuţiţi, rânjiţi. Dinţi de 
vampir? Ei, nu - în cazul de-faţă, de demon... Se mai 
petrecură şi altele: un stor la camera dinspre drum căzu cu 
mare zgomot, fiind din lemn greu. Se răsturnară nişte tingiri 
în buc. 

Zburară în acelaşi timp toate ustensilele sculptoristice 
ale lui Tiberiu Calancea. Figura de deasupra pânzei sfâşiate 
se sfâşie şi ea. Apoi se auzi un hohot odios. Apoi, ca trezit 
de acest hohot, Tiberiu Calancea urlă - şi nu se mai auzi 
nimic. Calancea îşi istovi toate puterile în acel urlet şi căzu 
istovit la pământ. 


DAR TIBERIU CALANCEA nu avea să moară în noaptea 
aceea, dovadă că se înfiinţă viu, cel puţin în aparenţă, la 
biroul lui Maximilian Cornea. 

Acesta fuma, îşi privea ceasul, îşi potrivea cravata şi 
aştepta să fie căutat de Sibil Bia, aşa cum se înţeleseseră. 
Aveau o întrevedere cu bere şi îngheţată (dar nu 
antidemon!). 

Şi iată că în birou pătrunse, într-un hal fără de hal, 
Tiberiu Calancea, urmat de un om în uniformă, cu privirea 
descurajată. 

— Am vrut să-l opresc, dar mi-a fost impo... 

M.C. îi făcu semn să iasă. 

— Ce s-a întâmplat, domnule... domnule...? 

— Tiberiu Calancea, fost inspector. Eu... 

— Mă grăbesc, dar ştiu ceva cu un câine trandafiriu... 

— Un şoricel trandafiriu şi un demon! 

— Secţia şoricei trandafirii şi demoni e alături! Marele 
detectiv apăsă pe sonerie, omul în uniformă se ivi. 

— Du-l la Ad. Mocanu! 

Calancea ieşi, însoţit. Un pic mai târziu, marele detectiv 
îşi dădu seama că făcuse o gafă. Sibil Bia trebuia să 
sosească dintr-o clipă în alta, iar Ad. Mocanu era şi el 
printre invitaţi... 

În acest timp, detectivul cu început de chelie, Ad. Mo- 
canu, îşi privea şi el ceasul şi asculta poveştile despre şori- 
celul trandafiriu şi demon. Pe sub birou, îşi rectifica un- 
ghiile. Îl trimise pe Tiberiu Calancea la ofiţerul de servici şi 
la... Registratură, dar înainte de toate îl trimise în biroul 
alăturat, la luga Martin, să-i facă şi lui o bucurie... Apoi Ad. 
Mocanu se apucă de părul lui rar: şi luga Martin era invitat 
de ziua domnişoarei Sibil! Şi totuşi, totuşi, clar că treburile 
cu şoriceii trandafirii nu ţineau de resortul lor! 

luga Martin ascultă răbdător, ca un ardelean ce era, 
povestea, poveştile, dar până la urmă şi el îl trimise pe 
Calancea la Registratură... Dar acela, nemulţumit: 

— Eu sunt inspectorul Tiberiu Calancea! 

— Cine nu e azi inspector, sau viitor inspector? întrebă cu 
o anumită amărăciune luga Martin, amintindu-şi că, dintr-o 


secundă în alta, va fi convocat la un mic festin oferit de 
clujeanca Sibil Bia. 

Toţi trei detectivii o îndrăgeau, dar niciunuia din ei nu-i 
trecea prin cap să... 


patru 


În acest timp, Sibil Bia, femeia cu păr „lunatec”, mergea 
la întâlnire cu invitaţii ei. Întârziase cam un sfert de ceas, 
cum cere protocolul. 

Tiberiu Calancea o văzu, o recunoscu, ceea ce dovedea 
că: 

— avea memorie vizuală, 

— că poate nu era chiar smintit. 

— Domnişoară! 

Sibil Bia nu era femeia ce se lasă acostată pe stradă, însă 
ea-l recunoscu şi se opri. 

— Domnişoară! M-a vizitat iarăşi demonul! 

— Vorbiţi serios? 

— Foarte serios! Şi mi-a sfărâmat... 

— Imi pare rău, dar... 

— Demonul mi-a ucis şoricelul trandafiriu... 

— Domnule! Am înţeles că asta s-a întâmplat mai de- 
mult! 

— Acesta era alt şoricel. Din lut. 

— Din lut?! 

— Eu l-am sculptat. 

— A! Sunteţi sculptor? 

— Nu. Am fost inspector. 

— Aţi fost maltratat? 

— Nu... dar am căzut în nesimţire de groază. Demonul 
arăta ca un... 

— Lasă, domnule! Pot şi eu să-mi închipui cum arată un 
demon! 

— E greu să vă închipuiţi. Văd că domnii de la poliţie vă 
sunt prieteni, poate cu unul din ei v-aţi şi logodit... 


— Nu m-am log! Sibil scoase din poşetă un carneţel şi un 
pix. Numele şi adresa dumitale! 


cinci 


Cu deosebită grijă, ca o fată deşteaptă ce era, către în- 
serare, după bere şi gustare, Sibil Bia puse în faţa celor trei 
adresa omului cu şoriceii, trandafirii şi demonii. Îi convinse. 

Uşa era zăvorâtă, nimeni nu răspundea la sonerie. luga 
Martin zâmbi superior în faţa acelui yalle. Dar uşa avea 
zăvor şi lanţ de siguranţă. De zăvor se ocupă Ad. Mocanu, 
iar lanţul de siguranţă fu un fleac pentru M.C. Ai fi zis că 
demonii sunt chiar ei! 

Ce fac nişte detectivi, veritabili când constată ca au ajuns 
prea târziu, deşi au fost avertizaţi? Îi apucă remuşcările? 
lau decizia de-a face dreptate? Poate şi una, şi alta. 

— Sibil, du-te-n cealaltă odaie, ordonă M.C. 

Sibil îl ascultă, dar numai pentru a trece în revistă lo- 
cuinţa spațioasă a celui ce fusese inspectorul Tiberiu 
Calancea. Apartament frumos, aranjat cu gust, deşi trăise 
burlac toată viaţa Dar o nevastă nu se prea împacă uşor cu 
demonii... Dar dacă e acelaşi lucru? 

— Argintărie, serviciuri de bun gust, covoare deosebite, 
raportă Sibil, revenind. 

— Aha, fată, ţi-ai lăsat amprentele peste tot! constată 
M.C. 

— Posibil, făcu Sibil, privind dezastrul din sufragerie. 

In centrul dezastrului - Tiberiu Calancea. 

— De ce rămâi aici? o întrebă M.C. pe Sibil. Nu pricepi că 
ne încurci? N-ai drept legal... Îţi povestim noi... 

— Nu plec pentru nimic în lume! răspunse încăpăţânată 
Sibil, iar M.C. ridică resemnat din umeri. Avea remuşcări? 

Avusese loc o luptă, sau „demonul”, după ce-i lichidase 
pe Calancea, dar mai întâi şoricelul de lut, distrusese la 
repezeală, din răutate pur „demonicească”, atât cât 
izbutise. In jurul corpului lui Calancea zăceau mobile sparte, 
pendula şi colivia fuseseră doborâte, dar, ciudat, deşi limba 


aurie a pendulei se desprinsese, mecanismul continua să 
ţăcăne... 

Marele detectiv - încercând să aducă din străfundurile 
memoriei ceva... ceva..., dădu telefon şi imediat se iviră ex- 
perţii cu amprentele, cu foto, cu armele „albe” şi alţi ex- 
perţi. A doua zi, la prima oră, din laboratoare veniră diferite 
rapoarte, iar printre ele că - în toată locuinţa existau: 

— amprentele lui Tiberiu Calancea (firesc lucru!); 

— amprentele lui Sibil Bia (ce căutase ea acolo?); 

— amprentele inspectorilor luga Martin şi Ad. Mocanu: 

— şi cam peste tot, amprentele lui Maximilian Cornea. 

Experții aceştia cunoşteau metodele marelui detectiv, 
aşa că unul zâmbi: 

— Ar trebui să vă puneţi cel dintâi pe lista suspecţilor 
domnule maior... 

Chinuit de o amintire neclară, marele detectiv examina 
fotografiile luate, şi ştia că ştie, dar încă nu ştia ce anume 
ştie... 

Medicul legist găsise pe cadavrul lui Tiberiu Calancea 
numeroase vânătăi. Fusese, deci, o încleştare, între inspec- 
torul Calancea şi „demon”. Dar, în acest caz, şi celălalt 
trebuia să prezinte „urme”! M.C. fugi acasă şi, urmărit de 
acelaşi gând neclar, scotoci prin sertare, peste tot, 
blestemând neglijenţa sa proverbială de a nu ţine în ordine 
hârtiile, corespondenţa. 

Se întoarse la birou, nu răspunse la nici o întrebare, ci se 
instală şi aprinse o ţigaretă. De câteva ori uşa se deschise, 
îl căutau, dar ei făcu semne să fie lăsat în pace. Biroul lui se 
umplu de fum. Sufletul lui se umplu din ce în ce de necaz. 
Scrumiera în faţă, bricheta alături, coatele puse pe birou. 
Avea un birou cochet, cu sticlă groasă pusă deasupra, iar 
sub sticlă ilustrate, câteva fotografii, în sfârşit, amintiri... 
Deodată observă ceva ciudat ieşind de sub cotul drept. O, 
doamne, nu era nimic ciudat, era chiar vârful Turnului Eiffel. 
Privi cu ochi critic ilustrata colorată: câtă muncă pentru un 
turn, pentru un simplu turn! Apoi îşi aminti că pe sub 
arcada Turnului zburase un pilot îndrăzneţ. Asta da! Sau 


făcea o confuzie, evenimentul se petrecuse la Londra, sub 
unul din podurile ei celebre? 

Îşi stinse ţigara, aprinse alta, săltă uşor sticla ce aco- 
perea biroul, extrase Turnul Eiffel şi, uluit, constată că sub 
ilustrată se afla o altă hârtie. 

„Domnule Maximilian Cornea, 

pot demonstra că: 

se poate stabili identitatea unui asasin după felul în care 
rupe o hârtie; 

după forţa ce o depune când rupe acea hârtie; 

după numărul de bucățele în care este ruptă; 

după felul în care mototoleşte hârtia după ce o rupe; 

şi, eventual, după amprente. 

Pot aduce numeroase dovezi în acest sens, dacă veţi 
binevoi să aveţi o mai îndelungată convorbire cu mine, cu 
stimă, Gaston Leuca.” 

Dar Maximilian Cornea nu binevoise să-i acorde o în- 
trevedere lui Gaston Leuca! 

Mai examină o dată fotografiile experţilor. Cadavrul lui 
Tiberiu Calancea era înconjurat de sute de bucățele de 
hârtie! 

Marele detectiv apăsă dintr-odată pe trei sonerii. 

— Am o bănuială... ba sunt chiar sigur! Căutaţi-o la hotel 
pe Sibil Bia! 

— larăşi ne încurcăm cu ea? întrebară cam dezamăgiţi 
luga Martin şi Ad. Mocanu. 

— Să considerăm că ea e mascota noastră! 

N-a fost greu să găsească locuinţa lui Gaston Leuca. 
Stătea acasă, singur, fumând, aşteptând să se facă ora 
pentru a merge la Ultimul clopot... 

— Ce mai faci, domnule Leuca? întrebă amabil M.C., 
căutând pe faţa acestuia ceva zgârieturi, vânătăi, urme de 
lovituri. 

— Mă cunoaşteţi? întrebă Leuca. 

— Mi-ai trimis cândva o scrisoare cu unele constatări 
ciudate, spuse marele detectiv. 

— Aşa e! făcu Leuca. Şi aţi dat mare importanţă scrisorii 
mele! 


M.C. îl privi ostil. Leuca îl privi ostil, bătrâneşte însă 
Ultimul clopot nu era un stabiliment potrivit pentru înti- 
nerire! 

— Aţi venit pentru e consultaţie poliţienească? 

— Nu! Eşti fost poliţist. Suntem, aşadar, colegi. Chiar şi 
domnişoara e aproape o detectivă. N-am venit pentru 
consultaţie. Pun cărţile pe masă. Te bănuiesc de crimă! 

Gaston Leuca râse trist, îşi privi ceasul. 

— Asta e bună! Şi pe cine am ucis? 

— Poate că pe „demon”, râse şi M.C. Ce-ţi spun aceste 
fotografii? 

— Ce sunt acestea? întrebă Leuca, alegând una dintre 
foto. 

— Bucăţele de hârtie, rupte mărunt-mărunt... 

— Mărunt-mărunt? Unde sunt ochelarii? 

Se zăpăcise, Gaston Leuca. 

— lată-ţi ochelarii, domnule, făcu Sibil. 

Impreună cu ochelarii îi întinse un pahar cu apă. 

Gaston Leuca râse lung şi, de data asta, învingător. 

— Mărunt, mărunt... mototolite într-un anumit fel... dar 
ăsta e omul meu! Dreptatea nu e de prisos nici când se 
face cu întârziere! E omul meu, dublura mea, care şi-a 
bătut atâta timp joc de mine! Vă duc la el. Lasă-ţi aici pă- 
lăria aia elegantă, domnule Maximilian Cornea! Ciufuleşte-ţi 
părul, să cadă peste ochi. Şi dumneavoastră, domnilor, 
lăsaţi-vă cravatele la mine. Mergem la un local ce se numea 
odinioară U/timul clopot, acum îi zice Crama nr. 132, dar tot 
local de duzină e, iar dumneavoastră, domnişoară, nu 
credem că... 

— Ba, vin şi eu! decise Sibil. 

— Ne vom aşeza în puncte diferite, decise Gaston Leuca, 
brusc întinerit. 

În seara aceea, descinderea la fosta tavernă Ultimul 
clopot se dovedi inutilă. Şi în seara următoare, la fel. Marele 
detectiv se gândea că intrase - şi nu pentru întâia oară - 
într-o poveste ridicolă, dar în seara a treia „imitatorul” 
apăru. |n cealaltă parte a sălii, privindu-l ţintă, Gaston 
Leuca începu să rupă mărunt, mărunt o bucată de hârtie. 


Parcă sfidându-l, „imitatorul” făcu rost de un ziar şi începu 
să-l rupă, şi-n vremea asta rânjea. „Nu m-ai prins, 
prostule!” „Ba de data asta te-am prins, ticălosule!” gândea 
bătrânul Gaston Leuca. 

Dintr-un alt colţ al cramei, M.C., supraveghea scena. Erau 
acestea dovezi concludente, chiar dacă „imitatorul” avea o 
mare vânătaie sub ochi? 

Apoi marele detectiv îşi aminti cum se apăra de „demon” 
bietul Tiberiu Calancea: ur/âna. Îi veni o idee. Poate că era 
eronată, dar ar fi fost oare prima sa greşeală? Se sperie un 
om de-un simplu urlet? În mod normai, nu, dar un om care 
are ce are cu şoriceii trandafirii şi rupe orice bucată de 
hârtie în bucăţi mărunte, mărunte... Să încercăm, îşi zise, 
şi-l privi pe Ad. Mocanu, care şedea în altă parte, alături de 
un pahar cu vin. La altă masă, luga Martin îi ţinea tovărăşie 
Sibilei Bia. 

Nu, îşi zise marele detectiv, băieţii mei sunt oameni prea 
demni ca să se dea în spectacol. Apoi îl privi pe individul de 
la masa lui. Acesta părea îndeajuns de cherchelit. 

Marele detectiv pocni din degete şi ospătarul mai aduse 
un pahar plin, M.C. îl puse în faţa cetăţeanului de lângă el. 

— Ce e asta, domnule? 

— Trăscău. Fac cinste! zise marele detectiv. 

— Nu încercaţi să mă mituiţi, domnule, făcu acela, 
privind totuşi cu jind paharul. Nu mă mai ţin de rele... 

— Te ştiu prea bine, zise marele detectiv. Te-am arestat 
odinioară de două ori. Ai ocazia să-ţi răscumperi toate 
păcatele, dar mai întâi bea paharul acela... 

După unele parlamentari, fostul client al marelui detectiv 
traversă crama, ducându-şi cu el şi paharul. Se trânti pe un 
scaun chiar alături de „imitator”. Dădu pe gât ultimul strop 
din pahar, apoi începu să geamă, ba nu, chiar să urle! Toţi 
întoarseră capul, miraţi, dar asasinul lui Tiberiu Calancea 
sări în picioare, alb de groază, şi dădu s-o şteargă. Dar n- 
avea cum... 


— Şi acum, Sibil, o ultimă întrebare! spuse a doua zi M.C. 
Tu l-ai adus acolo, la grădina de vară, pe Tiberiu Calancea? 
— Poate da, poate nu... Acum nu mai are importanţă. 


* 


Într-o altă seară, Gaston Leuca, singur, se duse la fosta 
tavernă Ultimul clopot. 

Se aşeză liniştit la o masă liberă, într-un colț, aşteptă să i 
se aducă obişnuita jumătate de vin roşu, îşi turnă în pahar, 
apoi scoase pachetul cu țigări. Mai avea o singură țigară, o 
aprinse, trase un fum, luă un gât de vin, apoi puse mâna pe 
pachetul de ţigări, golit acum. 

Îl rupse în bucățele mărunte, mărunte, le mototoli şi, 
când să le arunce în scrumieră, îşi revăzu gesturile, înţelese 
brusc esenţa cuvintelor „deodată, inevitabilul!”. Privi în 
cealaltă parte a sălii, dar acolo nimeni nu-i mai imita ges- 
turile. Simţi acut absenţa inamicului său de o viaţă! 

Şi abia acum constată că e, cu adevărat, bătrân... 


PERSOANE CU MEMORIE PERICULOASĂ 


unu 


„Dragă Maximilien! 

Sunt mai mult decât sigură: nu te vei necăji observând că 
folosesc numele tău franţuzit, aşa cum o făcea cu atâta 
gingăşie şi drăgălăşenie marchiza de Yholdy, din povestea 
ce mi-ai relatat-o cândva. Tu mi-ai desenat pe larg victoriile 
tale, atât din punct de vedere polițienesc, cât şi 
sentimental. Între altele, trebuie să-ţi spun fără ocolişuri că 
un bărbat ce se laudă cu succesele lui sentimentale e un 


indiscret şi nu merită laude! Însă tu, în privinţa succeselor, 
ai fost totdeauna o persoană cu memorie primejdioasă şi un 
lăudăros! Ceea ce nu te-a împiedicat să ajungi şi un mare 
detectiv. Nu te umfla în pene, şi eu sunt suficient de 
încrezută. În plus, prezenţa ta aici este absolut necesară! 
Ţi-o spun eu, Sibil Bia - şi nici eu nu sunt chiar oricine! Între 
timp, am aflat unele amănunte privind preţioasa ta 
persoană, amănunte ce m-au uimit. Ştiu acum că ţii un 
jurnal în care notezi, pe înserate: 

— Câte izbânzi ai obţinut; 

— câte înfrângeri ai încasat (ce modestie! Să-ţi recunoşti 
tu înfrângerile!); 

— câte minciuni ai tras (culmea!); 

— şi de câte ori ai reuşit să vorbeşti pe tonul acela neu- 
tru, impersonal; 

Întrebare răutăcioasă: câte greşeli de ortografie mai faci? 

Despre toate acestea, şi mai ales despre altele, mult mai 
grave, vom discuta dacă vii în grabă în mica staţiune B. 
Repet, în grabă! Am întâlnit aici o stranie enigmă! Demnă 
de competenţa ta. Aici înot, fac plajă şi fac pe marea 
detectivă, până ce apari tu. Te aştept, dar iute! Mă găseşti 
lângă bazinul trei. Dacă observi o tipă bine, frumos 
bronzată, în plină formă, mereu curtată însă respingând cu 
promptitudine propuneri deosebit de spirituale, delicate, 
cum ar fi: „nu doriţi, frumoasă domnişoară, să învăţaţi de la 
mine un crawl specia/?” - să ştii că eu sunt. Ochii tăi de 
mare detectiv mă vor recunoaşte. 

Te rog să vii singur! 

De ce nu? 

La Baia Mare, ai fost îndrăgostit de mine aproape trei zile 
şi jumătate. La Cluj, nu mai ştiu sigur. Dar eu oare te voi 
recunoaşte? Să nu-mi spui că ai îmbătrânit! 


Te aştept, cu drag, Sibil” 


doi 


Marele detectiv citi, reciti epistola, după ce-şi puse pe 
furiş ochelarii, să nu-l vadă nimeni, îşi făcu delegaţia 
cuvenită, şi se îmbarcă în cel dintâi tren pentru acea mică 
staţiune B.: scrisoarea venea de la frumoasa Sibil, la care el 
ţinea În continuare, fără a mai fi îndrăgostit de ea. Străbătu 
ştrandurile bine adăugite şi reparate, nu văzu nici o fată 
care să se asemene cu Sibil. 

„Puştoaica!” gândi, nu fără amărăciune, fostul şef al 
Brigăzii a treia criminale. „larăşi am picat în capcana ei!” 
Privi lung împrejur. Se gândi la băieţii pe care-i formase, în 
ciuda erorilor sale, se gândi la luga Martin, la Adrian 
Mocanu. Regretă că nu adusese pe nici unul dintre ei acolo. 
Nu-l amuza să facă plajă... Totuşi, îşi puse un slip, fireşte 
unul cochet, bine înfiorat, şi se întinse alene pe burtă pe o 
pătură cam tristă - fiindcă se simţea singur! - şi încercă să 
nu se gândească la nimic. Se auzi chemat: 

— Maximilien! 

Şi ce văzu el? O vampă bronzată foc, în costum de baie 
cât se poate de sumar, bine dispusă, care-i zâmbea pro- 
miţător. Această femeie purta ochelari de soare albaştri, 
mari cât nişte castroane, şi o pălărie de pai ce-i umbrea 
figura. 

— Luaţi loc, duduie! Pe mine mă căutaţi? 

— Pe cine altul?! 

— Dar eu sunt incognito... 

— Se înţelege... lar eu sunt... 

— Sibil! Puştoaico! Nu ţi-e ruşine să-ţi baţi joc în aşa hal 
de un om bătrân?! 

— Tu, bătrân?! 

Marele detectiv se ridică de pe pătura lui, care acum nu 
mai era tristă fiindcă apăruse Sibil. Maximilian Cornea 
rămăsese zvelt, în ciuda vârstei ce o păstra de asemenea... 
incognito. Şi el bronzat, impunător şi, fără discuţie, teribil 
de încrezut, de parcă te-ar fi costat un milion de pesos 
onoarea de a da mâna cu el. Totuşi, marele detectiv întinse 
mâna către Sibil, chiar şi fără milionul acela. Ea râse: 

— Nici acum n-ai învăţat că femeia e cea care prima 
întinde mâna, dacă are chef, bineînţeles! 


— Nu mai face pe nebuna, puştoaico! De unde ştii tu 
despre jurnalul meu cu înfrângeri, victorii, minciuni şi toate 
celelalte? 

— Am să-ţi spun numai dacă rezolvi enigma pe care am 
de gând să ţi-o ofer! 

— Credeam că m-ai chemat pur şi simplu din prietenie. În 
orice caz, nu pot suferi să stau nemişcat la prăjeală. Te 
aştept de atâta timp! 

— Mă aştepţi de numai un ceas, anume te-am lăsat să 
aştepţi, fiindcă nici să numeri nu ştii. Acesta e bazinul 
patru! 

— Nu aritmetica elementară e specialitatea mea, Sibil! 

— Dar care?! Ai cronometrat totuşi exact cele şaizeci de 
minute, Maximilien! Asta ai învăţat de la mine, ţinerea în 
evidenţă a fiecărui minut! 

— De la tine? Nu ştiam! Dar tu ce ai învăţat de la mine, 
Sibil? 

— Să fac, sau să mă prefac că aş fi niţel detectivă... Din 
păcate, nu-mi prea reuşeşte! Dar ţie - da. Măcar să te 
prefaci... 

— Deci m-ai chemat aici pentru a mă insulta! 

— O, nu, Maximilien! Prea e veche prietenia ce ne leagă! 

— Din păcate, numai prietenia!... Şi care e urgenţa, 
frumoasa mea? 

— Eu te consider un adevărat anchetator, cu toate erorile 
tale. M-am izbit aici de un caz... 

— Te-ai izbit de un caz! o ironiză marele detectiv. Ce 
jargon, folosit de tine, o iubitoare a „cuvintelor potrivite”! 
Frumos „potrivite”. 

— Oh, la, la! nu se lăsă mai prejos Sibil. L-ai citit de 
curând pe Arghezi?! 

— Bineînţeles! În ce mă priveşte, credeam că ai venit aici 
să te odihneşti... eventual să te inspiri. 

— Să mă odihnesc! Cine te-a cunoscut pe tine, 
Maximilieu, nu mai cunoaşte odihna. Ai microbul 
detectivicesc în sânge, şi microbul ăsta se ia uşor! Prea 
uşor! Dar, cine ştie, poate mă voi şi inspira, cum se spune, 


direct din viaţă. Prefă-te că nu vezi nimic, dar priveşte într- 
acolo, treizeci de grade nord-nord-est... 

— Da, văd două doamne care încearcă zadarnic să-şi 
ascundă vârsta. 

— Lasă, deocamdată, doamnele! Cinci grade mai la 
stânga! 

— Nu cunosc limbajul acesta marinăresc, dar nici tu nu-l 
cunoşti, Sibil. Te prefaci numai. Văd un bătrân cu mâna 
stângă lipsă. l-a fost amputată cam de la umăr. 

— Aşa e. 

— Un bătrân, vorba vine... Are cam vârsta mea... 

— Posibil însă un dandy ca tine ştie să se păstreze. Mai 
foloseşti cele zece soiuri de creme şi loţiuni pentru faţă? 

— Zece? Credeam că numai cinci. În orice caz, eşti o 
persoană cu memorie primejdioasă, Sibil. Ei bine, ce e cu 
omul acela ciung? 

— Te întreb eu pe tine, Maximilien. Am aflat doar că 
numele lui e Vasile Crişan şi că e în relaţii ciudate... sau 
încâlcite... cu o doamnă pe nume Marietta Gomescu, pe 
care sper s-o vezi. 

— Ce înţelegi tu prin relaţii ciudate sau încâlcite? 

— Va trebui să stabileşti tu, măreţe detectiv! 

— M-ai chemat aici fără luga Martin şi fără Ad. Mocanu. 
Nu pot face mai nimic fără ei! 

— Ce năzbâtie! Poţi face totul singur. Dar, mai ales, 
ajutat de mine! 

— Mă băiete! striga M.C. către un puşti ce trecea cu o 
tavă. Lasă aici două sucuri reci! 

— Aş prefera o bere, pe căldura asta, spuse capricioasa 
Sibil. Fac eu cinste! 

— Nu te mai da grozavă, spuse marele detectiv şi plăti, 
lăsând un bacşiş princiar, ca să facă el pe grozavul, cum îi 
şedea bine. Ciocniră sticlele, iar M.C. spuse: - M-ai invitat, 
deci, la plajă! Nu crezi că va bate la ochi diferenţa de vârstă 
dintre noi? 

— No, şi ce? De fapt, te-am invitat într-adevăr la o 
anchetă! 

— Splendid! Tocmai eram în ajun de concediu! 


— E un caz deosebit, Maximilien! Îţi vei petrece concediul 
rezolvându-l. Sibil Bia se întinse mai aproape de el. Tu pari 
a fi un cuceritor, încă! Şi apoi ce, crezi că mi-a făcut 
deosebită plăcere să stau ceasuri în faţa oglinzii, 
machiindu-mă ca să mă fac cu zece ani mai bătrână?! Asta 
pentru „a nu bate la ochi”. Să părem o pereche potrivită... 
Te rog, scoate din buzunarul halatului... 

— Nu port ochelari în public, Sibil! 

— Ştiu şi asta! Dracu ştie ce nu cunosc despre tine! Ai 
acolo, în buzunar, luneta telescopică asemănătoare cu un 
trabuc. N-o părăseşti nicicând! Te foloseşti de ea pentru a 
cerceta femeile frumoase! 

— Te rog, Sibil! 

— Acum nu vei privi o femeie frumoasă. Scoate luneta! 

— Bine. Te ascult ca un novice, fetiţo. Incotro să cer- 
cetez? 

— Plimbă-ţi privirea peste tot, prefăcându-te că fumezi! 
Te ajut eu să lămurim cazul, am încercat singură, dar m-am 
împiedecat la picioare... 

— N-am observat nici o vânătaie la picioruşele tale, Sibil. 
Sunt convins că miros a orhidee! Picioruşele... 

— Da' de unde! Miros a Anotimpuri şi a săpun. Uite acolo 
o brunetă plină de viaţă, uite o blondă superbă, îţi vine să-i 
împleteşti cu degetele părul din cap. Acum ce mai observi? 

— Un câine doberman superb, negru ca un diavol. 

— Dar stăpâna acelui câine? 

— O fi bătrânica de lângă el, sever îmbrăcată? 

— Nu e chiar atât de bătrână... In orice caz, îşi pierde 
multe dimineţi încercând să se întinerească. Nu ştiu la ce-i 
foloseşte! Te-am chemat să afli tu! 

— Deci, m-ai chemat? lată-mă iar la ordinele tale! Şi care 
e, mă rog, marele mister? 

— Dacă nu e un mister, îţi plătesc amendă! 

— Mă tem că nu e nici un mister şi că am să te amendez 
straşnic, Sibil! Şi mă plictisesc să rămân mult la soare, 
inactiv. 

— Nu vei rămâne mult timp inactiv! Spune-mi de ce 
doamna înaltă, uscăţivă - deşi pun pariu, că e numai fibră - 


aduce resturi de mâncare şi le aruncă tuturor potăilor? Nu 
aici, rar aici, mai ales prin parcuri... 

— Nu dă mâncarea dobermanului ei? 

— Dobermanul acela nu e o potaie. Pare să fie un câine 
demn. Nu se atinge de hrana altora. 

— Grozavă enigmă, Sibil! Poate e o femeie singuratecă şi 
iubeşte câinii. 

— Fii atent ce se întâmplă! 

— Văd! Văd! _ 

Domnul cu braţul stâng amputat se ridicase. Inainta cu 
mare sfială, dacă nu chiar cu o anumită teamă faţă de 
posesoarea marelui doberman negru. In picioare, cu un aer 
de umilinţă, o întrebă ceva. Ea îi aruncă o privire rece, 
ascuţită 

— Ce zici de privirea ei? întrebă Sibil. 

— Nimic, spuse M.C. Poate e privirea unei cucoane ce nu 
doreşte să fie inoportunată. 

Bărbatul ciung întrebă ceva femeia rosti trei cuvinte, 
ceva de genul „nu mă deranja!”, dar bărbatul rosti o lungă 
şi probabil plângăreaţă pledoarie şi proprietara do- 
bermanului îi făcu semn să ia loc. 

— Vezi acum că se cunosc? întrebă Sibil. Şi de ce are 
braţul stâng amputat? 

— O fi fost pe front, săracul! 

— Dar de ce e atât de slugarnic, umil şi chiar înfricoşat? 

— Simple ipoteze, Sibil! De ce să fie înfricoşat? 

— Tu vei afla! Vezi bine că obrazul îi tremură, are buze 
subţiri şi mereu pare că o imploră ceva, şi ea refuză. 

— larăşi te aventurezi cu ipotezele, Sibil. Poate că şi el e 
un singuratec. Poate vrea s-o ia de nevastă. 

— N-are nici un pic de mândrie. Discuţia dintre ei s-a 
repetat de mai multe ori, şi ea mereu refuză. Şi are o pri- 
vire rea, femeia asta! 

— Cum poţi să-i desluşeşti privirea de la distanţă, Sibil? 

— Dar şi tu o desluşeşti, Maximilien! Vezi că are ochii răi, 
gesturile scurte, categorice. Ea îl urăşte, iar el îi ştie de 
frică. O cumplită frică, aş îndrăzni să afirm. Mai adaug că în 


ograda acestei femei se află un automobil vechi, o rablă, o 
rămăşiţă... Acum e de nerecunoscut... 

— O fi uitat să-l predea la fier vechi. Aceasta e enigma? 

— Alta, este enigma! Simt că e ceva negru, foarte negru, 
la mijloc. 

— Imaginaţia ta de romancieră, Sibil! Dar, ca să nu 
pierdem vremea, să ieşim din ştrand. Să văd şi eu rabla aia 
de automobil - deşi nu ştiu de ce mă obosesc. De bună 
seamă ca să-ţi fac ţie plăcere, Sibil! 

— Vrei să pătrunzi în livada femeii cu ochi răi şi cu 
dobermanul ca un diavol? 

— De ce nu? 

— Şi dacă apare stăpâna? 

— Inventez eu ceva... Îmbracă-te Sibil! 


trei 


Poarta era încuiată, dar pentru marele detectiv fu un 
fleac s-o descuie. Trecură printre câţiva arbori. Acolo 
ruginea epava. O scânteie de curiozitate se aprinse în ochii 
lui Maximilian Cornea. 

— Ca să vezi, Sibil! Aceasta nici nu e rămâăşiţa unui 
automobil! 

M.C. examină îndelung fierăria ruginită, printre care se 
iviseră ierburi şi chiar flori - delicatele flori izbutiseră să 
treacă prin tăblăria epavei. 

— Aceasta este, vorbi M.C., carlinga unui avion de 
vânătoare german. Desigur, un Messerschmitt. Dar cum a 
ajuns aici? Probabil din întâmplare. 

— Nu există întâmplare, măreţe detectiv! 

— Uneori trebuie să admiţi şi rolul întâmplării, puştoaico! 

— O admit, dar numai provizoriu! 

— Şi totuşi, eu ce caut aici, Sibil? Am forţat poarta şi... 

— Ce dovezi ai că sunt resturile unui avion? 

— Mă pricep, niţel. În vremea războiului am însoţit-o la 
Berlin pe actriţa Mariela Simionescu, iar de la Berlin am 


fugit tot cu un avion. E un capitol destul de încurcat al vieţii 
mele. 

— ÎI cunosc, ripostă ea. Mi l-ai relatat, cu toate înflo- 
riturile necesare. lţi place poza! 

— Cum adică poza, puştoaico? 

— Nu-mi mai spune puştoaico! Terminus! De la am 
terminat... măcar în această privinţă! De unde ştii că acesta 
e un avion de război? 

— la priveşte! spuse marele detectiv. Restul unul Messer. 
Te pricepi? Nu cred! Uită-te la panou, la comenzi! Sunt 
acolo scobituri, pedalele, iată şi locul unde a fost manşa. 

— Manşa? Nimic nu-mi spune nimic! 

— Marea mea detectivă! Eşti o mică începătoare! Ai 
zburat de la Cluj la Bucureşti şi înapoi. N-ai avut acces în 
cabina piloților - firesc lucru! E un rest de automobil?! lată, 
repet, locul unde a fost manşa. Chiar dacă nu înţelegi! lată 
şi comenzile flapsurilor. Planurile înclinate care obligau un 
avion să urce sau, mai ales, să coboare! 

— Ştiu ce sunt flapsurile, măreţe descurcător în ale 
tuturor enigmelor! Însă eu te-am chemat aici numai pentru 
o singură enigmă! 

— M-ai chemat! ripostă marele detectiv, încercând să fie 
blajin ca o enigmă care nu se mai cere rezolvată. Nu-i 
reuşea câtuşi de puţin. În faţa unei femei frumoase, precum 
Sibil Bia, se simţea la fel de dezarmat ca un pistolero căruia 
i s-au şutit blestematele de arme din tocuri şi a rămas 
numai cu providenţa alături de el. Providența! 

— Uite cum stau lucrurile, Maximilien! La începutul, sau 
pe la mijlocul războiului, această doamnă, numele ei este 
Marietta  Gomescu, era în bune relații cu un... 
sturmbannfiihrer - o, nu, ăsta a fost un fel de grad în SS-ul 
lor. Cu un simplu maior de aviaţie german. Poate un as. 

— Orice fel de as poate să fi fost, chiar şi as de treflă, 
Sibil. Pentru aşa ceva nu i se poate aduce o culpă, acum! 
Care este enigma? 

Poarta nu scârţâi, cineva avea grijă să fie bine unsă, 
totuşi se auzi ceva... ceva. Dobermanul negru, uriaş, se 
repezi la intruşi. 


— Cuminte, Max! La mine! spuse cucoana care intrase, 
aceeaşi femeie înaltă, uscată, numai ligamente, rece şi 
aspră, şi poate - dacă e să luăm în seamă consideraţiunile 
Sibilei - cu o privire rea, sau poate chiar pe de-a-ntregul 
rea. Dobermanul-diavol o ascultă, i se supuse, şi abia acum 
marele detectiv o examină cu atenţia cuvenită. lInaltă, 
ciolănoasă şi tristă. Aşa crezu că descifrează marele 
detectiv. Dar este, oare, tristeţea, o mare enigmă? 

O examină încă o dată, mai necruţător, cu obrăznicia lui 
de vechi anchetator. Sibil nu se înşelase. Această femeie, 
nu tocmai tânără, se afla într-o bună dispoziţie, atât 
psihică, cât şi fizică. Părea să fi practicat sporturile Care? 
Alpinismul. Avea ochi mari, frumoşi, de un catifelat diafan, 
şi totuşi, prin ceva... prin ceva, respingători şi chiar răi. 
Nişte ochi nu prea uşor de domesticit! Însă marele detectiv 
nu se lăsă în prada unor amănunte minore... Inregistră iute 
şi bastonul de bambus, fabricaţie veche şi frumoasă, de 
care se sprijinea doamna probabil fără să fie neapărată 
nevoie. Femeia cu ochi duri nu părea să aibă nevoie de un 
sprijin. Bastonul de bambus avea sus îndoitura căptuşită cu 
argint greu, iar partea inferioară era învelită cu un strat de 
aramă. E de presupus că ar fi fost în stare să se apere cu 
bastonul acela şi-n faţa unui tigru. Purta la gât o eşarfă 
verde presărată cu mici podoabe argintii, ce aduceau de 
departe cu o zvastică... De ce purta fularul acela verde, de 
dragul podoabelor, din cochetărie sau pentru a-şi ascunde 
ridurile de la gât? Ochelarii de soare nu-i acopereau ochii, ci 
şi-i ridicase sub părul bogat, blond, dacă nu cumva era 
vopsit. Îi privi drept în faţă pe vizitatorii inopinaţi. Avea 
ochii limpezi şi nu purtase pesemne niciodată ochelari de 
vedere. De unde o fi scos Sibil că are ochii ră;? se întrebă 
Maximilian Cornea, continued s-o examineze şi el fără sfială 
pe doamna Marietta Gomescu. 

Ce vârstă o fi avut? Depăşise desigur şi a doua tinereţe, 
dar nu era nicidecum respingătoare, şi cu ani în urmă 
fusese probabil o frumuseţe de femeie - totuşi, medită iar 
M.C., Sibil o fi având pe undeva dreptate. Această femeie 


are probabil un suflet de fier... Oare cum o fi arătând un 
„Suflet de fier”? Dacă îl îndoi, scârţâie, se frânge? 

— Întreaga mea stimă, doamnă Marietta Gomescu, se 
înclină în faţa ei marele detectiv. Femeia nu-i răspunse. 
Avea ochi limpezi, străvezii, tineri încă, dar ochii limpezi 
străvezii şi încă tineri, nu pot fi nişte ochi răi? se întrebă iar 
M.C. Nu, categoric, ochii nu erau răi, dar întreaga atitudine 
- la care contribuia şi bastonul acela! - era prin ceva ostilă 
- dar, îşi spuse marele detectiv - cum să nu te manifeşti 
ostil faţă de nişte necunoscuţi care-ţi pătrund în curte 
nechemaţi? 

— Cum aţi intrat la mine? vorbi, în sfârşit, doamna 
Gomescu. Avea glas baritonal. 

—  lertaţi-ne impertinenţa, interveni Sibil. Poarta era 
deschisă... 

— Oare? Nu am obiceiul să uit poarta deschisă! 

— Insă acum... 

— Continuati, Freu/ein! Freulein... ? 

— Mă numesc Sibil Bia. Vărul meu, domnul Cornea, fost 
automobilist, e mare amator de relicve vechi... 

— O relicvă nu poate fi decât veche, Freu/ein! lar aceasta 
nu e relicva unui automobil! 

Doamna Gomescu îşi rimela ochii limpezi cu un verde 
deschis ce se potrivea cu fularul. 

Frumosul doberman negru o urma pas cu pas. Dacă un 
câine poate fi inteligent şi plin de fantezie, acesta era. Dar 
câinii inteligenţi îi simt pe oamenii răi, şi atunci ce rămânea 
din teoria Sibilei? se întrebă M.C. 

— Vărul dumneavoastră, hm, cum îl cheamă? La vârsta 
mea, memoria dă chixuri... 

— Maximilian Cornea, fost automobilist, fost pilot cu 
faimă mare. 

— Pilot de automobile sau de avioane? 

— Pilot automobilist, doamnă. 

— E chiar aşa cum bănuiam! Cu toată nuanţa baritonală 
a glasului, vocea era a unei femei cultivate, o voce suficient 
de catifelată, dacă ne putem exprima astfel. Acest domn 
Cornea vă face curte, Freul/ein? 


— E un văr... 

— Asta nu împiedecă nimic. Totuşi, vizita dumneavoastră 
inopinată...? 

— Am fost pilot de curse, doamnă, vorbi M.C. Această 
localitate e mică şi am auzit că posedaţi resturile unui au- 
tomobil foarte vechi, aşa că am îndrăznit să... 

— V-am observat la ştrand! Vorbeaţi despre mine? De ce 
nu mi-aţi cerut acolo permisiunea de a intra la mine în 
curte? Cum explicaţi o astfel de purtare? 

— In nici un fel de explicaţie nu intră şi scuzele, doamnă, 
spuse Sibil, iar lui Maximilian Cornea i se păru că acum 
„aghiotanta” sa are ochi răi! Vărul meu, Maximilian, e un 
impulsiv! 

— Ca şi dumneavoastră, Freu/ein, nu e aşa? 

— Verişoara mea a încercat să mă calmeze, dar viaţa 
mea foarte agitată din tinereţe, până ce am avut un grav 
accident, care m-a dus la pensionare... înţelegeţi, în loc să 
pilotez automobile mi-am petrecut vremea prin birouri, am 
strâns chiar şi timbre, ceasornice, tot felul de obiecte, 
orologii seculare, epave ale unor vechi automobile... 

— Nu arătaţi a fi pensionar! i-o tăie scurt femeia cu 
ochelarii sus pe frunte, aşa cum poartă uneori aviatorii. 

— Viaţa sportivă din tinereţe m-a ajutat..., îngăimă 
marele detectiv, dându-şi seama că în ochii acelei femei, 
dacă nu răi neapărat, oricum pătrunzători, face o figură 
jalnică. 

— In orice caz, nu am nimic de vânzare, spuse ferm 
doamna Gomescu. Am de toate, dar nu vând nimic. Intraţi 
în casă... dacă tot aţi venit fără invitaţiune! Poate vă prepar 
o cafea. Vă pricepeţi la avioane? La câini? 

— La aparate, da, doamnă. La câini, nu tocmai. 

— Totuşi, dobermanul meu nu v-a atacat! 

— Ar fi făcut-o, dacă nu-l stăpâneaţi! 

— Nu l-am stăpânit, domnule! Nu aveam nimic împotrivă 
dacă vă sfâşia! Nu accept să se intre aşa la mine în casă! 

— Dar câinii deştepţi au însuşirea de a-i deosebi pe 
răufăcători de oamenii cinstiţi, stimată doamnă Gomescu! 

— Să înţeleg că vă încadraţi în rândul oamenilor cinstiţi? 


— Dar cum altfel, stimată doamnă?! 

— In orice caz... stimate domnule... hm, îmi scapă nu- 
mele... stimate domnule fost automobilist, ce vedeţi aici nu 
este epava unui biet automobil! 

— Cum, nu? 

— Domnule... hm! 

— Maximilian Cornea. 

— Da. Să zicem că acesta e numele dumneavoastră. 
Fierăria asta veche este rămăşiţa glorioasă a unui avion de 
luptă Messerschmitt. 

O spusese răspicat, limpede, rece, cu un anumit fel de 
duritate în glas, aşa cum rareori unele mari actriţe pot să-l 
însuşească M.C. ciuli urechile, încercând să citească şi cu 
ele ceva. Nu izbuti mare lucru. 

— Cum se face, urmă, necruțătoare doamna Marietta 
Gomescu, că dumneavoastră, un specialist, nu puteţi de- 
osebi epava unui automobil de carlinga unui avion de 
luptă? 

— Dar abia am intrat, doamnă! 

— Şi aţi intrat nepoftiţi, forțând poarta! 

— Ne-am cerut scuze, doamnă! făcu umilă - pe cât îi 
reuşea să facă pe umila - mândra Sibil Bia. 

— Nişte simple scuze! Credeţi că e suficient? Îi privi pe 
ambii cu ochii ei necruţător de limpezi. 

— Ne cerem încă o dată scuze, doamnă! făcu M.C., mult 
mai puţin umil. Deci, aveţi aici rămăşiţa unui Messer! Cu 
atât mai mult îi creşte preţul! 

— Nu mai vorbiţi de preţuri, domnule! Nu vând nimic! 
Sunteţi cumva poliţist? 

— Nici vorbă de aşa ceva, doamnă! 

— Dar cum nu?! Mirosiţi a poliţist cale de o poştă? 

— Mulţumesc de compliment! Nu ştiam cum miroase un 
poliţist, făcu M.C. şi, cu toate eforturile sale, politeţea i se 
topise din glas. 

— Exact ca dumneavoastră! făcu femeia, cu glas rece, şi 
abia acum marele detectiv crezu că desluşeşte în vocea ei, 
ca şi în lucirea, acum cam nebună a ochilor, ironia, 
sarcasmul, dacă nu şi ceva mai rău. Dar ce poate fi mai 


rău? Îşi îndulci sarcasmul şi eventualitatea acelei bănuite 
ironii sub un zâmbet ce se voia melancolic. Zise: - Nu-mi 
pasă de nimic! În tinereţe, m-am îndrăgostit de pilotul de 
aviaţie Rudolf Stulpangel. E o culpă gravă, credeţi? 

— De ce, doamnă? lubirea... 

— „...e un lucru foarte mare”, cum spunea Topârceanu - 
dacă l-aţi cetit cumva. Vă place, poezia? Nu cred! Îi ignoră 
pentru o clipă pe mosafirii nepoftiţi pentru a-şi mângâia 
dobermanul. Acesta scânci şi i se lăsă la picioare, aşa cum 
nu-i stătea bine unui câine cu talia şi înfăţişarea lui. 

— Acest pilot Rudolf Stul... 

— Stulpangel. Nu i-aţi uitat numele, vă prefaceţi doar! Mă 
iubea şi-l iubeam! A fost lovit, ciuruit, şi cu avionul în flăcări 
a reuşit să zboare până aici, să se prăbuşească în grădina 
casei mele! 

— De necrezut! spuse Maximilian Cornea. 

— Cum aţi spus? De necrezut? întrebă înrăita Marietta 
Gomescu. 

— Spun şi eu, cât mă pricep... cu toate că mă pricep 
extrem de bine! De ce domnul Rudolf Stulpangel n-a în- 
cercat să se paraşuteze? 

— Nu întotdeauna piloţii reuşesc să sară cu paraşuta! 
ripostă femeia cu ochii deschişi, transparenţi şi totuşi răi. 
Se întâmplă mai totdeauna câte ceva neprevăzut. Imprevi- 
zibilul... Se înnoadă frânghiile paraşutei... alte complicaţii... 
sau, pur şi simplu, piloţii nu văd altă ieşire decât prin 
moarte...! 

— Acest domn Rudolf voia să moară? 

— Nu unul ca el! Ar fi dorit să mă iubească! 

— E o afirmaţie riscantă! 

— Cum vă permiteţi, domnule? 

— Domnul Maximilian Cornea îşi permite mereu prea 
mult! interveni, pacificatoare, Sibil Bia. Vă rog eu să-i 
treceţi cu vederea! Vă rog! 

— Nimic nu trec cu vederea! 

— Aveţi dreptate, doamnă, îşi domoli glasul M.C. Nu 
totdeauna piloţii izbutesc să se paraşuteze, chiar în pri- 
mejdie de moarte. Se blochează ceva, se încâlcesc 


frânghiile... sau, pur şi simplu, aceşti piloţi ai unei cauze 
pierdute preferă să moară. 

Urmă o tăcere. Marele detectiv reluă: 

— Domnul Rudolf voia să moară? Dorea neapărat să se 
prăbuşească în grădina casei dumneavoastră? 

— Întrebări de poliţist, domnule! 

— Îmi cer scuze! Voi încerca să fiu rezonabil... pe cât îmi 
e cu putinţă. Acest pilot Rudolf... Stul... 

— Rudolf Stulpangel! Nu i-aţi uitat numele, vă prefaceţi 
doar. A fost lovit, ciuruit şi cu Messer-ul în flăcăii a izbutit să 
zboare până aici, să se prăbuşească în curtea casei mele. 

— A murit? 

— Cum vă închipuiţi altfel?! Mormântul lui e pe deal, la 
cimitirul eroilor. Amici sau inamici, tot eroi au fost. N-am 
dreptate? 

— Întreaga dreptate, doamnă. Pot să iau o mică amin- 
tire? 

— O ce?! Nu permit să se atingă nimeni de aceste 
rămăşiţe! Destul le-au răscolit copiii răi! _ 

— E vorba numai de o simplă fotografie, doamnă! In 
mâna lui M.C. răsări un obiect minuscul - E un Leika, 
doamnă. Aparat german îmi permiteţi? 

— Fie, domnule. 

Maximilian Cornea execută nu una, ci trei poze. Sibil Bia 
era convinsă că în aceste fotografii e cuprinsă şi doamna 
Gomescu. 

— Dacă vă întreb... 

— Nu mai răspund la nici o întrebare! Sunt obosită! 

—  lertaţi-mă! Nu-mi pot stăpâni curiozitatea. Cum a 
reuşit pilotul Rudolf Stulpangel să zboare cu avionul în 
flăcări şi să cadă exact aici, sub fereastra iubitei sale? 

— Romantic, nu?! chicoti neaşteptat de tinereşte 
bătrâna. Nu domnule, nu! Rudolf era plin de viaţă, nu ac- 
cepta moartea, dar ştia că nu are şanse. Era un pilot ex- 
traordinar, a izbutit să manevreze în aşa fel aparatul ca să 
pice chiar aici, ca un suprem omagiu adus iubitei sale. 

— Dar dacă i-a pregătit cineva sfârşitul? 

— Nu înţeleg! 


— Dacă îi dorea cineva moartea? 

— Prin urmare, sunteţi chiar poliţist! Cine să-i dorească 
moartea lui Rudolf al meu, as între aşi? A fost decorat 
personal de Goering. 

— Un as! Poate îi dorea cineva moartea din invidie. 

— Spuneţi prostii, domnule! 

— Aţi zburat vreodată pe aparatul său? 

— Regulamentele, la noi, în aviaţie, erau foarte stricte! 

— Aţi spus „la noi”! Trebuie să deduc cum că şi dum- 
neavoastră eraţi aviatoare? 

— Deduceţi ce aveţi poftă şi lăsaţi-mă în pace! Rudolf şi 
cu mine alcătuiam aceeaşi fiinţă. Nu ştiu câte locuri avea 
un Messer de luptă. Probabil unul singur. Abia dacă încăpea 
pilotul. Aceste scumpe rămăşiţe nu sunt de vânzare. Max! i 
se adresă ea dobermanului. Condu-i la poartă pe aceşti 
„mosafiri”! 


patru 


— Tragi concluzia că şi doamna a fost aviatoare? 

— Am să aflu. N-ar fi exclus. E posibil. Din gelozie, 
rivalitate, sau spune-i cum doreşti. 

— S-au mai văzut cazuri. Totuşi, presupunerea ta e 
hazardată. Ai observat că pe doberman îl cheamă Max? Ce 
coincidenţă! Sau a încercat să-şi bată joc de tine? 

— Nu. Pe câine îl cheamă cu adevărat Max. În ce horă 
absurdă m-ai vârât, Sibil! 

— Oare întreaga ta viaţă, printre asasini şi crime, n-a fost 
o horă absurdă? 

— A fost o horă în care predomina elementul logic, spuse 
net Maximilian Cornea, iar Sibil îl examină uimită. 

Totuşi îşi permise: 

— Pentru prima dată te aud vorbind ca un intelectual, 
Maximilien! 

— Ai să mă mai auzi vorbind astfel, Sibil. De altfel, şi 
până acuma am fost un intelectual, dar tu n-ai observat! De 


ce n-ai acceptat să intrăm în casă, la o cafea, să vedem 
interiorul... pozele. 

— Tu n-ai acceptat, Maximilian. Tu ai speriat-o pe 
doamna Gomescu cu întrebările tale de poliţist. 

— Nu părea speriată. Totuşi, am pus întrebări deplasate. 
Trebuie să mă mai şlefuiesc... şi eu! Dar şi tu! 

— Se prea poate! Dar eu am impresia că această 
doamnă Marietta Gomescu şi-a cam bătut joc de noi. Şi aş 
mai opina că îşi bate joc de toată lumea. Chiar şi de Rudolf 
al ei. 

— Exagerezi. 

— Oare? De ce şi-a bătut joc şi de domnul cel bătrân, 
ciung? 

— Dar tu n-ai auzit discuţia, Sibil! 

— Reieşea din gesturi. Din priviri. Ce planuri ai, măreţe 
detectiv? 

— Am să cercetez rămăşiţele acelui avion de luptă. 
Noaptea. 

— Eşti nebun! Dobermanul... 

— Câinii mă ascultă! lată ceva ce nu ştii despre mine. lar 
când nu mă ascultă, o doză bună de somnifer... 

— Insă dobermanul Max - ha, ha! - nu acceptă să 
mănânce decât din mâna stăpânei sale. 

— Aşa fac toţi câinii credincioşi. Dar tu de unde ştii, Sibil? 

— Tot de la tine... 

— Voi trece şi peste acest mic amănunt. Ai să constati, 
Sibil. Uneori puterile mele sunt nelimitate. 

— Te rog, nu vorbi ca Monte-Cristo! 

— Sibil, eu vorbesc cum vreau, zise blajin M.C., încercând 
să-şi amintească cine fusese Monte-Cristo. 

Se plimbau, meditând, pe strada principală a micii sta- 
ţiuni. În calea lor, o cofetărie. O copilă nurlie în halat im- 
pecabil şi cu ecuson destul de fistichiu pe care scria Doina 
Duţu, gestionară, le zâmbi. Era cochetă, dar fără ostentaţie, 
poate cu excepţia părului bogat pe care şi-l legase în 
„coadă de cal”. 

— Poftiţi! li se adresă. Tocmai am primit trei sorturi de 
îngheţată şi prăjituri proaspete! 


— Aşa ceva nu întâlneşti oriunde, suspină marele de- 
tectiv. Vânzătoare simpatice care să te şi invite. Vino, Sibil! 
Soarele şi discuţia cu doamna Marietta Gomescu mi-au 
trezit apetitul de dulciuri. 

M.C. făcu operativ comanda şi la fel de operativ Doina se 
prezentă cu tava. Pentru Sibil, îngheţată de fistic, porţie 
dublă, cu frişcă, şi un doboş. Pentru el, îngheţată de vanilie 
şi cafea. 

— Eşti aceeaşi persoană cu memorie primejdioasă, 
Maximilien! Nu mi-ai uitat preferinţele! 

— Aşa e, după cum şi tu eşti o fiinţă cu memorie pri- 
mejdioasă, Sibil. N-ai uitat că-mi plac situaţiile încâlcite, 
fără dezlegare. În orice caz, nu uit nimic. Ţin minte totul, 
dar duc lipsă de idei. 

— Ideile ţi le voi da eu, făcu, încrezută, Sibil Bia. 

_ — N-am descoperit nimic la doamna Marietta Gomescu. 
In tinereţe s-a amorezat de un pilot german. E vina ei? 

— Totuşi, Goering... 

— Da, Goering, reluă M.C. A fost, cândva, un vestit pilot, 
comandant de escadrilă. Marele detectiv contemplă chipul 
drăgălaş al „colaboratoarei” sale. Zise: - Mai târziu, 
Goering, îngrăşat de nu mai încăpea într-un avion de luptă, 
s-a mutat în castelul Karinhall, fapt ce i-a adus aspre critici 
din partea Fuhrerului. Acesta îi reproşa chiar şi faptul că s-a 
îngrăşat ca un porc. 

— Mai vreau îngheţată cu fistic! 

li fu adusă. 

— Există un punct nevralgic, Sibil. 

— Ştiam. Aşteptam ca tu să-l descoperi. 

— Acel pilot, Rudolf... 

— Rudolf Stulpangel. 

— Incă o persoană cu memorie primejdioasă, rânji Ma- 
ximilian Cornea. Cum de a reuşit pilotul, cu avionul ciuruit, 
să cadă exact în ograda iubitei sale? 

— Eu am o teorie. Cam săracă, de altfel. Cred că doamna 
Gomescu a adus în faţa casei ei resturile aparatului, din 
motive pure... 

— Crezi că e o persoană sentimentală? 


— Poate era... în tinereţe. Găseşte martorii, strălucite 
detectiv! Eventual, oamenii ce au ajutat la transportul 
epavei. 

— Foarte greu, după atâta amar de vreme! Şi-apoi, ce 
rost mai are? 

— Ce rost are să cercetezi iarăşi carlinga? 

— Numai ca să am impresia că nu mi-a scăpat nimic, 
Sibil. 

— Prin urmare, vechea ta ţâfnoşenie... 

La acest punct al disputei, în cofetărie pătrunse un căţel, 
unul mic, nu în sensul că era pui, ci că era de rasă mi- 
nusculă. Avea ochi mari, melancolici, poate gânditori. Dră- 
guţ căţel, dar vai... era şchiop. li lipsea laba stângă din faţă. 

— Cuţu-cuţu! îl chemă Doina. 

Micul animal aruncă o privire parcă suspicioasă către cei 
doi clienţi, apoi alergă în trei labe spre cofetăreasă, care şi 
scosese dintr-o pungă oscioare şi altele, aduse de-acasă. Îi 
aranjă totul într-o farfurioară metalică, într-un colţ al 
cofetăriei. 

— E drăguţ, observă suav M.C. Desigur, e al dumnea- 
voastră. Cum îl cheamă? 

— Nu-i al meu, spuse fata. Habar n-am ce nume o fi 
având, dacă are vreunul. 

— Dar ce a păţit la picior? 

— De unde să ştiu eu? Poate vreun automobilist ne- 
atent... 

— Un automobilist, spuneţi? 

— Presupun, spuse fata, şi tonul ei deveni ceva mai 
distant. Când cățelul a apărut aici, era încă rănit, mai 
sângera. Mi s-a făcut milă. l-am dat să mănânce. De atunci, 
îi aduc zilnic, de mâncare, iar el apare cam pe la aceeaşi 
oră. 

— Şi nu se teme de dumneavoastră? întrebă M.C. 

— De ce s-ar teme? 

— Dar de cine se teme? întrebă marele detectiv, bântuit 
de o bănuială confuză, ca o galaxie pe care n-a descoperit- 
o încă nimeni. 

— Nu ştiu dacă se teme de cineva, zise Doina. 


— Ar trebui să-i puneţi un nume! 

— Şi dacă vine adevăratul proprietar? 

— Ceva îmi spune că n-are să mai vină. 

— Vorbiţi cam în dodii, domnule! Ce nume propuneţi să-i 
dau? 

— Ştiu eu?! Poate că „Enigmaticul”. 

— Prea lung nume pentru un căţeluş. Ce părere aveţi, 
domnişoară? 

— Prietenul meu este un pic detectiv şi are totdeauna 
idei năstruşnice. 

— Vai de mine, sunteţi detectiv, domnule? Doar nu vreţi 
să-l arestaţi pe bietul căţel?! Apoi fata încercă - dar nu-i 
reuşi - să surâdă larg. Ştiu că nu-i adevărat, domnule. 
Avem aici, în staţiune, un plutonier şef, om simpatic, dar i 
se spune d Artagnan, cred că din cauza mustăţii. 
D'Artagnan, un detectiv din romanele americane, ştiţi? 

— Cum să nu ştiu?! Aş putea să afirm că suntem vechi 
prieteni. 

— De ce nu v-aş crede, domnule?! spuse fata, rede- 
venind rece. Dar ăsta, plutonierul de la noi, Dohanu îl 
cheamă, n-a intrat o singură dată în cofetărie, să ia şi el un 
dulce. Cred că nu i-ar strica! Nu le plac dulciurile de- 
tectivilor? Sau îngheţata? Vă rog să mă scuzati! 

Doina se duse la alţi clienţi, care de bună seamă nu erau 
„flici”, căci comandară doboşuri. M.C. scoase din buzunar 
unul din carneţelele sale pline de enigme. Scrise, fără să se 
ascundă de ochii lui Sibil: 

— Înfrângeri: nu ştiu cine e Marietta Gomescu şi nici nu 
prea mă interesează. 

— Presupuneri eronate: că ea l-ar fi ucis pe Rudolf... 
acela. 

— Nu ştiu cine este individul ciung care se leagă de 
doamna Gomescu, dar de care el se teme. 

— Victorii: am ajuns cu bine în staţiunea B şi am revăzut- 
o pe Sibil. E încântătoare ca-ntotdeauna. Dar - prea multă 
fantezie. 

— Minciuni: cred că n-am tras nici una prea gogonată. 

M.C. închise carneţelul. 


— Ai văzut ce am scris, Sibil? 

— Dar cum altfel? Nu tu ra-ai învăţat să citesc şi pe de-a- 
ndoaselea? Am mai observat ceva: a dispărut căţeluşul. 

— Domnişoară Doina! A dispărut „Enigmaticul”! 

— Cine, domnule? 

— Căţeluşul acela pe care-l hrăneşti. Nu l-ai urmărit? 

Doina îl privi ostil. 

— Nu e decât un biet câine de pripas. Vine, îşi capătă 
mâncarea şi pleacă, numai el ştie unde. De ce să-l urmă- 
resc? 

— Am înţeles că iubeşti câinii. Nu ai unul acasă? 

— Am o pisicuţă. Mama o chinuieşte. Vrea să-i facă 
educaţie. 

Doina se îndepărtă iar. 

— O întâlnire cu tine, Sibil, e o veritabilă desfătare, 
murmură M.C. Am făcut viaţa întreagă de toate, pe omul 
legii sau pe copoiul, ca s-o spun pe şleau. Am descoperit 
oameni răi, ucigaşi, corupători, şantajişti, hoţi de toate 
categoriile. Am scormonit prin gunoaie. Am fost şi înjurat, şi 
ameninţat, şi m-am expus la de toate. Pe unii dintre cei răi 
a trebuit să-i bag la răcoare - nu fără o strângere de inimă - 
chiar dacă nu mă crezi, fiindcă am şi eu latura mea 
sentimentală. Dar am ieşit totdeauna bine. Victorios. Dar 
dacă... 

— Dacă nu erau alături de tine luga şi Ad. Mocanu, nu 
obţineai totdeauna izbânzi. Tinerii tăi colaboratori... 

— Nu mai sunt nici ei aşa de tineri, oftă Maximilian 
Cornea. Dar, de cele mai multe ori, rezultatele bune ale 
cercetărilor mi s-au atribuit mie. Băieţii sunt mânari că fac 
parte din echipa mea. 

— Totdeauna ai fost un mare încrezut! 

— Aşa m-am născut, Sibil. Nu mă pot schimba. Nu pot 
modifica „genele” - sau cum le zice. Totuşi, parţial, mi-am 
revizuit părerea. Poate că fără băieţii ăia ai mei nu făceam 
mare lucru. Dar acum voi rezolva totul singur - dacă e ceva 
de rezolvat. Fireşte, cu ajutorul tău nepreţuit. Acum că văd 
că Doina nu mă mai simpatizează, te duci la ea şi comanzi 
o cafea amară, tare, fără strop de zahăr. 


Sibil îl ascultă şi, după cafea, marele detectiv fumă o 
ţigaretă Winston. Sibil aprinse şi ea una, dar se înecă şi 
începu să tuşească. Atentă Doina, care pe Sibil o simpatiza 
în continuare, veni cu un pahar cu apă. 

— Aşa se întâmplă, duduie, când nu eşti obişnuit cu 
asemenea ţigări. Apoi îl fixă pe M.C. cu o privire limpede şi 
răutăcioasă. - Acum cred că sunteţi cu adevărat detectiv! 

— Dar e un secret ce rămâne între noi, Doina, făcu blajin 
marele M.C. 

— Ştiu să păstrez secretele! Cunosc toate secretele din 
târg. De ce nu luaţi legătură cu plutonierul Dohanu? 

— Toate la timpul lor Doina. Ştii câte ceva despre 
doamna Marietta Gomescu? 

— Vă place să puneţi întrebări! Doamna Gomescu e o 
femeie respectabilă, iar în ograda ei se află rămăşiţele unei 
maşini vechi. 

— Nu e vorba de rămăşiţele unei maşini. Acolo e carlinga 
unui avion de luptă german. 

— Nu mă pricep! ripostă scurt gestionara. De altfel, 
aceasta e şi părerea lui Dohanu. Insă cred că le născoceşte. 

— Poate că şi eu le născocesc. Totuşi, o cunoşti bine pe 
doamna Gomescu? 

— Aici, la noi, toată lumea se cunoaşte. Doamna Ma- 
rietta? O femeie bună ca pâinea caldă. Se plimbă prin 
Crângul Mălinilor, uneori la ştrand. Mănâncă îngheţată, 
uneori cumpără prăjituri pentru căţei... 

— Dar şi tu hrăneşti căţeii Doina. 

— Un singur căţel. Şi o singură pisică. lar cățelul a venit 
aici singur şi „nesilit de nimeni”. 

— Aşa e. Cunoşti Codul Penal? 

— Ce să cunosc? 

— N-are importanţă. Şi-acum, o ultimă întrebare, dacă-mi 
permiti. 

— Parcă n-aş permite. 

— Te rog, Doina! interveni Sibil. Răspunde-i domnului 
maior... te rog! 

— Are legitimaţie? 

— Evident! Are! 


— Cred în ce spuneţi dumneavoastră. Domnul e chiar 
detectiv de-adevăratelea? 

— Cel mai bun din lume! 

— Fie. Vă cred! Crângul Mălinilor vine pe malul... 

— Ştiu unde e, spuse M.C. 

— Nici acest răspuns nu-mi place. Nu-mi plac bărbaţii ce- 
şi închipuie că ştiu totul! Şi nu cunosc decât un singur 
detectiv, pe Hercule Poirot! 

— Tot din filmele americane, nu, Doina? 

— Garantez eu pentru domnul maior aici de faţă! spuse 
Sibil. 

— Eu n-aş garanta pentru nici un bărbat! Uitaţi-vă la 
dumnealui cum-se îmbracă! 

— Aşa e moda la Bucureşti, Doina! 

— Hm! Da? Am mai văzut eu bucureşteni, dar... Acest 
domn detectiv aduce a seducător de minore! 

— Vorbă aspră, Doina! 

— Dar poate că şi adevărată! 

— Să mergem, Sibil! interveni marele M.C. Poate ne 
aşteaptă neprevăzutul! 


cinci 


Abia ieşiră, că Doina luă telefonul. 

— Cu domnul plutonier Dohanu! Urgent! 

Brrr... brrr... brrr... 

— Plutonierul Dohanu la aparat! 

— Aici e Doina. De la cofetărie. 

— Ţi-am recunoscut vocea. E ceva bai? 

— Ei doi au plecat. Ziceau că-i aşteaptă neprevăzutul! 

— Care ei doi? Care neprevăzut? 

— Nu ştiu! O cunoşti pe Sibil Bia? 

— Poate da, poate nu... E o vedetă de cinema? 

— Domnule plutonier major Dohanu... 

— Tovarăşe plutonier Dohanu! Sunt în serviciu! Plutonier 
numai. Sper să fiu avansat în toamnă. 

— Ajungi general? 


— Nu te pricepi la grade, Doina. Voi fi avansat pur şi 
simplu. Dar care-i baiul? 

— Îi aşteaptă neprevăzutul, n-ai înţeles? 

— N-am înţeles! 

— Ascultă-mă, domnule plutonier Dohanu... 

— Tovarăşe plutonier Dohanu! 

— Bine! Uite ce este. Prin oraş se plimbă o domnişoară 
Sibil Bia, însoţită de un domn cam pestriţ îmbrăcat. 

— Nu ti-au achitat nota? 

— Nu e vorba de aşa ceva. Dar bărbatul e dubios. 

— Cum ai zis? 

— Dubios! 

— Aşa e când citeşti tot felul de cărţi deochiate! Ce e cu 
omul ăla? 

— Pune tot felul de întrebări. Şi are mai mult de un metru 
optzeci. 

— Eu sunt plutonier. Şi nici princhindel nu sunt! 

— Vezi cum procedezi! Dacă e, într-adevăr, un şef din 
Bucureşti, cum pretinde?! Nu te lua cu el, că se lasă cu 
perdaf! 

— Ce e aia perdaf? 

— A... Un fel de spanac. O mâncare de peşte. Du-te după 
ei la Crângul Mălinilor. Ai grijă, iubitule! 

— Mi-ai spus iubitule? S-o iau în serios? Nu? Păcat! Bine! 

Plutonierul, om descurcăreţ, o luă discret către Crângul 
Mălinilor, convins că are de-a face cu nişte simpli turişti. 
Mergea alene, nu se gândea la nimic rău. Într-o mică sta- 
ţiune balneară de faimă judeţeană... Dulce fată, Doina, 
doar că nu mă iubeşte... 


şase 


La Crângul Mălinilor era cu adevărat răcoare şi bine, 
alături curgea Someşul Rece, arborii foşneau. Maximilian 
Cornea îşi aprinse o ţigaretă înainte de a zice: 

— Ne-a trădat! 

— Cine? 


— Doina. Fata de la cofetărie. Uite-l colo pe plutonierul 
Dohanu. Fumează şi se uită în direcţie opusă. Nu-l privi, 
Sibil! 

— Crezi că se ţine de noi? 

— Stai un pic, Sibil! 

— Sigur că stau. Ce mai e? 

— lat-o şi pe doamna Marietta Gomescu, cu dobermanul 
ei negru. Şi, tot lângă ea, două javre mai pricăjite. Le dă de 
mâncare. 

— Dar nu-l hrăneşte şi pe doberman? 

— Nu. N-ar mânca alături de javre. E un îngâmfat, 
dobermanul. 

— Deci e totuşi o femeie inimoasă, făcu, dar cu un anu- 
mit regret, Sibil Bia. M-am înşelat, dar la fel te-ai înşelat şi 
tu, bănuind-o că l-a ucis pe Rudolf Stulpangel. 

— O greşeală trebuie dusă până la capăt. 

— Cum adică, Maximilien? 

— Spală-ţi gura de trei ori pe zi. Nu neapărat pe dinţi. Pe 
limbă! 

— Acum eşti un măgar! 

Fata îl privi şi observă cum ochii i se înăspriseră. Pe lângă 
doamna Marietta, dobermanul ei fioros şi cele două mici 
potăi pe care le hrănea, trecu iute, ca gonit de o mare 
spaimă, un căţel. 

— Ai observat, Sibil? 

— Cum nu, Maximilian? Căţelul ce părea fugărit de 
hingheri avea un picior amputat. Abia a zărit-o pe doamna 
Gomescu, că a şi luat-o în goană spre râu. Ce se întâmplă? 

— Incă nu ştiu, dar voi afla! De ce bietul căţel, în trei 
lăbuţe, nu s-a dus şi el la doamna Marietta Gomescu, 
marea iubitoare a animalelor... şi a oamenilor? 

— De ce oare? 

— Poate că aici este enigma, neprevăzutul! 

— Neprevăzutul! 


şapte 


Neprevăzutul! Marele detectiv, folosind metode speciale, 
cercetă carlinga avionului prăbuşit în faţa ferestrei Mariettei 
Gomescu. Apoi prinse să-şi consulte memoria, şi chiar în- 
cercă un telefon la Ad. Mocanu. Ajunsese oare la unele 
concluzii? 

În dimineaţa următoare, da, seniori şi senioare, Sibil şi 
Maximilian Cornea se ciocniră cu un domn respectabil, care 
numai că nu plângea. Ducea în braţe un pudel alb, o 
splendoare însă pe albul imaculat curgeau şiroaie de sânge 
M.C. îl opri. 

— Nu vă supăraţi, ce s-a întâmplat? 

— Mare nenorocire, domnule! Căţelul meu, acesta, a fost 
lovit de o blestemată de maşină. l-a retezat un picior! 

— Ce ghinion, domnule! clătină din cap marele detectiv, 
privind rana urâtă. 

Merseră direct la postul de miliţie. Plutonierul Dohanu nu 
părea pus pe glume, mai ales că era foarte tânăr. 

— Actele dumneavoastră! Vă urmăresc de câtva timp! 

M.C. îşi prezentă legitimaţia. 

— Tovarăşul Maximilian Cornea?! păru să se mire, şi 
chiar se miră. Păi am auzit multe despre dumneavoastră! 
Dar domnişoara Sibil Bia? 

— li place să scrie despre cazuri deosebite. Acum în- 
cearcă să mă ajute. 

— E vorba de un „caz”? 

— Poate da, poate nu... 

— Aţi venit să ne învăţaţi câte ceva? 

Oare se strecura şi o urmă de ironie în cuvintele tânărului 
plutonier? 

— Ce pot eu să vă învăţ? Mai degrabă dumneavoastră pe 
mine... 

— Luaţi vă rog loc. O cafea? 

— Am şi luat două, zâmbi cât putu de binevoitor M.C. Nu 
prea e timp. Nu vreau să fac caz de „misiunea mea 
specială”, dar te întreb, dacă vrei să-mi spui, ceştii despre 
doamna Marietta Gomescu. 

— Sigur, o ştiu. Doamna aceea bătrână cu un mare 
doberman negru. Mare iubitoare a animalelor. Trăieşte 


singură. Se spun despre ea multe, dar nu cred că intră în 
sfera mea de activitate. Se zvoneşte chiar că a pilotat 
avioane germane în timpul războiului. N-am verificat acest 
amănunt, şi mă întreb la ce ar folosi? Poate că 
dumneavoastră aveţi alte ordine... 

— Eu? Nu prea am o misiune oficială. Sunt chiar în 
concediu. Mare iubitoare a animalelor? Ce fel de animale? 

— Câini, pisici, iepuri, poate chiar şi oameni... Deşi, 
scuzaţi, oamenii nu sunt animale. Are o cuşcă de iepuri în 
ogradă. 

— Şi are, în grădina ei, resturile unui avion de luptă 
german. 

— Aşa e, tovarăşe maior! Se spune că avionul s-a 
prăbuşit chiar acolo. Că pilotul o cunoştea pe doamna 
Gomescu. 

— O cunoştea! Şi ce se mai spune? 

— Vă daţi seama, tovarăşe, că la vârsta mea nu pot şti 
chiar totul. Cum vă ziceam, doamna Gomescu a pilotat şi 
ea. 

— A pilotat? 

— Aşa se spune. N-am primit însă ordin să fac cercetări 
în acest sens! 

— Şi ce face doamna Gomescu în vremea ei liberă? 

— N-am primit nici un ordin să cercetez. E o femeie 
bătrână... 

— Dar bătrân sunt şi eu! Te rog, dă un telefon la 
dispensarul veterinar. 

— Dacă ordonaţi. 

— Nu e un ordin. Te rog! Nu am dreptul să dau ordine 
aici, nu-mi eşti subordonat. 


opt 


Maximilian Cornea bău un pahar mare cu apă rece. 

— lată ce te rog, plutonier Dohanu. la vreo trei dintre 
oamenii dumitale. Instalează-i discret peste tot. De la Doina 
ţi s-a telefonat, nu e aşa? 


— Da, să trăiţi! 

— Te rog, fără „să trăiţi”! Lucrăm şi ne ajutăm ca nişte 
simpli colegi. Doamna Gomescu a fost aviatoare şi amica 
unui pilot german. 

— E chiar aşa, dar ce vină i se poate face din asta? 

— Deocamdată, nici una. Totuşi, am să fac o descindere 
în casa doamnei Gomescu. 

— Să vă obţin un mandat de percheziţie? 

— Nu te obosi. Îl am. Ştiai că unii dintre militarii germani, 
mai ales cei mari, sau deseori şi piloţii, purtau într-un dinte 
o minusculă fiolă cu otravă... pentru orice eventualitate, să 
zicem în cazul torturilor, să se poată sinucide, pentru a nu 
trăda secretul? 

— Dar cine-i tortura, tovarăşe maior? În război, aşa ceva 
era interzis. 

— Da, în principiu. Dar nu chiar pe toate fronturile. 

— Am auzit câte ceva despre asta, însă nu-mi venea să 
cred. In orice caz, sunteţi foarte operativ! 

— Dacă nu eşti operativ, nu ajungi general! spuse M.C. şi 
se duse, lăsându-l pe Dohanu în prada nedumeririi. 

M.C., fără nici un fel de ceremonie, deschise poarta 
cunoscută, a doamnei Marietta Gomescu, fostă aviatoare, 
fostă amică a maiorului Rudolf Stulpangel. Marele detectiv 
ocoli resturile Messerului, ocoli casa, se orientă şi merse 
direct către garaj. Acolo nu se afla nici un fel de automobil, 
în schimb se afla Marietta Gomescu, legănându-se cu 
nonşalanţă într-un balansoar. 

— larăşi dumneata! strigă femeia. 

— larăşi eu! repetă M.C. Apoi schimbă tonul: Domnişoară 
Gomescu! Vă rog, cu tot respectul, să deschideţi gura! 
Larg! 

— Eşti nebun! 

— Nu chiar cu totul! Faceţi aşa cum am spus! 

— Nu ascult de unul ca dumneata! 

Marele detectiv încălcă grav toate regulamentele. Aş- 
teptă ca fosta aviatoare să se ridice, să înainteze către el, şi 
numai după aia îi trânti un pumn năucitor în falcă. Pu- 
ternica Marietta Gomescu se întinse pe jos, leşinată. 


— Deschide-i gura, Sibil! 

— Mă muşcă! 

— Nu. Un minut e inofensivă... 

Sibil Bia, care de fapt deschisese acest „joc”, îl ascultă. 
Cu ajutorul lanternei, Maximilian Cornea studie dentiţia 
doamnei sau domnişoarei Gomescu. Pentru vârsta ei, 
aceasta părea perfectă, dar la o măsea, pe partea stângă, 
marele detectiv descoperi o obturaţie adâncă, care nu fu- 
sese necesitată de vreun tratament dentar. 

— lată! A fost neutralizat şi nervul! Aici a fost plasată o 
fiolă cu cianură, sau cu stricnină, sau cam aşa ceva. Moarte 
instantanee, în caz că eşti obligat să vorbeşti şi nu vrei şi ai 
destul curaj! 

— E pe ghicite, Maximilien? 

— Nu Fasciştii prevedeau acest sfârşit „uman”. Cum de 
nu ştii? 

— De fapt, ştiu. Şi unde e fiola cu otravă? 

— Va trebui s-o căutăm şi s-o găsim. Până ce nu vom 
găsi încă un cadavru. Pe cine putea să-l convingă doamna 
Gomescu să ia fiola? 

— Spune-mi tu, măreţe detectiv! 

— Nu. Aştept intuiţia ta, Sibil. 

— S-o stropim cu apă. S-o obligăm să vorbească. 

— Nu va vorbi. Se pare că a fost o nazistă din con- 
vingere! O fanatică! 


nouă 


Subordonaţii lui Dohanu primiseră instrucţiuni precise de 
care se achitară cu vrednicie. 

— Sibil! vorbi M.C. Tu cunoşti locurile de pe-aici. Ai habar 
de vreun loc ce s-ar putea denumi „Cimitirul Elefanţilor”? 

— Maximilian! Eşti în toate minţile? 

— Nu te preface, fetiţo. Ştii bine că, atunci când sunt pe 
moarte, elefanții se retrag în locuri bine ascunse. 


— Parcă ştiu... Tot de la tine? Locuri bine ascunse? E plin 
de trecători, grote, peşteri pe-aici. Cine crezi că vrea să 
moară? Ce elefant? 

— N-am idee. Dar mă gândesc, e o logică întortocheată, 
la domnul Crişan. L-am văzut cerşind ceva acelei femei, 
doamna Marietta. Ce îi cerşea? Dragoste? Ar fi prima idee, 
cea mai ieftină, dar nu garantez că ideile mele ieftine sunt 
şi fără valoare. Fac speculaţii de logică. 

— larăşi te aud vorbind ca un intelectual. De când 
logica...? 

— Să lăsăm logica, deocamdată, cel puţin. Să ne gândim 
unde s-ar fi dus acel nefericit domn Crişan cu fiola de 
otravă? 

Mergeau pe străzi lăturalnice, urmăriţi de priviri curioase 
sau mai puţin curioase. Marele detectiv exclamă: 

— lată! lată-i urmele! 

— De unde poţi şti că sunt urmele sale? Că doar nu e 
şchiop şi nu poartă cârje! 

— Am şi alte semne, Sibil! Un om căruia-i lipseşte tm braţ 
păşeşte într-un anumit dezechilibru. Are mers inegal şi 
calcă mai apăsat cu piciorul pe partea căruia-i lipseşte 
braţul. Dar trebuie să ai ochi versat... 

— Tu ai descoperit asta? 

— În parte, da. Am şi scris nişte articole, făcând analiza 
problemei. 

— Tu - ai scris? Tu, care nici acum nu ştii cum şi când se 
scrie copi, copii sau copiii? 

— Nu am scris-o eu. Am dictat-o. 

— Aha! Domnul a avut o secretară?! 

— Să nu-mi faci pe geloasa, Sibil! Să ne grăbim! spuse 
M.C., scormonind cu ochii săi de mare detectiv urmele din 
mijlocul uliţei ce ieşea din orăşel. 

— Acolo e grota ducelui de Savoia, spuse Sibil, ironică. 
Am intrat în grotă acum vreo săptămână. 

— Într-acolo ne duc urmele! 

— Nu cred, protestă Sibil Bia. Prea e pe ghicite, măreţe 
detectiv! Nu cred că în grotă se află nefericitul domn 


Crişan, şi nu cred că la el e fiola cu otravă, şi nici nu cred în 
existenţa acelei fiole! 

— Poţi să nu crezi. Totuşi, să ne grăbim! 

Presupuşii paşi ai domnului Crişan duceau exact spre 
intrarea unei mici peşteri. lată că marele detectiv nu se 
înşela chiar totdeauna! Nu se înşela... În capătul acelei 
strimte grote, scobită în calcar, la lumina unui lămpaş, 
domnul Crişan întinsese două ziare. Hrănea doi căţei: 
adusese cu el de-ale gurii. De asemenea adusese şi o bu- 
telie de vin. De bună seamă, nu pentru căţei. Oare pentru 
ca să-şi facă şi el curaj? Ambii căţei erau schilozi, le lipsea 
câte un picior... 

Pe un colţ de ziar, un obiect minuscul, alb-sticlos, reflecta 
lumina. 

— Poftă bună tuturor! spuse Maximilian Cornea, făcând 
un efort să zâmbească. Şi, în aceeaşi clipă, se şi aplecă. Dar 
domnul Crişan fu aproape la fel de iute. Se luptară câteva 
secunde. M.C. izbuti să pună stăpânire pe fiola pe care 
Crişan urma s-o sfarme între dinţi, după ce va fi hrănit 
căţeii şi după ce va fi prins curaj cu ajutorul acelui vin. 

— Cu ce drept vii peste mine aici, străinule?! răcni 
Crişan. Înapoiază-mi fiola! Imediat! 

— Nu e nici o grabă, domnule! Moartea nu cere grăbire! 
Vine ea către noi, mai repede sau mai încet... 

— Încetează cu filozofia ieftină, străinule! Pentru mine, 
nu există dreptate. Îmi dai fiola sau nu? 

— Nu sunt chiar atât de străin precum îţi închipui. Re- 
prezint dreptatea! Această fiola e destinată altcuiva. 

— Cum adică? Nimeni nu mai e stăpân pe propria-i viaţă? 

— Nu totdeauna, domnule Crişan! Nu vrei să-mi po- 
vesteşti şi mie câte ceva deşi, te previn, ştiu totul. 

— Dacă ştii... dacă ştii, de ce să-ţi mai povestesc? 

— Am nevoie de un martor. Domnişoara Sibil Bia, aici de 
faţă. 

Crişan o examină pe fată cu ochi mari, foarte atenţi, 
poate înfricoşaţi. 

— lar eu sunt Maximilian Cornea, maior... 


— Puțin îmi pasă cine eşti! Marietta mi-a dat fiola, din 
dragoste. 

— Frumoasă dragoste! O mai iubeşti şi acum? 

— Da! Se mai întâmplă şi-n zilele noastre. Dragoste 
pentru totdeauna. 

— Dar ea te iubeşte? 

— Nu te interesează! Important e că o iubesc eu! Te 
miră? 

— Ce anume să mă mire? 

— O asemenea iubire... fără speranţă. 

— Nu mă mai miră nimic. De unde ştii că n-am trecut şi 
eu printr-o astfel de iubire? 

— Nu-mi pasă de dumneata! Nu-mi pasă de voi! Să-mi 
înapoiezi fiola! A fost dorinţa ei s-o înghit. 

— Poate ţi-o înapoiez, poate nu. Fiecare are dreptul la o 
moarte, dar dumneata nu vei folosi această otravă. li este 
destinată altcuiva. Ştiu că pe la optsprezece ani te-ai 
îndrăgostit nebuneşte... 

— M-am îndrăgostit definitiv. Era frumoasă ca un vis... ca 
o zeiţă. Frumoasă şi gingaşă. 

— Gingaşă? 

— Ce poţi să înţelegi dumneata?! Dă-mi fiola! 

— Dacă-mi povesteşti! 

— E un preţ prea mare. Nu povestesc nimic! 

— Atunci nu capeţi fiola! 

— Marietta nu e vinovată cu nimic. 

— De acord. 

— lubirea nu se pedepseşte! 

— De acord. Ce e cu braţul dumitale lipsă? 

— Nu e de vină Marietta! 

— De acord. Aştept povestea. 

— Nu există nici un fel de poveste. Eram orbit de 
dragoste. Credeam în această fată. 

— Mai crezi şi acum? 

— Da! Da! Da! Şi ce vină are ea? M-a chemat la ea, 
spunându-mi că-mi pregăteşte o frumoasă surpriză. 

— Frumoasă, cu adevărat! 


— M-a dus într-un fel de garaj. M-a legat la ochi. Ce vină 
avea dacă eram orbit? Marietta nu e vinovată cu nimic. 

— De acord. Dar, în loc de sărut, te-ai trezit cu braţul 
lipsă! 

— Şi ce vină are Marietta? Dacă eram orb! 

— Cum eşti şi acum, domnule Crişan! Când ţi-ai revenit, 
ai găsit în garajul acela o seceră ascuţită ca briciul. De ce n- 
ai făcut nimic ca să te răzbuni? 

— Să mă răzbun pe femeia ce o iubeam? Înseamnă că nu 
înţelegi nimic, domnule... cum te cheamă... 

— Chiar, nu prea înţeleg! lubeai o femeie ce chinuia 
oamenii, animalele. Nu ştiu cum se numeşte maladia asta. 

— Am iertat-o! suspină Crişan. Pe dobermanul ei l-a 
cruțat. Era un alt câine. Tot doberman... 

— Bineînţeles Şi se numea tot Max. 

— De unde ştii? 

— Ţi-am spus că am aflat totul. Şi dumneata, domnule 
Crişan, suferi de un fel de nebunie... 

— Dacă dragostea e o nebunie! Dă-mi fiola! 

— Nu, domnule Crişan. Otrava are să ajungă la persoana 
care o merită! 


Zece 


Maximilian Cornea, urmat de Sibil, reveni la „reşedinţa” 
doamnei Gomescu Ajutoarele plutonierului Dohanu dădeau 
târcoale pe-acolo M.C. intră direct în garaj Marietta se 
balansa în acelaşi scaun Avea ochi neîndurători, însă parcă 
mai întinerise... 

— De ce ai urât oamenii, animalele, domnişoară? Ai ajuns 
să te urăşti şi pe dumneata, însă n-ai avut destul curaj 
pentru a înghiţi fiola cu otravă l-ai dat-o domnului Crişan L- 
ai ucis până şi pe Rudolf, pe care de fapt îl iubeai. 

— De unde ştii? întrebă ea, ridicându-se. 

— Am cercetat în timpul nopţii epava. 

— Dar dobermanul meu ce păzea? 

— Am ştiut eu să-l îmblânzesc! 


— Născoceşti, străinule! ` 

M.C. medită o clipă asupra termenului de „străin”. Il 
folosise şi bietul domn Crişan. 

— Da, l-ai ucis pe Rudolf! Nu pricep de ce-i doreai 
moartea, dar voi afla Numai fiindcă era un pilot mai bun 
decât dumneata?! E şi aceasta un fel de gelozie Nimeni nu 
te-a obligat să lupti în aviația germană! A) prea multe 
ticăloşii la activ! Poftim fiola! 

— Ce fiolă? 

— Otrava ce i-ai dat-o domnului Crişan După ce i-ai 
nenorocit viaţa, l-ai condamnat şi la moarte De ce? 

— Mă plictisea! 

— lată un motiv grozav! Acum vei lua dumneata fiola! 

— Nu mă poţi obliga, străinule! 

— Te aşteaptă, în cel mai bun caz, închisoarea pe viaţă Ai 
intrat în Messer-ul lui Rudolf Ai umblat la maneta de gaze Ai 
reuşit să provoci o scurgere, dar nu ţi s-a părut suficient, ai 
plasat în fuselaj un detonant Asta e adevărata moarte a lui 
Rudolf Şi nu e decât una - minoră - din numeroasele 
dumitale crime, tăinuite până acum Nu mă obliga, doamnă 
Gomescu, să operez o mare arestare ca să-mi măresc 
gloria! Nu-mi lipseşte gloria! O am lată fiola! Maximilian 
Cornea i-o aruncă la picioare Nu mă grăbesc! Aştept în faţa 
casei, fix un ceas Nu, mai mult! 

M.C. avu un zâmbet trist şi ridică de undeva secera 
ascuţită ca briciul. 

— Un ceas, doamnă Gomescu Nu mai mult! 

Apoi ieşi împreună cu Sibil Aceasta lăcrima. 

— Nu cred că ai dreptul de a proceda în felul acesta, 
Maximilian! 

— Eu consider că da! Naziştii aveau otrăvuri blânde... 
Adormeai şi gata. 

Cei trei milițieni aşteptau la poartă Dar nu reuşiră să-l 
oprească pe marele doberman negru - Max! - care trecu în 
iureş printre ei şi năvăli în garaj Puțin mai târziu, se auziră 
scâncetele câinelui. 

— Cred că s-a terminat, oftă M.C. 

— Nu te credeam atât de crud! 


— Ai fi preferat s-o vezi altcumva? 

Mai trecu puţină vreme Poarta garajului se deschise 
Ghearele Mariettei Gomescu râcâiră canaturile uşii, căutând 
un punct de sprijin In faţa morţii, fosta aviatoare nazistă 
arăta atât de tânără încât Maximilian Cornea se cutremură, 
găsind parcă o asemănare între ear şi Sibil Acum fantezia 
lui o lua razna... 

— S-a făcut, domnule, murmură femeia înaltă, voinică, 
susţinându-se cu greu S-a făcut! Acum ce ai mai dori? 

In spatele ei se auzi plânsul marelui doberman. 

— Nu l-a omorât, şopti Sibil Bia. 

— Aşa e Dar asta n-o scuză cu nimic. 

Se auziră strigăte pe stradă Miliţienii încercau să-l reţină 
pe domnul Crişan. 

— Sprijiniţi-o! urlă el Altfel cade! 

Poate că vederea lui o făcu pe Marietta Gomescu să se 
prăbuşească. 

— Da, A luat fiola care-i era destinată, spuse Maximilian 
Cornea Totul s-a terminat. 

— S-a terminat şi cu mine..., spuse Crişan 

— Preferai să înghiţi chiar dumneata fiola, domnule 
Crişan? 

— Da! Da! 

Omul izbucni în plâns. 

„lată ce înseamnă dragoste pentru totdeauna!”, mur- 
mură M.C. „Dar eu, oare, n-am trecut prin aşa ceva?” 

Apoi, ochii lui cenuşii redeveniră, o clipă, albaştri. 

— Şi cum îţi spuneam, dragă Sibil, zâmbi marele detectiv 
unor gânduri doar de el ştiute, îndepărtând-o cu blândeţe 
pe tânără de locul dramei, nu ştiu cum, imprevizibil sau nu, 
dar ai un talent formidabil de a redeştepta în memoria mea 
primejdioasă lucruri şi fapte, ce le credeam uitate pe 
vecie... 


LEGENDA AMAZOANELOR ABSENTE 


UN PLIC ROZ (plic de amor? - de când aştept aşa ceva!): 
Domnişoarei Sibil Bia, Cluj etc 
Exp: Maximilian Cornea, Bucureşti etc, 


„Dragă Sibil A 

«Ţi-am auzit chemarea, lupoaico! Sosesc!» lţi aminteşti 
de aceste cuvinte ale amiralului Salamanca? Un filozof care 
face pe filozoful e mai dăunător decât doi filozofi... Nu ştiu 
cui aparţin aceste cuvinte, poate chiar mie!” 


Mai departe, într-un răvaş îmbogăţit de greşeli orto- 
grafice, marele detectiv mă informa că, de curând, mă 
căutase la Cluj, nu mă găsise, şi mă ruga, cu prima ocazie 
când trec prin Capitală, neapărat să-l caut. Vrea să-mi 
povestească el ceva, ca între vechi prieteni. Mai preciza că, 
dacă nu mă cucerise la Baia Mare, când cu anchetarea 
cazului Alin Bia, şi nici în alte câteva ocazii, acum, când 
îmbătrânise, puteam să-l vizitez fără grijă... Imi dădea noua 
adresă şi numărul de tele. 

Am notat aceste amănunte într-un carneţel, apoi am 
uitat de invitaţie, până ce, într-o zi, când mă aflam la 
Bucureşti, căutând un alt număr de telefon, am, dat de 
numele marelui detectiv. L-am sunat. Mi-a răspuns imediat, 
întrebându-mă în cât timp pot să ajung la el. l-am propus să 
ne întâlnim la o cofetărie. La o cofetărie! a replicat el, şi 
parcă i-am văzut grimasa. Acolo, a zis, nimeni nu te poate 
servi cu ce am eu acasă! Bine, am acceptat, cam în 20 de 
minute. Răspunsul i-a convenit, pun pariu că îi trebuia un 
răgaz ca să se facă elegant - şi chiar aşa era! 

L-am găsit la etajul patru al unui bloc central, proaspăt 
bărbierit, la cravată, într-un costum şic. (Bineînţeles, M.C., 
nu blocul!) Nu părea să fi îmbătrânit. M-a servit cu o 
băutură aleasă şi cu ciupercuţe într-un sos delicios. El le 
pregătise, şi-n felul acesta descopeream că e un bucătar 
deosebit! 


Mi-a spus că se ocupase, în urmă cu nişte ani, de o 
întâmplare interesantă, şi chiar încercase s-o aştearnă pe 
hârtie, dar nu-i mergea. O povestire detectivicească nu 
poate fi simpla relatare a unui conţinut de dosar (consta- 
tare de bun simţ!) şi că el stă rău cu ortografia şi nici acum 
nu prea ştie când se scrie copi, copii, sau copiii... Cred că 
exagera, modestul de el! 

Am încercat să-l liniştesc, afirmând că şi alţii întâmpină 
dificultăţi în această privinţă. El a râs şi m-a întrebat dacă 
am timp. l-am răspuns că e în funcţie de ceea ce vrea să-mi 
povestească. El a precizat: Am ţinut să-ţi încredinţez ţie 
acest subiect, fiindcă se petrece chiar în perimetrul ce-l 
îndrăgeşti: Cluj, Muntele Gutin, Baia Mare, Sighet... 


CINE COLINDĂ munţii maramureşeni, toamna, rămâne 
fermecat. 

Orga de culori e fără seamăn 

Pâlcurile de arbori suprapuşi, după marea înţelepciune a 
Naturii, îşi schimbă de la ceas la ceas nuanțele. Chiar şi 
stâncile sunt când argintii, când aurii» sau se albăstresc, 
sălbatice, dar prietenoase. 

Un mârâit metalic tulbură pacea dimineţii. Camioneta 
hodorogită - un Fordson parcă - părea înjghebată din piese 
nepereche, legate între ele cu sârme şi sfori. 

În spate, o încărcătură neobişnuită, în mijlocul căreia 
trona o veche motocicletă BMW, vehicul mult încercat. 

Persoana ce stătea la volanul camionetei se pare că 
trecuse de asemenea prin de toate, o femeie nu prea 
tânără, în mod sigur nu prea tânără, totuşi încercările care 
o asaltaseră nu o erodaseră cine ştie cât. Ştia să-şi ascundă 
timpul, datorită machiajului, datorită permanentului opti- 
mism, a unei generozităţi faţă de iarbă, faţă de câini (dar 
nu totdeauna şi faţă de oameni), datorită felului în care se 
îmbrăca. Purta pantaloni de catifea neagră, bine ajustaţi pe 
o talie de femeie voinică, înaltă, totuşi o talie atrăgătoare, 
arbora, în acel moment, bluză roşie, iar la gât un străveziu 
şi mare fular alb care-i dădea înfăţişare de artistă, sau 
amazoană, sau ambele, cum vă place. Avea un păr blond, 


oxigenat. Era şi artistă, şi amazoană! Pe laturile camionetei 
scria cu litere mari, nu tocmai bine tocmite: „Veniţi cu mic, 
cu mare să vedeţi ZIDUL MORŢII!!! Spectacol unic în lume! 
Intrarea aproape gratuită!” 

O coloană de abur ţâşnind din radiator dădu de ştire că 
motorul  rablei se  supraîncălzise. Doamna Antonioni 
(numele ei de artistă şi amazoană) trase pe dreapta şi ră- 
suci cheia de contact. Şi ce credeţi că făcu imediat după 
asta? Scoase oglinda, rujul, şi alte spanacuri, şi se dichisi. 
Abia apoi sări din cabină, sprintenă, condiţie fizică de atletă 
- ceea ce şi era - şi puse câte un bolovan mare sub roţile 
Fordson-ului, să n-o ia înapoi la vale, fiindcă ştia că nu se 
poate încrede nici în frâna de mână, nici în cutia de viteze. 

Privi împrejur, respiră adânc. Era sănătoasă şi dornică de 
viaţă. Dar era singură... 

Lăsă apa fierbinte din radiator să se scurgă, răsucind un 
robinet special, ridică tabla veche pentru ca răcoarea să 
ajungă la blocul motor, apoi alese iute un loc cu iarbă, pe 
care deja se odihnea soarele, întinse un şervet alb, curat, şi 
aranjă cea mai simplă şi mai gustoasă mâncare din lume: 
pâine albă, de ţară, urdă, caş, slănină, ceapă şi o sticlă cu 
ţuică adevărată. Sorbi cu grijă, măreție, dar şi venerație, 
apoi dădu un ocol rablei, să constate dacă nu şovăia vreo 
roată - nu şovăia - şi abia atunci începu să îmbuce cu mare 
poftă. Nu mai era tânără amazoana asta încă frumoasă, 
însă marea ei şansă era că nu prea-şi făcea probleme în 
viitor, sau pentru viitor. Ignora pur şi simplu viitorul. 

Să admitem că era o prostănacă fără viziune? De admis, 
se poate, dar greu. Nu admitem. Prea multă sete de viaţii 
izbucnea din ochii ei deschişi la culoare şi mari. O fi fost o 
filozoafă? Dar să decidă filo... 

Se mai, uită la sticlă, dar se abţinu. Mai luă urdă, brânză, 
slană şi încheie micul dejun. Strânse totul într-o sacoşă, o 
„turbinkă”, şi o puse în spate, sub prelata motocicletei, la 
umbră. 

Se lungi în iarbă şi fumă o ţigară. Fumul zbura drept în 
sus într-o şuviţă vulcanică, trimisă din pieptul ei puternic. 
Fuma cu mare poftă şi tot ce făcea, făcea cu mare poftă. 


Apoi umplu radiatorul cu apă rece din cel mai apropiat 
izvor. Când isprăvi corvoada asta, doamna Antonioni avu 
impresia că prinde un sunet diferit în orchestra diversificată 
a muntelui. Curios lucru, nu fusese niciodată prea sensibilă 
la „concertul” naturii, probabil că între hârâitul camionetei 
şi păcănitul BMW-ului - pe care ea îl călărea - timpanele i 
se desensibilizaseră. La început, crezu că sunt izvoarele, 
tipetele vreunei păsări, geamătul vreunui animal sugrumat 
de alt animal, dar instinctul - un instinct de neexplicat la o 
fiinţă ca ea - o avertiză: e un copil. 

Umblă încolo şi-ncoace, ba auzind, ba pierzând sunetul 
acela şi, când s-o lase baltă, îl găsi. Nopțile sunt reci la 
munte, mai ales toamna. Copilul se prezenta gol-goluţ, 
avea doi sau trei ani, era plin de răni şi vânătăi, se târa în 
iarbă ca o mică şi tristă jivină, pipăind cu mânuţele, 
mestecând iarbă, buruieni, pământ, cine mai ştie ce? De 
câtă vreme se afla acolo? Cum de mai trăia? 

Greu de spus dacă amazoana, saltimbanca Antonioni, era 
o femeie miloasă. Nici cu ea nu fusese niciodată nimeni 
milos. Nici chiar viaţa nu o cruţase. Al cui o fi copilul? Ce să 
facă ea acum cu acest plod? Puse mâinile căuş şi hăuli în 
stânga şi-n dreapta. li răspunse doar ecoul. Din cauza 
situaţiei neprevăzute, începu să transpire. Cine ştie în ce 
dandana va intra şi, har domnului, dandanalele n-o 
evitaseră. Dar nici ea pe ele! 

Înveli pruncul într-o veche pătură, urcă muntele, apoi îl 
cobori şi opri în primul sat de la poale, Mara. Fu luată-n 
primire de miliţian şi de medicul de la dispensar. Clar, 
considerau că e vinovată - dar din ce punct de vedere? 
Medicul dădu un verdict aspru: câteva ore. Poate îngrijiri 
speciale la un mare spital, o transfuzie, etc... O lăsară să 
plece... 

Inhămată la o treabă, doamna Antonioni nu se lăsa uşor. 
Opri la Dej, la Gherla, dar o trimiseră la Cluj. Găsi Spitalul 
de copii nr. 5, trecu de un portar ursuz, care încerca s-o 
oprească, şi depuse „coletul” în faţa unei tinere doamne, în 
halat alb, o duduie frumoasă, înaltă, voinică aproape ca şi 
amazoana Antonioni, dar foarte tânără. 


— lată ce cadou v-am adus! zise. 

Frumoasa tânără examină rapid copilul, opri o infirmieră 
şi-i zise: 

— instalezi copilul în salonul unu! Perfuzie, transfuzie, 
antibiotice, ceai. Pregăteşte totul, vin imediat. 

— Nu primesc dispoziţii decât de la medicul de gardă, 
spuse infirmiera. 

— Acum primeşti dispoziţii din partea mea, altfel te ia 
drakku! spuse voinica şi tânăra femeie în halat alb. 

Infirmiera se supuse. Ştia că altfel ar fi încasat-o. 

— Vă mulţumesc, doamnă doctor! spuse amazoana. 

„Doamna doctor” era asistenta Aura Feraru, de fapt 
domnişoara Aura, renumită prin devotamentul ei faţă de 
copii, dar şi prin duritate. 

infirmiera plecă, luând copilul, urmărită de privirile ca 
nişte cuțite ale Aurei Feraru. 

— Cine eşti dumneata? 

— Nu tatăl, răspunse saltimbanca, şi nici mama. N-am 
avut copii, se poate verifica medical. Vorbea greu, era 
obosită. Am găsit copilul sus pe munte, părăsit şi gol. Totul 
e consemnat în procesul-verbal al miliției din Mara. N-au 
vrut să-l primească pe copil nici la Dej, nici la Gherla. M-au 
mânat aici. 

— Dar cum te numeşti? 

— Arabella Antonioni, artistă de circ şi varieteu. 

Foarte obosită, amazoana scoase de sub dolman o sticlă 
şi trase un gât. 

— Nu doriţi să gustaţi? Ţuică de Maramu. Vă rog! 

— Ce fel de artistă de circ şi varieteu eşti dumneata? 

— ZIDUL MORŢII şi alte chestii periculoase. Mă învârtesc 
cu motocicleta de jos până sus şi înapoi, şi iarăşi sus... 

— Totdeauna aşa? 

— Cum adică, aşa, doamnă doctor? 

Aura Feraru arătă către sticlă: - Aşa. 

— Da, totdeauna, cam aşa... 

— Şi, de ce? 

— Altfel nu am curaj, dădu un răspuns curajos Arabella 
Antonioni. Apoi plecă. Veniră specialiştii, chirurgii. Doi îşi 


declinară orice răspundere; acest micuţ nu rezista la o 
intervenţie dificilă. Al treilea zise da, îmi asum riscul. Al 
treilea nu mai era tânăr şi nu beneficia nici pe departe de 
faima celorlalţi doi. 

Operația, cu şansă de reuşită de unu la un milion, reuşi. 

Între timp, se luase legătura cu miliția. Părinţii copilului 
fuseseră găsiţi. Tatăl, un muncitor forestier, mai mult 
forestier decât muncitor, îşi luase odrasla în pădure. Acolo, 
din motive neclare, îl ciomăgise cumplit pe băiat. Apoi, 
considerându-l mort, îl lăsase pe loc, dar îi luase hainele - 
păcat de ele, poate avea şansa de a le vinde. Cât despre 
mamă... dar ce importanţă avea! Tatăl a fost amendat cu 2 
880 de lei. Atât. Nu e nici o greşeală, scrie în hârtii! Părinţii 
n-au vrut să-şi vadă copilul, să-l recupereze. 

A rămas la Spitalul de copii nr. 5 din Cluj. Aura Feraru l-a 
îngrijit cu ambiţie, cum îi îngrijea pe toţi copiii. Cum el nu 
avea nici mamă, nici tată - /egali - a început să-i spună 
Aurei „MAMMA!”. Îl chema Petre, dar el îşi zicea Pepe, şi 
aşa a rămas, Pepe-Copilul Pădurii. 

Când a fost dus la Casa Copilului din Gherla, personalul 
medical al Spitalului 5 a pus mână de la mână şi i-a alcătuit 
un „trusou” împărătesc. 


ORAŞUL GHERLA ARE un parc mare, o catedrală mare, 
clădită de armeni prin o mie şaptesute, o statuie mare, un 
ştrand mare (pe Someş), dar în rest nu e un oraş mare. 
Amazoana Arabella Antonioni nu mai avea succes în oraşele 
mari. După o vreme, ea poposi în Gherla. La ZIDUL MORŢII 
veniră, cu şirul, micuţii de la Casa Copilului. Doamna 
Antonioni îl recunoscu pe Pepe şi-l înfie. Neverosimil, dar 
aşa s-a întâmplat. Îl înfie cu toate actele necesare, şi n-a 
fost uşor, au fost proteste, ce garanţie poate prezenta o 
asemenea saltimbancă? În sfârşit, îl înfie, şi-l luă cu ea... în 
lumea largă... 

Eu: Chiar neverosimil! Nu o lega nimic de acest „Copil al 
Pădurii!” 

Maximilian Cornea: Neverosimil, da, Sibil, aşa am zis şi 
eu, dar am aici copiile tuturor documentelor. lţi dau 


dosarul. Ti-am spus că aveam de gând să scriu şi eu o 
carte. 

— Eu: Da! Şi ce te-a împiedicat? 

M.C.: In primul rând, nu ştiu cum şi când se scrie copi, 
copii, sau copiii... In al doilea rând, ştii care e marele necaz 
cu o carte? 

Eu: Nu! S-auzim! 

M.C.: Acesta e: fiecare cuvânt, fiecare, trebuie scris! Te 
apucă pandaliile. 

Eu: Aşa e! Dar oamenii sunt de părere că viaţa de scriitor 
e o sinecură. Bani cu ghiotura, glorie, şi umbli mereu în 
străinătate... 

M.C.: Spanac! După ce am alcătuit transpirând prima 
pagină, am rupt-o şi am aruncat-o. Dar în legătură cu 
adoptarea lui Pepe de către amazoana Antonioni, eu am o 
teorie... nu o teorie, ci o certitudine. Uite cum e: doamna 
Antonioni îşi desfăşura spectacolele în aer liber, nu-i dădea 
mâna să construiască un gard, şi cu atât mai puţin un circ. 
După spectacol, umbla cu pălăria ei de amazoană să ia 
mărunţiş de la cei ce o văzuseră. Evident, majoritatea o 
ştergeau. S-a gândit că un copil, umblând după hani, 
nevinovat şi drăguţ cum era Pepe, îi va folosi... 

Eu: Consideri că ea l-a adus aproape mort de pe munte, 
sperând în viitoare foloase? 

M.C.: Asta, nu. Atunci a făcut ce a făcut deliberat, fiindcă 
avea şi latura ei bună. Avea şi alte laturi, vei vedea. 


MAI TRECU O VREME. Nu prea multă. În perindările lor, 
Arabella Antonioni şi Pepe poposiră doar câteva ore în 
oraşul Cluj. Amazoana opri nu departe de Spitalul nr. 5 şi 
întrebă de asistenta Aura Feraru. Era pe la ora 13, iar Aura 
trebuia să intre în serviciu la 14. Arabella Antonioni o 
aşteptă fumând liniştită, aşezată pe scara vechiului 
Fordson. 

Apăru Aura Feraru, frumoasă, elegantă, o femeie despre 
care ai fi putut zice că e o îngâmfată - şi poate că nu 
greşeai Amazoana se ridică şi merse în calea ei. Aura o privi 
absentă. Doamna Antonioni îi întinse o sticlă. 


— Ţuică de Maramureş. Adevărată. 

— Mulţumesc. Mă dau în vânt după ţuică. Dar pentru ce? 

— Nu vă mai amintiţi de mine? 

Aura Feraru n-avea chef s-o jignească pe această individă 
cu înfăţişare „tropicală”, dar spuse sincer că nu. 

— Dar pe acela îl cunoaşteţi? 

Rezemat de bătrânul Fordson, stătea un puşti. 

— Pepe! strigă Aura Feraru. 

Într-un elan de nestăvilit, copilul năvăli spre ea. 

— MAMMA! 

— Pepe! Ce mai faci! Arăţi bine! L-aţi adus pentru 
analize, doamnă... doamnă...? 

— Arabella Antonioni. Nu. Ce fel de analize? E sănătos 
tun. Treceam pe aici. M-am gândit să vă mulţumesc, 
dumneavoastră şi doctorului care l-a operat. Am şi pentru 
el ceva bun... 

Aura Feraru se încruntă uşor. 

— Probabil tot ţuică de Maramu... Ei! Dacă ar şti doctorul 
acela, ar veni din mormânt... A murit. Doctorul ce a 
îndrăznit să-l opereze pe Pepe a murit. Pe el... nimeni n-a 
îndrăznit să-l opereze... 

— De ce n-aţi îndrăznit dumneavoastră? 

— Nu sunt chirurg, nici măcar medic, sunt asistentă 
pediatră. 

— Dar e adevărat ce se spune? 

— Ce anume se spune? 

— Că aţi fost actriţă! 

— Ce legătură are? 

— Păi aţi lucrat în branşa mea, îşi umflă pieptul cu 
Mândrie amazoana. Păi ce, eu nu sunt artistă? 

— Cine zice că nu eşti? 

— Aţi fost vreodată la Sighet? Eu plec iarăşi acolo. Acolo 
totdeauna pică la buzunar. De ce nu veniţi cu mine şi cu 
Pepe? 

— Şi ce să fac eu acolo cu voi? 

— Pentru o femeie frumoasă e totdeauna câte ceva de 
făcut! 

— Îmi pare rău, nu pot, Pepe, vino să te sărut... 


— De ce nu vii cu noi, MAMMA? 

— Îmi pare rău, Pepe nu pot... 

Aura Ferara se îndepărtă. Abia făcu vreo câţiva paşi. 

— Când plecaţi la Sighet? 

— Îndată! 

— Aşteptaţi! Imediat sunt gata! 

— Urrra! strigă Pepe. 

— Eşti nebună! comentă asistenta-şefă, când preluă 
halatul şi medicamentele. Nu ai concediu! 

— Taci, scorpie! Îţi bâţâie inima de bucurie că scapi de 
mine! 

— Eşti nebună! 


MAREA PIAŢĂ DIN SIGHET a fost cândva loc de întâlnire 
pentru  contrabandişti. Acum  mişunau aici mărunți 
negustoraşi de zaharicale şi fel de fel de lume pestriță, 
Arabella Antonioni obţinu, nu fără oarece dificultăţi, dreptul 
de a-şi instala ZIDUL chiar la marginea pieţii. 

— Pepe Antonioni! proclama cu mândrie amazoana 
Antonioni. Nume predestinat pentru un mare artist. Te voi 
duce la circ, cunosc vreo doi directori ce abia aşteaptă să- 
mi sară-ntr-ajutor. Te fac acrobat şi trapezist. Ai tocmai 
corpul necesar. 

Aura îl examină iar pe Pepe. Habar n-avea cum trebuie să 
fie corpul ideal al unui trapezist. 

— Şi acum, la lucru, Aura! spuse doamna Antonioni. 

Asta însemna că urcau pe motocicletă, iar Aura Feraru 
învăţa să conducă şi, pe un teren denivelat, să deprindă 
meseria-de cascador. La început, Arabella îşi manifestase 
unele rezerve: 

— Eşti destul de voinică, dar mă tem că eşti prea uşoară! 

— E numai o aparenţă. Nu uita că ştiu să merg şi cu 
bicicleta. 

Amazoana râsese şi, împreună cu cealaltă amazoană, 
continuau antrenamentele. 


Eu: lată o situaţie ce-mi dă de gândit! Cum e posibil ca o 
fată cu meserie frumoasă, pe care o iubea, să se aven- 
tureze în aşa hal? A fost într-adevăr actriţă? 

Marele detectiv: Şi mie toate acestea mi-au dat de 
gândit, dar încetul cu încetul, cercetându-i viaţa, am 
înţeles-o. De altfel, vei afla probe în acest dosar. Da, Aura 
Feraru urmase cursurile unei şcoli populare de artă şi 
apărea în spectacole de amatori. Era chiar vedetă a an- 
samblului sanitar din oraş Dar era capricioasă şi se plictisea 
iute. Nu era nici uşă de biserică, şi se descotorosea rapid de 
curtezanii ei, fiindcă se plictisea iute de orice. Aventura 
alături de amazoana Antonioni prevestea o schimbare. 

Eu: Hm! Hm! 


Talentată la orice, Aura învăţă cu uşurinţă ce e cu frâna 
de mână, de picior, cum trebuie folosit şi când schimbătorul 
de viteze, ajunse să conducă perfect, iar pe terenul acela 
denivelat de la marginea oraşului efectua viraje 
spectaculoase. 

Într-o noapte, când nimeni nu mai mişuna prin piaţă, 
tânăra porni motorul motocicletei, sui în şa şi puse-n viteza- 
ntâia. Porni cu precauţiune, dar fără teamă, rotindu-se jos, 
la baza ZIDULUI MORŢII, cu înverşunarea de a ajunge unde 
dorea: Sus! 

Următoarea seară adăugă primilor paşi încă unul, se 
învârti pe ZID în poziţie aproape oblică. Arabella Antonioni o 
povăţuia şi mai trăgea din aia, cum îi zice, şi presimţea că 
înlocuitoarea ei - inevitabila înlocuitoare - o va duce către 
un maldăr de biştari. 


Eu: Altceva nu mai presimţea? 
Marele detectiv: Nu cred! Era prea încrezută această 
Arabella Antonioni, frumoasă încă, încă apetisantă. 


PESTE VREO CÂTEVA săptămâni apăru afişul: „Prima 
femeie din lume ce escaladează ZIDUL MORŢII!!! Veniţi cu 
toţii! Prima femeie din lume sub douăzeci de ani! Nu 
pierdeţi ocazia!!!” 


Aura Feraru trecuse de douăzeci de ani, nu mult, dar 
arăta ca o fecioară, şi poate că şi era. 

Doamna Antonioni angajă pe nimic, sau pe altceva, vreo 
doi supraveghetori. Taxa se dublă, apoi se triplă. Minţea 
afişul? Cine să mai ştie!!! 

Cine nu cunoaşte un ZID AL MORŢII, cu motocicleta, nu 
pierde mare lucru, e chiar în favoarea sa, mai ales că şi 
execuțiile se fac tot la zid, pe scurt, în ZIDUL MORŢII se 
porneşte de jos, dintr-un puț de lemn. Totdeauna se 
porneşte de jos, Şi aşa mai departe. 

Lăsând pe seama tinerei amazoane Aura Feraru greu] 
programului, „directoarea” spectacolului, Arabella Anto- 
nioni, se afunda în crama de la Grădina Morii. Teribil ce-i 
mai plăcea crama aia, şi ieşea greu de acolo, niciodată 
neîntovărăşită. In cramă a aflat şi despre accident, dar, de 
bine dispusă ce era, nu i-a acordat cine ştie ce importanţă. 


AURA FERARU, CIUDATA FIINŢĂ, fie că apărea pe o scenă, 
fie că salva viaţa unui copil, fie că escalada ZIDUL MORŢII 
pe motocicleta aia veche, pe bolidul acela nenorocit (BMW- 
ul), ea, ca o amazoană ce se dorea să devină (oare de ce?), 
îşi procurase un deghizament adecvat, pantaloni de piele 
lucioasă, cizmuliţe roşii, un jerseu vişiniu, aşa cum poartă 
unii portari de fotbal, ca să atragă atenţia când se cred în 
stare de cascade formidabile, dar refuzase să-şi pună pe 
cap o cască. Cele două femei începuseră să se-nfrunte. 
Observaţie: probabil că maestra Antonioni crezuse, 
sperase, că o asemenea cască, acoperind mare parte din 
figura frumoasă a Aurei Feraru, va face ca farmecele ei de 
patroană să nu pălească prea mult... 

Aura îşi pusese la gât un fular lung, multicolor, ce se 
desfăşura spectaculos în vremea ascensiunilor pe ZIDUL 
MORŢII. 

Dar nu de la fular i s-a tras accidentul. 


ÎNSUŞINDU-ŞI TAINELE CONDUCERII ACELUI BOLID, Aura 
Feraru, nu avu vreme să cunoască îndeaproape şi tainele 
unui mecanism, ale unui motor. Ar fi fost imposibil. Nu ştia 


mai nimic despre pinioane, rulmenţi, tije, arbori cotiţi şi alte 
asemenea spanacuri. Dar nu sunt spanacuri! Poate că Aura 
Feraru rar fi fost în stare să înlocuiască o bujie, dar nu mai 
mult. 

De aceea, în spectacolul trei al zilei, o simplă zvâcnire a 
motocicletei, la pornire, nu i-a dat de gândit, cu toate că 
ambreiase cu fineţe. 

Mai departe, nu s-a întâmplat mai nimic, până la mijlocul 
ZIDULUI, cam pe-acolo sau pe dincolo. Acolo ceva se 
întâmplă în mecanismul bătrânei rable. 

Se pare că roata din spate se blocase... 

Aura văzu cerul deasupra ei, un cer pustiu, fără păsări, 
cerul  depărtându-se de ea, fundul acelei „fântâni” 
apropiindu-se, nu mai văzu nimic. 

Spectatorii urlară. Aşa cum le şade bine. Deh, orice Mare 
Spectacol trebuie plătit! 


DESPĂRŢIREA FU SCURTĂ şi seacă. leşind din mah- 
mureală, amazoana Arabella Antonioni veni la spitalul 
orăşenesc şi cu greutate o recunoscu pe mumia bandajată 
dintr-un pat de sub fereastră. Îşi aprinse, calmă, o ţigară, 
numai Pepe-Copilul Pădurii începu să plângă. 

— MAMMA! 

Strigătul lui avu darul de a o enerva pe amazoana 
principală. 

— Stinge imediat ţigara! strigă o infirmieră, de pe culoar. 
Şi mai aveţi doar un minut, accidentata n-are voie să se 
obosească! 

Această intervenţie o enervă şi mai tare pe Arabella. 
Totuşi stinse ţigara. Pe cât de mieroasă fusese vocea ei 
când o ademenise pe Aura în această aventură, pe atât era 
de uscată acum. 

— Mi-ai paradit motocicleta şi nu ştiu dacă o mai pot 
repara! Eu te-am instruit bine, dar ai condus ca o netoată. 
Consider că nu-ţi datorez nimic, totuşi îţi las ceva bani! 
Haide, Pepe! 

Amazoana Antonioni ieşi ţanţoşă, gătită ţipător, foarte 
rujată şi machiată. Pepe o urmă plângând. Cealaltă ama- 


zoană rămase şi ea „machiată”, de nerecunoscut în ban- 
dajele multe care-i protejau fracturile. 

Începând unele investigaţii, autorităţile ajunseră la 
concluzii uimitoare. În primul rând, amazoana cea tânără 
Aura Feraru, nu poseda permis de conducere şi, deci, cu 
atât mai mult, nu avea dreptul de a face exhibiţii 
periculoase. 

La rându-i, Arabella Antonioni - să continuăm a-i spune 
astfel, deşi avea un nume mult mai puţin italienesc - 
culmea!, nu avea nici ea dreptul de a conduce un 
autoturism sau o motocicletă. Cu atât mai puţin avea drep- 
tul de a face acrobaţii! 

— Nu avea dreptul de a colinda din târg în târg cu 
dubioasa-i caravană, fiindcă nu ceruse de nicăieri 
autorizaţie şi nu plătise nicăieri vreun impozit. E adevărat 
că ea prezentă un maldăr de hârtii îngălbenite, dar un 
funcţionar meticulos, inuman şi care nu marşa defel la 
farmecele amazoanei, declară că individa nici măcar nu 
avea dreptul de a exista! 

Un lung şir de abateri, atât-de multe că aproape se 
anulau una pe alta. Ar fi moral să afirm că Arabella a fost 
izgonită din orăşelul maramureşan, aşa cum altădată 
indivizii indezirabili erau alungaţi cu hulă din aşezările Far 
West-ului, punându-li-se-n vedere ca de vor mai reveni... 

Adevărul e că, părăsindu-şi „colaboratoarea” la spital 
într-o stare precară, doamna Antonioni, la volanul aceluiaşi 
Fordson, avându-l alături pe întristatul Pepe, fu condusă 
până către marginea târgului de o ceată de derbedei ce o 
fluierau, dar o şi ovaţionau. Ce ţi-e lumea! Arabella nu 
părea defel şocată de ultimele întâmplări. Incredibil, nu se 
alesese nici măcar cu o mică amendă. Acum se îndrepta 
către un nou capitol al destinului ei şi fluiera optimistă. 

Printre multele încălcări ale legii lunecare ca un peşte. 
Dar aşa procedase întreaga viaţă. 

Aura Feraru încă nu-şi revenise din şoc, din comoţie iar 
amazoana Arabella o tulea către alte meleaguri, însoţită de 
un copil cu ochii întristaţi. Pepe-Copilul Pădurii, care-şi 
făcuse iluzii că o regăsise pe MAMMA. 


De îndată ce medicii permiseră, la căpătâiul bolnavei se 
perindară autorităţi care încercau să elucideze accidentul. 
Rămăşiţele BMW-ului zăceau undeva într-un şopron, 
doamna Antonioni le abandonase, ieşea mai ieftin dacă-şi 
procura altă motocicletă. Aura nu ştia mare lucru, se 
blocase roata din spate - aceasta era părerea ei. 

Primi o vizită neaşteptată: directoarea adjunctă a 
Spitalului de copii nr. 5 din Cluj. Aceasta intră, însoţită de 
directorul spitalului din Sighet. 

— Aura! Mă recunoşti? întrebă cu o anumită voioşie 
conferenţiara, altfel o femeie severă, ce rar zâmbea. 

AURA: Da! Am dat împreună câteva bătălii straşnice... Ce 
bine era în zorii zilei, printre prieteni, cizmă lângă cizmă... 

Directorul: Aiurează! Accidentul acesta nenorocit! După 
ce se mai întremează, o trimit la ergoterapie. 

Conferenţiara: Nu aiurează! Era o foarte pricepută 
asistentă, şi făcea parte din echipa de teatru a cadrelor 
sanitare din Cluj. Ce a spus e din „partitura” loanei d'Arc, 
dintr-o piesă în care a interpretat rolul principal. Aura! După 
ce te faci bine, te aştept! Şi te aşteaptă micii tăi pacienţi! 


SE PETRECU UN FAPT CIUDAT - în sfârşit, nu din cale- 
afară de, ciudat: pe măsură ce bandajele erau luate de pe 
figura Aurei Feraru, fosta amazoană devenea tot mai 
frumoasă. Devenea iarăşi frumoasă. 

Mai veni un anchetator, încă unul, şi apoi aceste vizite 
încetară. 

Avu alte vizite. Un psihiatru, care totuşi veni, la îndemnul 
directorului aceluiaşi, spital, îi puse întrebări, destul de 
sofisticate, iar peste vreo două zile se prezentă cu o 
întrebare şi mai sofisticată: n-ar binevoi domnişoara 
asistentă să-i devină soţie /egală? El zise că e văduv, are 
atâţia ani, descrise casa frumoasă ce o posedă şi în amă- 
nunt situaţia sa financiară, zise că e un om perfect normal 
etc. 

Aura Feraru se înduioşă, dar îşi spuse că un om perfect 
normal n-ar cere-o de nevastă. Deci, cu mare delicateţe, 
dar decisă, respinse cererea. 


BUUUUZZI!!! 

Aşa cum necazurile nu vin niciodată singure, se pare că 
nici cererile în căsătorie nu vin una câte una, ci mai multe 
deodată, înghesuindu-se. Apăru directorul spitalului, cu 
două propuneri: ştie că domnişoara asistentă are o 
temeinică pregătire medicală. N-ar binevoi, după ce se res- 
tabileşte cu totul, să rămână acolo, în Maramureş? La spital 
e un post de asistentă principală... A doua pro: ele 
necăsătorit. Domnişoara Aura n-ar dori să întemeieze cu el 
o familie? 

Răspunsuri poate, la prima întrebare. Nu, la a doua. 


MAI TRECU UN TIMP. O ilustrată, ce venea de departe, cu 
ştampila ştearsă, glăsuia: „Imi este tare dor de tine, 
MAMMA”. Iscălit: „Pepe”. 

În plină convalescenţă, situaţia Aurei Feraru se înrăutăţi 
brusc. Se făcură tot felul de analize, fiece analiză deschidea 
cale către altă analiză. 

Şi aici începe partea neagră a naraţiunii. 

Altă ilustrată, la fel de şifonată: 

„Arabella moartă. Aceeaşi defecţiune. (Făcea oare aluzie 
la o defecţiune mecanică, sau alcoolică?) Imi este tare dor 
de tine, MAMMA! Pepe”. 

Altă ilustrată: 

„MAMMA, ţi-am scris că Arabella a murit în accident? 
Sunt singur şi îmi este dor de tine. Acelaşi accident, dar a 
avut mai puţin noroc decât tine. A murit aproape imediat. 
Dragă MAMMA, nu vrei să te căsătoreşti cu mine? Pepe.” 

Aura râse, cu toate că se simţea foarte rău. 

Apoi, datorită probabil unei septicemii, cu grave com- 
plicaţii, „amazoana” Aura Feraru p/ecă. Nici antibioticele, 
nici medicii din acel spital, unii foarte pricepuţi, n-o putură 
salva. 


MULT DUPĂ DECESUL AUREI FERARU, la acel spital sosi 
un plic. 
lată răvaşul, reprodus exact, cu toate greşelile: 


„Ledi! Amazoano! Am fost toată viaţa o păcătoasă. Cel 
mai mare păcat a-l mieu a fost că team asociat în viaţa 
mea destrăbălată. Acu mi-am frânt şi eu gâtu. Re cunosc că 
te-am ademenit din interes. Dar cel mai mare păcat al 
mieu...” 


Alt scris, alte greşeli: „Arabella na izbutit să termine 
scrisoarea. Pepe. Mie tare dor de tine, MAMMA. Pepe”. 


După ce a citit această scrisoare, directorul spitalului, 
unul din cei care o ceruseră de soţie pe Aura Feraru, anunță 
organele. Unul dintre anchetatorii meticuloşi din oraş, 
analizând scrisoarea amazoanei Arabella Antonioni, emise 
cu toată seriozitatea că accidentul ce provocase rănirea 
gravă, iar apoi moartea Aurei Feraru, nu fusese 
întâmplător... Cazul Alin Bia mai era viu în memoria tuturor 
şi se deciseră să ceară sprijinul aceluiaşi specialist vestit şi 
cu mare experienţă. 


NUMELE ACESTUIA ERA, BINEÎNŢELES, MAXIMILIAN 
CORNEA M.C. sosi voios în Sighet, convins că va rezolva în 
treacăt acest fleac de „caz”, dar de la început se poticni de 
felurite obstacole. Cum, deşi el ştia totul, nu se pricepea la 
mecanică, adună vreo patru dintre cei mai serioşi meseriaşi 
din oraş, solicită şi unul din B.M. şi făcură o „disecţie” a 
vechiului BMW. Din acesta rămăsese o grămadă de fier 
frânt, ruginit. De mirare că fierul se făcuse bucăţi, iar 
amazoana Aura-Feraru supravieţuise şi fusese chiar la un 
pas de a scăpa cu viaţă. Expertiza - să-i zicem aşa - 
mecanicilor nu dădu nici un rezultat. Se întâmplă dese 
accidente ale autovehiculelor din cauza defecţiunilor 
imprevizibile ale unui sau altui mecanism. Marele detectiv 
mulţumi mecanicilor, semnă foile prin care aceştia urmau 
să fie despăgubiţi pentru timpul pierdut şi se duse să 
prânzească la restaurantul Tisa. Se ospătă copios. Aşa cum 
unii, după o masă bună, trag către somn, după o mâncare 
gustoasă, marelui detectiv îi veneau idei. Scoase din mapa 
lui sofisticată fotografiile celor două amazoane, Arabella 


Antonioni şi Aura Feraru, le puse în faţa lui şi mai ceru o 
votcă. Chelnerul aduse păhărelul şi privi şi el pozele. 

— Le-am cunoscut pe-astea două! Au murit, dar... nimic 
rău despre morţi, bune bucățele! 

— Adică la ce faci aluzie? fu aspru M.C. 

— Amândouă alergau cu limba scoasă după bărbaţi. 

— Nu invers? 

— Cum adică invers, domnule? 

— Bărbaţii nu alergau după ele? 

— Şi păcătoşii de bărbaţi alergau, dar mai ales dup-aia 
tânără. 

— Mulţumesc pentru informaţie! Plata. 

larăşi blestemata de gelozie? se întrebă marele detectiv, 
plimbându-se alene prin oraş, încercând să descifreze 
arhitectura specifică locului. Nu recunoştea niciodată că 
există domenii în care era „absent”, totuşi abandonase 
câteva cărţi bune ce debutau cu lungi şi laborioase de- 
scrieri arhitecturale, ale unor case sau oraşe. Se duse iarăşi 
în piaţa oraşului şi încercă să-şi biciuiască imaginaţia de 
lup-singuratec-ce-ştie-totul. Se învârti în jurul locului unde 
fusese instalat ZIDUL MORŢII. Imaginaţia nu-i şoptea nimic. 
Trecu o ţigancă ce ducea spre vânzare flori, dar văzând un 
gentleman atât de înţolit, nu îndrăzni să-i ofere florile ei de 
câmp. Unuia ca ăsta i-ar fi trebuit ceva de la orhidee în sus. 

Dacă accidentul fusese provocat de Arabella Antonioni, 
din cauza unui bărbat, vechea formulă „Cherchez la 
femme” se schimba, devenea „Cherchez I'homme!”. 

Din discuţiile cu mecanicii convocați să-l ajute, învățase 
câte ceva - nu mare lucru - totuşi ştia că la unele 
motociclete, cum ar fi MZ-urile, lJ-urile, Jawa, transmisia de 
la motor la roata din spate, roata care trage, se face printr- 
un /ant, pe când la motocicletele în patru timpi, cum ar fi 
Simson, BMW, Honda, totul se petrece cu ajutorul unei 
pârghii metalice, agrenată într-un sistem de pinioane... Or, 
era vorba, pe cât se părea, de blocarea roții din spate... Dar 
băiatul Pepe-Copilul Pădurii scria că, şi Arabella Antonioni 
suferise de „aceeaşi defecţiune”... 


La hotel, marele detectiv reciti mâzgălelile lui Pepe, apoi 
scrisoarea neterminată a amazoanei Arabella. „Dar cel mai 
mare păcat al mieu...” Poate că voia să comunice un fapt 
deosebit, poate un fleac. Marele detectiv avu o discuţie cu 
un procuror de prin partea locului, apoi se duse la poştă şi 
ceru să se identifice locul expedierii şi data de pe acele 
ilustrate mototolite şi şterse. 

Apoi, descurajat, având impresia că toate aceste cerce- 
tări nu duc nicăieri, se duse la crama de la Grădina Morii, 
un local nici luxos, nici pretenţios, nici mare, nici scump. O 
semi-pivniţă unde lumea venea să bea vin, să mănânce 
friptură de oaie, grasă şi săţioasă, şi să mai petreacă niţel. 
O „orchestră” alcătuită din aproape trei lăutari înviora 
atmosfera, dar e de precizat că responsabilul acestui local 
nu le admitea să vină piliţi, în ţinută necorespunzătoare şi 
să se dezlănţuie în cântece deşănţate. 

Acelaşi responsabil, un om trecut de a doua tinereţe, 
făcuse totul ca micuța cramă să nu devină o tavernă or- 
dinară. Mesele erau grele, ca şi scaunele, din lemn cioplit, 
existau buchete de flori, de pereţi atârnau becuri în formă 
de lumânări, o fată mătura din oră în oră, vinul se servea 
din trei butoaie de diferite calibre, vin roşu, vin sec şi demi- 
sec, fripturile se pregăteau afară, pe un grătar mare; dar 
probabil figura cea mai pitorească era chiar şeful localului, 
un ins scund, slab ca o scrumbie şi cu mutră evidentă de 
oriental. Dacă ar fi aflat că se numeşte Fu-Manchu marele 
detectiv nu s-ar fi mirat, dar ştia dinainte că îi cheamă 
lonescu. Deh! 

M.C. comandă un canceu cu vin roşu. Două fete, drăguţe, 
spălăţele, oficiau în cramă, dar canceul cu vin roşu fu adus 
chiar de către patron. Marele detectiv îl examină fugar, 
gândindu-se: „Să mă ia drakku dacă ăsta nu e japonez, 
dacă nu are câteva mii de ani, cum au toţi japonezii, şi dacă 
nu el a pus prima piatră la temelia Marelui Zid!”* (Cel vizibil 
şi de pe Lună!) 

lonescu zise: - Avem mici, dar specialitatea noastră e 
friptura de oaie. Merge bine cu acest vin. 


1 M.C. făcea, fireşte, o confuzie... 


— Mă dau în vânt după friptura de oaie, nu sunt ca acei 
fandosiţi ce zic cum că fleica de oaie are un miros specific. 

Fu-Manchu, în picioare, fără să se întoarcă, ridică mâna şi 
execută un semn cabalistic, ce fu desigur recepționat de 
cineva undeva şi, desigur, în clipa aia, afară, pe grătar, se 
şi pusese pe jar o bucată specială de carne, pentru un 
client special, fiindcă evident lonescu ştia cu cine are de-a 
face. 

—  Mujdei cu usturoi împănat cu usturoi, sau salată 
combinată? 

— Mujdei, zise marele detectiv. 

Un alt semn cabalistic. 

M.C. îl examina pe micuțul personaj în costum negru, 
neşifonat, cu o cămaşă proaspătă, cravată, şi cu părul rar, 
bine lins. 

— E bun vinul? întrebă acesta. 

— Serveşte şi dumneata un pahar? 

— Eu nu beau, spuse Fu-Manchu. Ce doriţi a şti despre 
doamna Arabella Antonioni? 

— De unde ştii că mă interesează această doamnă, care 
de altfel a şi murit? 

— Sunteţi un om practic, spuse politicos, dar sigur, 
lonescu. Nu pierdeţi timpul pe la o cramă ca ăsta degeaba. 
Vă ştiu. V-a mers faima. 

Exact cuvintele care să-i meargă la inimă marelui de- 
tectiv. După ce le puse pe inimă, şi le luă de pe inimă şi 
întrebă: 

— Ce făcea aici Arabella Antonioni? 

— Bea, domnule Cornea, Ce să facă altceva?! 

— Se făcea cui? 

— Aici nimeni nu se face cui, domnule Cornea. Imediat ce 
un client dă semne de ne/inişte, nu mai e servit. 

— Frumos, frumos formulat, aprecie M.C. Doamna 
Arabella dădea deseori semne de „nelinişte”? 

— Nu. Era în stare să-nghită şi un butoi. O nelinişteau 
doar glandele endocrine. 

— Era moartă după aventuri cu bărbaţi, vrei să spui? 


— Nu vreau, ci o şi spun. De când îşi găsise o înlocuitoare 
la ZIDUL MORŢII, petrecea aici fiece seară Numai cu 
bărbaţi. 

— Printre cei prezenţi aici, acum, e vreun amorez de-al 
ei? Fii atent, nu privi împrejur! 

— Îi ştiu pe toţi cei ce se află acum în sală. E meseria 
mea! Acum nu e nici un prieten de-al doamnei Antonioni 
aici. Mai veniţi şi-n serile următoare. 

Marele detectiv deveni un client al cramei de la Grădina 
Morii. Avu iarăşi discuţii cu lonescu, patronul. „Aici nu se- 
ntâmplă, totuşi, întrebă M.C., ca unii dintre clienţi să devină 
neliniştiţi?” „Se întâmplă, rareori, dar atunci îi potolesc eu!” 
M.C. privi cu neîncredere fizicul fragil al patronului. Acesta 
traduse privirea. „Datorită staturii mele, a trebuit să învăţ 
judo”, explică, zâmbind vag, oriental, lonescu. 

Într-o seară, Fu-Manchu, supraveghind grătarul, îl văzu 
venind. 

— Masa din colţ în stânga. Un roşcovan. A ieşit cel mai 
des cu doamna Antonioni. 

— Unde mergeau? 

— De unde sa ştiu unde mergeau, şi ce făceau? 

— Perfect! Acelaşi canceu cu vin roşu şi aceeaşi friptură 
de oaie sau de berbec. Şi când discut cu individul, fă, te rog, 
domnule lonescu, să nu fim deranjati! 

M.C. ochi pe loc masa, individul şi merse direct. „Liber?” 
„E o masă liberă acolo!” răspunse roşcovanul, solid şi gras, 
dând unele semne de „nelinişte”. 

— Eu prefer masa aceasta, replică marele detectiv şi se 
aşeză, apoi puse pe faţa de masă fotografiile amazoanelor, 
Arabella şi Aura. 

— Le cunoşti? 

— Da! Pe asta - o indică cu un deget butucănos pe 
Arabella. Am umblat prin pădure, în camera de la hotel, şi 
am făcut tot ce am dorit cu ea! 

— Eşti un porc! zise aspru marele detectiv. 

— Cum ai zis? Te iau la bătaie! 


— Eşti un porc ordinar. Un adevărat bărbat nu divulgă 
secretele sale confidenţiale în legătură cu femeile. Dar tu 
nu eşti un adevărat bărbat, ci o mămăligă! 

— Te bat de te zvânt! 

— la încearcă! Acuma spune repede, şi nu te-nvârti ca un 
căţel în jurul propriei cozi, pe fata asta din poză, pe asta 
mai tânără, o cunoşti? 

— Domnişoara Aura? O cunosc. 

— Şi te lauzi şi cu ea? 

Roşcovanul cel solid şi gras se pleoşti. 

— Nu mă mai laud cu nimic. Adevărul este că domnişoara 
nici nu a vrut să discute cu mine. 

— Dar, în legătură cu doamna Antonioni, ai avut 
încurcături? 

— Ce fel de încurcături? 

— Se legau şi alţii de ea? 

— Toţi! Din cauza ei m-am şi bătut - cu nătărăul din 
mijlocul camerei, cu profesorul de lângă peretele celălalt, 
cu alţii. Dar ne-a despărţit la timp domnul lonescu. la priviţi 
aici! 

Roşcovanul arătă o porţiune de gât unde oarecândva 
fusese o straşnică vânătaie. Zise: - Are nişte metode... Din 
cărţi, ştiu că japonezii au inventat genul ăsta de bătaie 
invizibilă. 

— Dar la mine de ce n-ai sărit la bătaie? 

— Ştiu cine sunteţi... toată lumea ştie! Dacă vreţi ca într- 
un orăşel să treceţi neobservat, puneţi-vă haine simple, iar 
pe cap, neapărat, o şapcă. 

M.C. rumegă o clipă acest sfat. 

— Ai fi avut vreun motiv s-o ucizi pe domnişoara Aura? 

— A murit în accident, îl corectă roşcovanul. 

— Accidentul putea fi provocat. Nu l-ai provocat 
dumneata? 

— Eu sunt zidar, spuse roşcovanul. Nici eu, nici alţii nu 
ştiau cum să provoace un accident de un asemenea soi! O 
singură persoană s-ar fi priceput. 

— Cine? 

— Bătrâna Doamna Arabella Antonioni. 


— Pentru ce? 
— Pentru că, de când apăruse domnişoara Aura, îşi tot 
pierdea clienţii... 


DE LA POŞTĂ, marele detectiv primi următorul raport: 
ilustratele şi plicul fuseseră trimise din Tecuci, Botoşani, 
Dorohoi, Moldova. M.C. plecă într-acolo. Descoperi peste tot 
urmele trecerii de cometă a amazoanei Arabella Antonioni. 
Ultima scrisoare venea de la Dorohoi. Acolo, marele 
detectiv apelă la ajutorul căpitanului Climescu, un miliţian 
isteţ. Merseră la spitalul unde murise Arabella. Directorul, 
oarecum intimidat, aduse toate fişele, hârtiile. Pe detectivi 
nu prea îi interesau acestea. Din ce cauză murise 
amazoana? Fractură a şirei spinării şi alte leziuni. Imposibilă 
supraviețuirea. Mai apucase, înainte de a muri, să aştearnă 
câteva rânduri pe care le dăduse unui băiat, poate fiul ei, 
căci avea acelaşi nume. 

Cu ajutorul lui Climescu, îl găsiră pe băiat. Vindea roşii şi 
zarzavat în faţa unei prăvălioare ce părea bine 
aprovizionată. 

— Climescule, zise M.C., acum te rog să mă laşi, trebuie 
să discut ceva, între patru ochi, cu acest băiat. 

— Inţeleg, spuse căpitanul de miliţie. 

_ — Dar, reveni M.C., te invit la un şpriţ, diseară, la ora opt. 
Iti convine? 

— La ordin! răspunse acela, zâmbind. 

— Nici un ordin. Bem un şpriţ şi, probabil, am să te rog 
ceva... 


MARELE DETECTIV, din dosul unui copac, îl urmări, pe 
băiatul Petre Antonioni. Să fi avut vreo doisprezece ani, era 
drăguţ, blond, deşirat, fiindcă în ultima vreme crescuse 
dintr-o dată mult M.C. ieşi din umbră, intră în prăvălie, 
discută cu şeful dughenii. Apoi ieşiră împreună. 

— Petre, du-te un pic cu domnul! zise şeful. Lasă aici 
halatul, că e cam pătat. 

Blondul Pepe, cu ochi albaştri, nevinovaţi, îl urmă pe 
marele detectiv. 


— Bei cu mine o bere, Pepe? 

— De unde ştiţi că mi se spunea Pepe? 

— Ştiu totul. Bei o bere? 

— Eu nu beau! 

— Dar poate o îngheţată? Unde găsim şi bere, şi în- 
gheţată? 

Pepe, puţin încruntat, indică o grădină de Vară aproape 
pustie. Chelnerul aduse o bere şi o îngheţată specială, fis- 
tic, ciocolată, stafide M.C. bău berea, aşteptă ca Pepe să-şi 
termine îngheţata şi puse brusc pe masă cele două 
fotografii. La fel de brusc, lacrimi izvorâră din ochii co- 
pilului. 

— MAMMA! şopti el. 

— Care e MAMMA? întrebă M.C. 

Pepe o indică pe Aura Feraru. 

— Sunteţi poliţist? 

— Odinioară, am fost comisar. 

— Ce fel de comisar? 

— Cel mai mare din câţi au existat. 

— Şi ce doriţi de la mine? 

— Eu ştiu totul, dar aş vrea să aud chiar din gura ta, 
Pepe! Hei, ospătar, încă o bere şi o îngheţată specială. 

— Nu e nevoie să mă cumpăraţi, spuse Pepe-Copilul 
Pădurii. După moartea MAMMEI, doamna Antonioni nu mai 
era aceeaşi. Şi-a cumpărat o altă motocicletă şi am colindat 
prin ţară, dar ea se îmbăta tot mai rău şi, într-o seară, fiind 
mai criţă ca oricând, a bâlbâit că nu mai poate trăi aşa, că 
ea a pus la cale accidentul, blocarea roții, după care a murit 
MAMMA. Din cauza unui blesternal de amorez, pe care i l-ar 
fi suflat MAMMA. 

— Unul solid, roşcovan? 

— Da, cred că da. Însă nu e adevărat! MAMMA nu se uita 
la proşti ca acela. A doua zi, fiindcă doamna Antonioni 
spusese că nu mai poate trăi aşa, am ajutat-o să nu mai 
trăiască. Am făcut aceeaşi „glumă”, la motocicleta ei, dar 
nu la pinioane, ci la frâna de picior... Şi am umblat şi la 
schimbătorul de viteze... După atâţia ani, învăţasem câte 
ceva... 


Pepe-Copilul Pădurii întinse mâinile. 

— Ce vrei? întrebă marele detectiv. 

— Ştiu că poliţiştii poartă la ei cătuşe, totdeauna. 
— Pepe! Du-te acum la prăvălie şi vezi-ţi de treabă. 
— Nu mă arestaţi? 

— Du-te şi vezi-ţi de treabă! 


Eu: Nu trebuia dus cel puţin la o casă de corecție? 
M.C.: Procedez totdeauna după inspiraţie. lată ultima 
scrisoare primită recent de la Copilul Pădurii”: 


„Stimate Domnule Comisar, am terminat liceul seral şi 
acum sunt ajutorul responsabilului prăvăliei unde m-aţi 
găsit. Aţi fost foarte bun cu mine, aţi înţeles cât de mult am 
iubit-o pe MAMMA. Am citit o serie de cărţi în care era vorba 
de răzbunare, dar, în ce mă priveşte, cred că a fost 
altceva... altceva... Aş dori să vă mai întâlnesc. 


Pepe”. 


M.C.: În dosar am scrisorile căpitanului Climescu. El, fără 
să ştie exact ce s-a întâmplat, l-a ţinut mereu în su- 
praveghere pe „Copilul Pădurii”. Am scrisorile directorului 
de liceu unde Pepe a făcut seralul. Am procedat bine, am 
procedat, rău? 


SCRIIND ACESTE RÂNDURI, stau şi mă gândesc, mă 
întreb. Chiar, marele detectiv a procedat corect? Dar Pepe 
avea dreptul să facă ce a făcut? Scriind aceste rânduri e 
noapte târziu, sunt singură şi mă întreb: Dacă venea la 
mine o altă doamnă Antonioni şi-mi propunea aventura 
cunoaşterii vieţii prin prisma ZIDULUI MORŢII aş fi acceptat? 
Cred că da! 

Dar Amazoana Antonioni ce scuză morală avea? Dar 
amazoana cea tânără ce minte a avut, suflându-i patroanei 
tipii? Sau era cu adevărat inocentă? 

A dispărut amazoana unu, a dispărut amazoana doi, şi 
parcă a dispărut eventuala amazoană trei: eu. 


Am plâns, aşa cum a plâns şi Pepe-Copilul Pădurii, şi m- 
am simţit foarte absentă. 


